text:
(2016ལོའི་ཟླ10པའི་ཚེས27ཉིན་ཀྲུང་གོ་གུང་ཁྲན་ཏང་གི་སྐབས་བཅོ་བརྒྱད་པའི་ཀྲུང་དབྱང་ཨུ་ཡོན་ལྷན་ཁང་གི་ཚང་འཛོམས་གྲོས་ཚོགས་ཐེངས་དྲུག་པའི་སྟེང་གྲོས་འཆམ་བྱུང་། )
ལེའུ་དང་པོ། སྤྱིའི་རྩ་དོན།
དོན་ཚན་དང་པོ། ཏང་གི་མགོ་ཁྲིད་རྒྱུན་འཁྱོངས་དང་ཏང་གི་འཛུགས་སྐྲུན་ལ་ཤུགས་སྣོན། ཁྱོན་ཡོངས་ནས་ཏང་གཟབ་ནན་གྱིས་སྐྱོང་བ་དང་། ཏང་ནང་གི་ལྟ་སྐུལ་ཇེ་དྲག་ཏུ་གཏོང་བ། ཏང་གི་སྔོན་ཐོན་རང་བཞིན་དང་དྭངས་གཙང་རང་བཞིན་རྒྱུན་འཁྱོངས་བྱེད་པ་བཅས་ཀྱི་ཆེད་དུ། 《ཀྲུང་གོ་གུང་ཁྲན་ཏང་གི་སྒྲིགས་ཡིག》གཞིར་བཟུང་ནས། སྲོལ་ཡིག་འདི་གཏན་འབེབས་བྱས།
དོན་ཚན་གཉིས་པ། ཏང་ནང་གི་ལྟ་སྐུལ་བྱེད་པར་མར་ཁེ་སི་ལེ་ཉིན་རིང་ལུགས་དང་མའོ་ཙེ་ཏུང་གི་དགོངས་པ། ཏེང་ཞའོ་ཕིང་གི་རིགས་པའི་གཞུང་ལུགས། “མཚོན་བྱེད་གསུམ”གྱི་དགོངས་པ་གལ་ཆེན། ཚན་རིག་དང་མཐུན་པའི་འཕེལ་རྒྱས་ལྟ་བ་བཅས་ཀྱིས་མཛུབ་སྟོན་དང་། སྤྱི་ཁྱབ་ཧྲུའུ་ཞི་ཞི་ཅིན་ཕེན་གྱི་གསུང་བཤད་གལ་ཆེན་རབས་དང་རིམ་པ་ལག་ལེན་མཐར་ཕྱིན། “གནས་ལྔ་ཕུང་གཅིག”གི་སྤྱིའི་བཀོད་སྒྲིག་ལ་གཅིག་གྱུར་འཆར་འགོད་སྒོས་སྐུལ་འདེད་གཏོང་བ་དང“ཁྱོན་ཡོངས་བཞིའི”ཐབས་ཇུས་བཀོད་སྒྲིག་ལ་མཐུན་སྦྱོར་སྐུལ་འདེད་གཏོང་བར་དམིགས་པ། ཏང་གི་སྒྲིགས་ཡིག་བརྩི་སྲུང་དང་སྒྲིགས་སྲོལ་ལྟར་ཏང་བཅོས་སྐྱོང་བྱེད་པ་བཅས་དང་། ཏང་ནང་གི་ལྟ་སྐུལ་དང་མི་དམངས་མང་ཚོགས་ཀྱི་ལྟ་སྐུལ་གཉིས་ཟུང་འབྲེལ་བྱེད་པ་རྒྱུན་འཁྱོངས་བྱས་ཏེ། ཏང་གིས་ཡུན་རིང་སྲིད་སྐྱོང་བྱེད་པའི་ཆ་རྐྱེན་འོག་གི་རང་ཉིད་གཙང་བསྒྱུར་དང་རང་ཉིད་འཐུས་ཚང་། རང་ཉིད་གསར་སྒྱུར། རང་ཉིད་མཐོར་འདེགས་བཅས་ཀྱི་ནུས་པ་ཇེ་དྲག་ཏུ་གཏོང་བ་དང་། ཏང་ནི་ནམ་ཡང་ཀྲུང་གོའི་ཁྱད་ཆོས་ལྡན་པའི་སྤྱི་ཚོགས་རིང་ལུགས་ལས་དོན་གྱི་མགོ་ཁྲིད་བརྟན་པོའི་སྲོག་ཤིང་ཡིན་པ་ཁག་ཐེག་བྱེད་དགོས།
དོན་ཚན་གསུམ་པ། ཏང་ནང་གི་ལྟ་སྐུལ་ལ་བཀག་ཁུལ་དང་དམིགས་བསལ་གང་ཡང་མེད་ལ། ཡིད་ཆེས་ཀྱིས་ལྟ་སྐུལ་གྱི་ཚབ་བྱེད་མི་རུང་། རིམ་པ་སོ་སོའི་ཏང་རྩ་འཛུགས་ཀྱིས་ཡིད་ཆེས་དང་སྐུལ་ལྕག་གཏོང་བ་དེ་གཟབ་ནན་སྒོས་ལྟ་སྐུལ་བྱེད་པར་ཟུང་འབྲེལ་བྱས་ཏེ། ཏང་གི་མགོ་ཁྲིད་ལས་བྱེད་པར་དབང་ཆ་ཡོད་ན་ངེས་པར་འགན་འཁྲི་ཡོད་པ་དང་། འགན་འཁྲི་ཡོད་ན་ངེས་པར་འཁུར་ཕོད་པར་བྱེད་པ་དང་། དབང་ཆ་སྤྱོད་སྐབས་ལྟ་སྐུལ་དང་ལེན་དང་འགན་འཛོལ་བྱུང་ན་ངེས་པར་རྩད་གཅོད་བྱེད་དགོས།
དོན་ཚན་བཞི་པ། ཏང་ནང་གི་ལྟ་སྐུལ་ལ་ངེས་པར་དམངས་གཙོ་གཅིག་བསྡུས་ལམ་ལུགས་ལག་བསྟར་བྱེད་པ་དང་། སྒྲིགས་སྲོལ་དང་སྒྲིགས་ལམ་ལྟར་ལྟ་སྐུལ་བྱེད་དགོས། གོང་ནས་འོག་བར་གྱི་རྩ་འཛུགས་ལྟ་སྐུལ་ཇེ་དྲག་ཏུ་གཏོང་བ་དང་།འོག་ནས་གོང་བར་གྱི་དམངས་གཙོ་ལྟ་སྐུལ་ལེགས་བསྒྱུར་བྱས་ཏེ།རིམ་མཚུངས་བར་གྱི་ཕན་ཚུན་ལྟ་སྐུལ་ནུས་པ་འདོན་སྤེལ་བྱེད་དགོས། སྔ་བསླབ་ཕྱི་འདོམས་དང་ནད་བཅོས་སྲོག་སྐྱོབ་བྱེད་པ་དང་།སྔ་མོ་ནས་འཛིན་པ་དང་ཆུང་ངུ་ནས་འཛིན་པ། སྐྱོན་ཆུང་དུས་མེད་པར་བཟོ་བ་བཅས་རྒྱུན་འཁྱོངས་བྱེད་དགོས།
དོན་ཚན་ལྔ་པ། ཏང་ནང་དུ་ལྟ་སྐུལ་བྱེད་པའི་ལས་འགན་ནི་ཏང་གི་སྒྲིགས་ཡིག་དང་ཏང་གི་སྒྲིགས་སྲོལ། ཏང་གི་སྒྲིགས་ཁྲིམས་བཅས་ཏང་ཡོངས་སུ་ལག་བསྟར་ནུས་ལྡན་བྱེད་པ་དང་། ཏང་གི་མཐུན་སྒྲིལ་གཅིག་གྱུར་སྲུང་སྐྱོང་བྱས་ཏེ། གཙོ་བོ་ཏང་གི་མགོ་ཁྲིད་ཇེ་གཉོམ་དུ་འགྲོ་བ་དང་ཏང་འཛུགས་སྐྲུན་མི་བྱེད་པ། ཁྱོན་ཡོངས་ནས་ཏང་གཟབ་ནན་གྱིས་སྐྱོང་ཚད་མི་འདང་བ་དང་།ཏང་གི་འདུ་ཤེས་ཇེ་ཞན་དང་རྩ་འཛུགས་ལྷོད་གཡེང་།སྒྲིགས་ཁྲིམས་མི་དམ་པ་བཅས་ཀྱི་ཏང་དོ་དམ་དང་ཏང་བཅོས་སྐྱོང་བྱེད་པའི་ཐད་ཀྱི་ལྷོད་གཡེང་གནད་དོན་ཐག་གཅོད་བྱེད་དགོས། ཏང་གི་རྩ་འཛུགས་ཀྱིས་འགན་ནུས་ལག་བསྟར་གང་ལེགས་དང་སྲོག་ཤིང་ནུས་པ་འདོན་སྤེལ་བྱེད་པར་ཁག་ཐེག་བྱེད་ཅིང་། ཏང་ཡོན་ཡོངས་ཀྱིས་གདོང་ལེན་མིག་དཔེའི་ནུས་པ་འདོན་པར་ཁག་ཐེག་བྱེད་པ། ཏང་གི་མགོ་ཁྲིད་ལས་བྱེད་པ་ལྷག་བསམ་རྣམ་དག་དང་དྭངས་གཙང་ཡིན་པ། འགན་འཁྲི་ཁུར་ཕོད་པ་བཅས་ཁག་ཐེག་བྱེད་དགོས།
ལེའུ་གཉིས་པ། ཏང་ནང་ལྟ་སྐུལ་གྱི་ནང་དོན་གཙོ་བོ་ནི།
(གཅིག)ཏང་གི་སྒྲིགས་ཡིག་དང་ཏང་གི་སྒྲིགས་སྲོལ་བརྩི་སྲུང་དང་། ཕུགས་འདུན་དང་ཡིད་ཆེས་ཇེ་བརྟན། ཏང་གི་དམིགས་ཡུལ་ལག་ལེན། དཔེ་སྟོན་སྒོས་རྩ་ཁྲིམས་དང་བཅའ་ཁྲིམས་བརྩི་སྲུང་བཅས་བྱེད་པའི་གནས་ཚུལ།
(གཉིས)ཏང་ཀྲུང་དབྱང་གིས་གཅིག་བསྡུས་དང་གཅིག་གྱུར་མགོ་ཁྲིད་བྱེད་པ་སྲུང་སྐྱོང་དང་། ཆབ་སྲིད་འདུ་ཤེས་དང་སྤྱི་ཡོངས་འདུ་ཤེས། སྲོག་ཤིང་འདུ་ཤེས། གྲལ་མཉམ་འདུ་ཤེས་བཅས་འཛུགས་པ་དང་སྲ་བརྟན་དུ་གཏོང་བ།ཏང་གི་རིགས་པའི་གཞུང་ལུགས་དང་ལམ་ཕྱོགས་བྱེད་ཕྱོགས་སྲིད་ཇུས་ལག་ལེན་དངོས་འབེབས་བྱས་ཏེ། ཏང་ཡོངས་ཀྱིས་གང་གསུང་དེ་སྒྲུབ་བྱེད་པ་ཁག་ཐེག་བྱེད་པའི་གནས་ཚུལ།
(གསུམ)དམངས་གཙོ་གཅིག་བསྡུས་ལམ་ལུགས་རྒྱུན་འཁྱོངས་དང་། ཏང་ནང་གི་ཆབ་སྲིད་འཚོ་བ་གཟབ་ནན། ཏང་ཡོན་སྒེར་གྱིས་ཏང་རྩ་འཛུགས་ལ་བསྟུན་པ་དང་ཉུས་བས་མང་བར་བརྩི་བཀུར་བྱེད་པ། འོག་རིམ་རྩ་འཛུགས་ཀྱིས་གོང་རིམ་རྩ་འཛུགས་ལ་བསྟུན་པ།ཏང་ཡོངས་ཀྱི་རྩ་འཛུགས་སོ་སོ་དང་ཏང་ཡོན་ཡོངས་ཀྱིས་ཏང་གི་རྒྱལ་ཡོངས་འཐུས་མི་ཚོགས་ཆེན་དང་ཀྲུང་དབྱང་ཨུ་ཡོན་ལྷན་ཁང་གི་རྩ་དོན་དང་བསྟུན་པ་བཅས་ཀྱི་གནས་ཚུལ།
(བཞི)ཁྱོན་ཡོངས་ནས་ཏང་གཟབ་ནན་གྱིས་སྐྱོང་བའི་འགན་འཁྲི་དངོས་འབེབས་དང་། ཏང་གི་སྒྲིགས་ཁྲིམས་དང་ནང་སྒོས་སུ་ཆབ་སྲིད་སྒྲིགས་ཁྲིམས་དང་ཆབ་སྲིད་སྒྲིགས་ལམ་གཟབ་ནན་བྱས་ཏེ།ཏང་སྲོལ་སྲིད་གཙང་འཛུགས་སྐྲུན་དང་རུལ་སུངས་ལ་རྒོལ་བའི་བྱ་བར་སྐུལ་འདེད་གཏོང་བའི་གནས་ཚུལ།
(ལྔ)ཀྲུང་དབྱང་གི་གཏན་འཁེལ་བརྒྱད་ཀྱི་དགོངས་དོན་དངོས་འབེབས་དང་། ཀུན་སྤྱོད་འཛུགས་སྐྲུན་བྱེད་པར་ཤུགས་སྣོན། མང་ཚོགས་ལ་འབྲེལ་འདྲིས་དམ་པོ། ཏང་གི་སྲིད་སྐྱོང་རྨང་གཞི་ཇེ་བརྟན་དུ་གཏོང་བ་བཅས་ཀྱི་གནས་ཚུལ།
(དྲུག)ཏང་གི་ལས་བྱེད་པའི་ཚད་གཞི་རྒྱུན་འཁྱོངས་བྱས་ཏེ། མི་ཡང་དག་སྒོས་འདེམ་པ་དང་ཡང་དག་སྒོས་བཀོལ་བའི་ཁྲིད་ཕྱོགས་འཛུགས་པ། ལས་བྱེད་པ་འདེམ་སྒྲིག་དང་བཀོལ་སྤྱོད་བྱེད་པའི་བྱ་བའི་གཏན་འཁེལ་ལག་བསྟར་བྱེད་པའི་གནས་ཚུལ།
(བདུན)སྤྱོད་གཙང་རང་གཅུན་དང་དབང་སྤྱོད་དྲང་གཞག་ཡོང་བའི་གནས་ཚུལ།
(བརྒྱད)ཏང་ཀྲུང་དབྱང་དང་གོང་རིམ་ཏང་རྩ་འཛུགས་ཀྱིས་བཀོད་སྒྲིག་བྱས་པའི་ལས་འགན་ལེགས་འགྲུབ་བྱུང་བའི་གནས་ཚུལ།
དོན་ཚན་དྲུག་པ། ཏང་ནང་ལྟ་སྐུལ་གྱི་ལྟ་སྐུལ་བྱ་ཡུལ་གཙོ་བོ་ནི་ཏང་གི་མགོ་ཁྲིད་ལས་ཁུངས་དང་མགོ་ཁྲིད་ལས་བྱེད་པ། ནང་སྒོས་སུ་མགོ་ཁྲིད་ལས་བྱེད་པ་གཙོ་བོ་བཅས་རེད།
དོན་ཚན་བདུན་པ། ཏང་ནང་ལྟ་སྐུལ་བྱེད་སྐབས་ངེས་པར་སྒྲིགས་ཁྲིམས་སྔོན་ནས་བསྒྲགས་པ་དང་། ལྟ་སྐུལ་དང་སྒྲིགས་ཁྲིམས་ལག་བསྟར་བྱེད་པའི“རྣམ་པ་བཞི”བཀོལ་ཏེ། རྒྱུན་དུ་སྐྱོན་བརྗོད་དང་རང་སྐྱོན་རང་བརྗོད་བྱེད་པ་དང་། ཁ་ཆད་གླེང་མོལ་དང་ཡིག་བསྐུར་རྩད་འདྲི་བྱས་ནས། “ངོ་གདོང་དམར་པོར་འགྱུར་བ་དང་རྔུལ་ཆུ་བཞུར་བ”རྒྱུན་རྣམ་ཅན་དུ་འགྱུར་དུ་འཇུག་དགོས། ཏང་གི་སྒྲིགས་ཁྲིམས་ལྟར་ཆད་པ་ཡང་མོ་གཅོད་པའམ་རྩ་འཛུགས་ཀྱིས་ལེགས་སྒྲིག་བྱེད་པ་དེ་སྒྲིགས་འགལ་ཐག་གཅོད་པའི་མང་ཤས་སུ་འགྱུར་དུ་འཇུག་པ་དང་། ཏང་གི་སྒྲིགས་ཁྲིམས་ལྟར་ཆད་པ་ལྕི་མོ་གཅོད་པའམ་ལས་གནས་ལེགས་སྒྲིག་ཆེན་པོ་བྱེད་པ་དེ་ཉུང་ཤས་སུ་འགྱུར་དུ་འཇུག་དགོས་ལ། སྒྲིགས་འགལ་དང་ཁྲིམས་འགལ་ཚབས་ཆེན་བྱུང་སྟེ་གྱོད་ཁོངས་སུ་བཅུག་ནས་ཞིབ་བཤེར་བྱེད་པ་དེ་ཆེས་ཉུང་ཤས་སུ་འགྱུར་དུ་འཇུག་དགོས།
དོན་ཚན་བརྒྱད་པ། ཏང་གི་མགོ་ཁྲིད་ལས་བྱེད་པས་རང་ཉིད་རང་གཅུན་བྱེད་ཚད་ཇེ་དྲག་ཏུ་གཏོང་བ་དང་།རྒྱུན་དུ་ཏང་གི་སྒྲིགས་ཡིག་དང་བསྟུན་ནས་རང་ཉིད་ཀྱི་གཏམ་བརྗོད་ལ་ཞིབ་བཤེར་བྱས་ཏེ། རང་རྟོགས་སྒོས་ཏང་ནང་གི་ཆབ་སྲིད་འཚོ་བའི་ཚད་གཞི་དང་སྤྱོད་གཙང་རང་གཅུན་གྱི་ཚད་གཞི་བརྩི་སྲུང་བྱེད་པ་དང་། ཏང་གཤིས་བློ་སྦྱོང་བྱེད་པར་ཤུགས་སྣོན་དང་། ཀུན་སྤྱོད་བག་ཆགས་ཟབ་མོ་ཐེབས་སུ་བཅུག་ནས། གུང་ཁྲན་ཏང་མིའི་ཆབ་སྲིད་རང་མདངས་ནམ་ཡང་རྒྱུན་སྲུང་བྱེད་དགོས།
དོན་ཚན་དགུ་པ། ཏང་ཡོངས་ལ་ཀྲུང་དབྱང་གིས་གཅིག་གྱུར་མགོ་ཁྲིད་དང་། ཏང་ཨུས(ཏང་ཙུའུ)ཁྱོན་ཡོངས་ནས་ལྟ་སྐུལ། སྒྲིགས་ཁྲིམས་ཞིབ་བཤེར་ལས་ཁུངས་ཀྱིས་ཆེད་དུ་ལྟ་སྐུལ་བྱེད་པར་འགན་འཁུར་བ། ཏང་དོན་སྒྲུབ་པའི་སྡེ་ཁག་གིས་འགན་ནུས་ལྟ་སྐུལ། ཏང་གི་གཞི་རིམ་རྩ་འཛུགས་ཀྱིས་དུས་རྒྱུན་ལྟ་སྐུལ། ཏང་ཡོན་གྱིས་དམངས་གཙོ་ལྟ་སྐུལ་བཅས་བྱེད་པའི་ཏང་ནང་ལྟ་སྐུལ་མ་ལག་ཆགས་སུ་འཇུག་དགོས།
དོན་ཚན་བཅུ་པ། ཏང་གི་ཀྲུང་དབྱང་ཨུ་ཡོན་ལྷན་ཁང་དང་ཀྲུང་དབྱང་ཆབ་སྲིད་ཅུས། ཀྲུང་དབྱང་ཆབ་སྲིད་ཅུས་རྒྱུན་ལས་ཨུ་ཡོན་ལྷན་ཁང་བཅས་ཀྱིས་ཁྱོན་ཡོངས་ནས་ཏང་ནང་གི་ལྟ་སྐུལ་བྱ་བར་མགོ་ཁྲིད་བྱེད་དགོས། ཀྲུང་དབྱང་ཨུ་ཡོན་ལྷན་ཁང་གི་ཚང་འཛོམས་གྲོས་ཚོགས་ཀྱིས་ལོ་རེ་རེར་ཀྲུང་དབྱང་ཆབ་སྲིད་ཅུས་ཀྱི་བྱ་བའི་སྙན་ཞུར་ཉན་པ་དང་།ཀྲུང་དབྱང་ཆབ་སྲིད་ཅུས་ཀྱི་བྱ་བར་ལྟ་སྐུལ་བྱེད་པ། ཏང་ནང་ལྟ་སྐུལ་ལ་ཤུགས་སྣོན་པའི་ལས་འགན་ཆེན་མོ་བཀོད་སྒྲིག་བཅས་བྱེད་དགོས།
དོན་ཚན་བཅུ་གཅིག་པ། ཀྲུང་དབྱང་ཆབ་སྲིད་ཅུས་དང་ཀྲུང་དབྱང་ཆབ་སྲིད་ཅུས་རྒྱུན་ལས་ཨུ་ཡོན་ལྷན་ཁང་གིས་ཏང་ཡོངས་སུ་སློབ་སྦྱོང་དང་སློབ་གསོ་སྤེལ་བར་དུས་བཅད་ལྟར་ཞིབ་འཇུག་དང་བཀོད་སྒྲིག་བྱེད་པ་དང་། སྤྱོད་ཚུལ་དག་ཐེར་བྱེད་པའི་སྙིང་སྟོབས་ཀྱིས་གནད་དོན་འཚོལ་བ་དང་ནོར་འཁྲུལ་ཡོ་བསྲང་བྱེད་དགོས། ཏང་ཡོངས་ཀྱིས་ཀྲུང་དབྱང་གི་གཏན་འཁེལ་བརྒྱད་ཀྱི་དགོངས་དོན་ལ་ཉན་པ་དང་གྲོས་བསྡུར་བྱས་པའི་གནས་ཚུལ་ཡར་ཞུ་བྱས་ཏེ། ཀུན་སྤྱོད་འཛུགས་སྐྲུན་བྱེད་པའི་གནས་ཚུལ་ལ་ལྟ་སྐུལ་ཞིབ་བཤེར་བྱེད་པར་ཤུགས་སྣོན་དགོས།ཀྲུང་དབྱང་སྒྲིགས་ཁྲིམས་ཞིབ་བཤེར་ཨུ་ཡོན་ལྷན་ཁང་རྒྱུན་ལས་ཨུ་ཡོན་ལྷན་ཁང་གི་བྱ་བའི་སྙན་ཞུར་ཉན་དགོས། ཀྲུང་དབྱང་གི་སྐོར་ཞིབ་གནས་ཚུལ་སྙན་ཞུ་ལ་མཉན་ཏེ།སྐབས་གཅིག་གི་ལས་འགན་འཁུར་བའི་རིང་ལ་ཀྲུང་དབྱང་སྐོར་ཞིབ་ཀྱིས་ཡོངས་སུ་ཁེབས་པ་མངོན་འགྱུར་བྱེད་དགོས། ཀྲུང་དབྱང་ཆབ་སྲིད་ཅུས་ཀྱིས་ལོ་རེ་རེར་དམངས་གཙོ་འཚོ་བའི་ཚོགས་འདུ་བསྡུས་ཏེ། གཤིབ་བསྡུར་ཞིབ་བཤེར་དང་ཏང་གཤིས་དབྱེ་ཞིབ་བྱེད་དགོས་ལ། རང་སྟེང་གི་འཛུགས་སྐྲུན་བྱེད་ཐབས་ལ་ཞིབ་འཇུག་དང་ཤུགས་སྣོན་བྱེད་དགོས།
དོན་ཚན་བཅུ་གཉིས་པ། ཀྲུང་དབྱང་ཨུ་ཡོན་ལྷན་ཁང་གི་ཁོངས་མིས་ངེས་པར་ཏང་གི་ཆབ་སྲིད་སྒྲིགས་ཁྲིམས་དང་ཆབ་སྲིད་སྒྲིགས་ལམ་བརྩི་སྲུང་ནན་མོ་བྱེད་དགོས་པ་དང་། ཁོངས་མི་གཞན་པར་ཏང་གི་སྒྲིགས་ཡིག་ལ་འགལ་བ་དང་ཏང་གི་སྒྲིགས་ཁྲིམས་ལ་གཏོར་བརླག་གཏོང་བ། ཏང་གི་མཐུན་སྒྲིལ་གཅིག་གྱུར་ལ་གནོད་འཚེ་གཏོང་བའི་བྱ་སྤྱོད་ལྡན་པ་ཤེས་ན་མཐའ་གཅིག་ཏུ་བཀག་འགོག་བྱེད་དགོས་པར་མ་ཟད། དུས་ལྟར་ཏང་ཀྲུང་དབྱང་ལ་སྙན་ཞུ་འབུལ་དགོས། ཀྲུང་དབྱང་ཆབ་སྲིད་ཅུས་ཀྱི་ཨུ་ཡོན་ལ་བསམ་འཆར་ཡོད་ན་མིང་ངོ་མ་བཀོད་དེ་ཡིག་ངོས་ཀྱི་རྣམ་པ་དང་ཡང་ན་རྣམ་པ་གཞན་དག་གིས་ཀྲུང་དབྱང་ཆབ་སྲིད་ཅུས་རྒྱུན་ལས་ཨུ་ཡོན་ལྷན་ཁང་དང་ཡང་ན་ཀྲུང་དབྱང་སྒྲིགས་ཁྲིམས་ཞིབ་བཤེར་ཨུ་ཡོན་ལྷན་ཁང་གི་རྒྱུན་ལས་ཨུ་ཡོན་ལྷན་ཁང་ལ་ཡར་ཞུ་བྱེད་དགོས།
དོན་ཚན་བཅུ་གསུམ་པ། ཀྲུང་དབྱང་ཆབ་སྲིད་ཅུས་ཀྱི་ཨུ་ཡོན་གྱིས་ཐད་ཀར་ཁག་འགན་ཁུར་པའི་སྡེ་ཁག་དང་ས་གནས། ཁྱབ་ཁོངས་ཀྱི་ཏང་རྩ་འཛུགས་དང་མགོ་ཁྲིད་ཚན་ཁག་གི་ཁོངས་མི་བཅས་ལ་ལྟ་སྐུལ་བྱེད་པར་ཤུགས་སྣོན་པ་དང་། དུས་བཅད་ལྟར་འབྲེལ་ཡོད་ས་གནས་དང་སྡེ་ཁག་གི་འགན་འཁྲི་པ་གཙོ་བོས་ཁྱོན་ཡོངས་ནས་ཏང་གཟབ་ནན་གྱིས་སྐྱོང་བའི་འགན་འཁྲི་ལག་བསྟར་དང་དྭངས་གཙང་རང་གཅུན་བྱེད་པ་སོགས་ཀྱི་གནས་ཚུལ་ཁ་བརྡ་བྱེད་དགོས།
དོན་ཚན་བཅུ་བཞི་པ། ཀྲུང་དབྱང་ཆབ་སྲིད་ཅུས་ཀྱི་ཨུ་ཡོན་གྱིས་ཀྲུང་དབྱང་གི་གཏན་འཁེལ་བརྒྱད་ལག་བསྟར་ནན་ཏན་དང་། རང་རྟོགས་ཀྱིས་རྩ་འཛུགས་འཚོ་བ་ཉིས་བརྩེགས་ལ་ཞུགས་ནས། བདེན་པ་བདེན་དྲང་གིས་ཏང་ཀྲུང་དབྱང་ལ་སྒེར་གྱི་དོན་བྱ་གལ་ཆེན་ཡར་ཞུ་བྱེད་དགོས།སྣེ་ཁྲིད་དེ་ཁྱིམ་སྲོལ་བཟང་པོ་འཛུགས་པ་དང་། གཉེན་ཉེ་དང་ཉེ་འགྲམ་གྱི་ལས་བྱེད་མི་སྣར་སློབ་གསོ་གཏོང་བ་དང་ཚོད་འཛིན་བྱེད་པར་ཤུགས་བསྣན་ཏེ། བཟའ་ཟླ་དང་བུ་ཕྲུག བུ་ཕྲུག་གི་བཟའ་ཟླ་སོགས་ཀྱིས་ཁྲིམས་འགལ་སྒོས་ཚོང་གཉེར་བ་དང་ཁེ་ལས་བསྒྲུབ་མི་ཆོག་པ་དང་། སྒྲིགས་སྲོལ་དང་འགལ་བའི་སྒོ་ནས་ལས་གནས་འཁུར་བ་དང་ཞོར་འགན་ཁུར་ཏེ་ཡོང་སྒོ་བླངས་མི་ཆོག་པའི་བླང་བྱ་འདོན་དགོས།
ལེའུ་གསུམ་པ། ཏང་ཨུས(ཏང་ཙུའུ)ལྟ་སྐུལ་བྱེད་པ།
དོན་ཚན་བཅོ་ལྔ་པ། ཏང་ཨུས(ཏང་ཙུའུ)ཏང་ནང་ལྟ་སྐུལ་ཁྲོད་འགན་འཁྲི་གཙོ་བོ་འཁུར་དགོས་པ་དང་། ཧྲུའུ་ཅི་ནི་འགན་འཁྲི་པ་དང་པོ་ཡིན།ཏང་ཨུའི་རྒྱུན་ལས་ཨུ་ཡོན་ལྷན་ཁང་གི་ཨུ་ཡོན(ཏང་ཙུའུ་ཁོངས་མི)དང་ཏང་ཨུའི་ཨུ་ཡོན་གྱིས་འགན་འཁྲིའི་ཁྱབ་ཁོངས་ནང་དུ་ལྟ་སྐུལ་འགན་འཁྲི་ལག་བསྟར་བྱེད་དགོས་ལ། ཏང་ཨུས(ཏང་ཙུའུ)གཤམ་གྱི་ལྟ་སྐུལ་འགན་འཁྲི་འདི་དག་འཁུར་དགོས་པ་སྟེ།
(གཅིག)རང་ས་གནས་དང་རང་སྡེ་ཁག རང་སྡེ་ཚན་བཅས་ཀྱི་ཏང་ནང་གི་ལྟ་སྐུལ་བྱ་བར་མགོ་ཁྲིད་དང་། ལྟ་སྐུལ་ལམ་ལུགས་སྣ་ཚོགས་རྩ་འཛུགས་དང་ལག་བསྟར་བྱས་ཏེ། ལྟ་སྐུལ་ཞིབ་བཤེར་བྱེད་པར་དམ་འཛིན་བྱེད་དགོས།
(གཉིས)རིམ་མཚུངས་སྒྲིགས་ཁྲིམས་ཞིབ་བཤེར་ཨུ་ཡོན་ལྷན་ཁང་དང་ཁོངས་གཏོགས་ཁྱབ་ཁོངས་ནང་གི་སྒྲིགས་ཁྲིམས་ཞིབ་བཤེར་བྱ་བར་མགོ་ཁྲིད་པར་ཤུགས་སྣོན་པ་དང་། དེའི་སྒྲིགས་ཁྲིམས་ལག་བསྟར་དང་འགན་འཁྲི་རྩད་གཅོད་བྱེད་པར་ལྟ་སྐུལ་བྱེད་པའི་གནས་ཚུལ་ལ་ཞིབ་བཤེར་བྱེད་དགོས།
(གསུམ)ཏང་ཨུའི་རྒྱུན་ལས་ཨུ་ཡོན་ལྷན་ཁང་གི་ཨུ་ཡོན་ནམ(ཏང་ཙུའུ་ཁོངས་མི)ཏང་ཨུའི་ཨུ་ཡོན་དང་། རིམ་མཚུངས་སྒྲིགས་ཁྲིམས་ཞིབ་བཤེར་ཨུ་ཡོན་ལྷན་ཁང་ངམ་ཏང་དོན་སྒྲུབ་པའི་སྡེ་ཁག ཐད་ཀར་མགོ་ཁྲིད་བྱེད་པའི་ཏང་རྩ་འཛུགས་ཀྱི་མགོ་ཁྲིད་ཚན་ཁག་བཅས་དང་གཞན་ད་རུང་དེའི་ཁོངས་མི་བཅས་ལ་ལྟ་སྐུལ་བྱེད་དགོས།
(བཞི)གོང་རིམ་ཏང་ཨུ་དང་སྒྲིགས་ཨུའི་བྱ་བར་བསམ་འཆར་དང་གྲོས་གཞི་བཏོན་པར་ལྟ་སྐུལ་བྱེད་དགོས་པ་བཅས་སོ། །
དོན་ཚན་བཅུ་དྲུག་པ། ཏང་དོན་སྒྲུབ་པའི་སྡེ་ཁག་གིས་ལྟ་སྐུལ་ལམ་ལུགས་སྣ་ཚོགས་ལག་བསྟར་ནན་ཏན་བྱེད་པ་དང་། འགན་འཁྲིའི་ཁྱབ་ཁོངས་ནང་གི་ཏང་ནང་ལྟ་སྐུལ་བྱ་བར་ཤུགས་བསྣན་ཏེ། རང་སྡེ་ཁག་དང་རང་སྡེ་ཚན་གྱི་ནང་ཁུལ་ལྟ་སྐུལ་ལ་ཤུགས་སྣོན་དགོས་པར་མ་ཟད། རང་མ་ལག་གི་དུས་རྒྱུན་ལྟ་སྐུལ་ཇེ་དྲག་ཏུ་གཏོང་དགོས།
དོན་ཚན་བཅུ་བདུན་པ། ཏང་ནང་ལྟ་སྐུལ་ལ་ངེས་པར་ཏང་རྩ་འཛུགས་ཀྱི་འགན་འཁྲི་པ་གཙོ་བོ་དང་གནད་འགག་ལས་རྐང་གི་མགོ་ཁྲིད་ལས་བྱེད་པའི་ལྟ་སྐུལ་ལ་ཤུགས་སྣོན་དགོས་པ་དང་། གཙོ་བོ་དེའི་ཆབ་སྲིད་ལངས་ཕྱོགས་དང་ཏང་གི་འཛུགས་སྐྲུན་ལ་ཤུགས་སྣོན་པའམ་ཏང་གཟབ་ནན་གྱིས་སྐྱོང་བ། ཏང་གི་ཇུས་ཆོད་ལག་བསྟར།དྲང་གཞག་དང་ཡང་དག་གི་སྒོ་ནས་མི་འདེམ་པ་དང་མི་བཀོལ་བ། འགན་འཁྲི་འཁུར་བ། སྤྱོད་གཙང་རང་གཅུན་བཅས་བྱེད་པར་ལྟ་སྐུལ་བྱས་ཏེ། འདུ་ཤེས་འཛིན་སྟངས་ཀྱི་བྱ་བའི་འགན་འཁྲི་ལམ་ལུགས་དངོས་འབེབས་གནས་ཚུལ་བཅས་ལ་ལྟ་སྐུལ་བྱེད་དགོས།
གོང་རིམ་ཏང་རྩ་འཛུགས་དང་ནང་སྒོས་སུ་དེའི་འགན་འཁྲི་པ་གཙོ་བོས་འོག་རིམ་ཏང་རྩ་འཛུགས་ཀྱི་འགན་འཁྲི་པ་གཙོ་བོར་དུས་རྒྱུན་དུ་འདྲི་རྟོགས་མང་པོ་དང་དྲན་སྐུལ་མང་པོ་བྱེད་དགོས་པ་དང་། གནད་དོན་ཡོད་པ་ཤེས་ན་དུས་ལྟར་ཡོ་བསྲང་བྱེད་དགོས།མགོ་ཁྲིད་ཚན་ཁག་གི་ཁོངས་མིས་ཚན་ཁག་གི་འགན་འཁྲི་པ་གཙོ་བོར་གནད་དོན་ཡོད་པ་ཤེས་ན།དུས་ལྟར་དེ་ལ་ཤེས་སུ་འཇུག་པ་དང་། དགོས་ངེས་ཀྱི་སྐབས་སུ་ཐད་ཀར་གོང་རིམ་ཏང་རྩ་འཛུགས་ལ་ཡར་ཞུ་བྱེད་ཆོག ཏང་རྩ་འཛུགས་ཀྱི་འགན་འཁྲི་པ་གཙོ་བོས་མི་སྒེར་གྱི་འབྲེལ་ཡོད་དོན་བྱ་རྣམས་ཏང་ནང་གི་ཁྱབ་ཁོངས་ངེས་ཅན་ཞིག་གི་ནང་དུ་སྤྱི་བསྒྲགས་བྱས་ཏེ། རང་རྟོགས་སྒོས་ལྟ་སྐུལ་དང་ལེན་བྱེད་དགོས།
དོན་ཚན་བཅོ་བརྒྱད་པ། ཏང་ཨུས(ཏང་ཙུའུ)མགོ་ཁྲིད་ལས་བྱེད་པར་དུས་རྒྱུན་དུ་དོ་དམ་དང་ལྟ་སྐུལ་བྱེད་པར་ཤུགས་བསྣན་ཏེ། དེའི་བསམ་བློ་དང་བྱ་བ།སྤྱོད་ཚུལ། འཚོ་བའི་གནས་བབ་སོགས་ཤེས་དགོས། ཏང་གི་མགོ་ཁྲིད་ལས་བྱེད་པས་རྒྱུན་དུ་སྐྱོན་བརྗོད་དང་རང་སྐྱོན་རང་བརྗོད་བྱེད་པ་དང་། རང་ཉིད་ཀྱི་སྐྱོན་ཆ་དང་ནོར་འཁྲུལ་ཤེས་པའམ་རང་བཤེར་བྱས་ཏེ། རང་འགུལ་གྱིས་བསྒྱུར་བཅོས་བྱེད་དགོས་ལ། བློ་མཐུན་གྱི་སྐྱོན་ཆ་དང་ནོར་འཁྲུལ་ཅི་ཡིན་བཤད་ཕོད་པ་དང་བསྒྱུར་བཅོས་བྱེད་རོགས་བྱེད་དགོས།
དོན་ཚན་བཅུ་དགུ་པ། སྐོར་ཞིབ་ནི་ཏང་ནང་གི་ལྟ་སྐུལ་བྱེད་སྟངས་གལ་ཆེན་ཞིག་རེད། ཀྲུང་དབྱང་དང་ཞིང་ཆེན། རང་སྐྱོང་ལྗོངས། ཐད་གཏོགས་གྲོང་ཁྱེར་བཅས་ཀྱི་ཏང་ཨུས་སྐབས་གཅིག་གི་ལས་འགན་འཁུར་ཡུན་རིང་།དོ་དམ་བྱེད་ཀྱིན་པའི་ས་གནས་དང་སྡེ་ཁག ཁེ་དོན་ལས་སྡེ་ཁག་བཅས་ཀྱི་ཏང་རྩ་འཛུགས་ལ་ཁྱོན་ཡོངས་ནས་སྐོར་ཞིབ་བྱེད་དགོས། ཏང་གི་རྩ་འཛུགས་དང་ཏང་གི་མགོ་ཁྲིད་ལས་བྱེད་པས་ཏང་གི་སྒྲིགས་ཡིག་དང་ཏང་གི་མགོ་ཁྲིད། ཏང་གི་འཛུགས་སྐྲུན་དང་ཏང་གི་ལམ་ཕྱོགས་བྱེད་ཕྱོགས་སྲིད་ཇུས་དངོས་འབེབས་བྱེད་པ་བཅས་ཀྱི་གནས་ཚུལ་ལ་སྐོར་ཞིབ་བྱས་ཏེ། ཁྱོན་ཡོངས་ནས་ཏང་གཟབ་ནན་གྱིས་སྐྱོང་བའི་འགན་འཁྲི་དང་ཏང་གི་སྒྲིགས་ཁྲིམས་ལག་བསྟར། ཀྲུང་དབྱང་གི་གཏན་འཁེལ་བརྒྱད་ཀྱི་དགོངས་དོན་དངོས་འབེབས། ཏང་སྲོལ་སྲིད་གཙང་འཛུགས་སྐྲུན་དང་རུལ་སུངས་ལ་རྒོལ་བའི་བྱ་བ། གཞན་ད་རུང་མི་འདེམ་པ་དང་མི་བཀོལ་བའི་གནས་ཚུལ་བཅས་ལག་ཏུ་བསྟར་དགོས། གནད་དོན་ཡོད་པ་ཤེས་ཤིང་ཟིལ་གནོན་གྱི་རྣམ་པ་ཆགས་པ། བཅོས་བསྒྱུར་བྱེད་པར་སྐུལ་སྤེལ་དང་འཕེལ་རྒྱས་ཡོང་བར་སྐུལ་འདེད་བཅས་ཀྱིས། ཏང་གཟབ་ནན་གྱིས་སྐྱོང་བའི་རལ་གྲི་རྣོན་པོའི་ནུས་པ་འདོན་སྤེལ་གང་ལེགས་བྱེད་དགོས།
ཀྲུང་དབྱང་སྐོར་ཞིབ་བྱ་བའི་མགོ་ཁྲིད་ཚན་ཆུང་གིས་ཞིང་ཆེན་དང་རང་སྐྱོང་ལྗོངས། ཐད་གཏོགས་གྲོང་ཁྱེར་བཅས་ཀྱི་ཏང་ཨུ་དང་། ཀྲུང་དབྱང་གི་འབྲེལ་ཡོད་པུའུ་ཨུ་དང་ཀྲུང་དབྱང་རྒྱལ་ཁབ་ལས་ཁུངས་སྡེ་ཁག་གི་ཏང་ཙུའུ(ཏང་ཨུ)ཡི་སྐོར་ཞིབ་བྱ་བའི་མགོ་ཁྲིད་ལ་ཤུགས་སྣོན་དགོས། ཞིང་ཆེན་དང་རང་སྐྱོང་ལྗོངས།ཐད་གཏོགས་གྲོང་ཁྱེར་བཅས་ཀྱི་ཏང་ཨུས་ཏང་གི་གྲོང་ཁྱེར(ཏིས་དང་ཁུལ་དང་མེང)དང་རྫོང(གྲོང་ཁྱེར་དང་ཆུས་དང་མདའ་ཚན)ཨུ་ཡོན་ལྷན་ཁང་གིས་སྐོར་དཔྱོད་ལམ་ལུགས་འཛུགས་པར་སྐུལ་སྤེལ་བྱས་ཏེ། ཏང་གཟབ་ནན་གྱིས་སྐྱོང་བ་དེ་གཞི་རིམ་དུ་བསྲིང་དགོས།
དོན་ཚན་ཉི་ཤུ་པ། ཏང་གི་རྩ་འཛུགས་འཚོ་བའི་ལམ་ལུགས་གཟབ་ནན་དང་། དམངས་གཙོ་འཚོ་བའི་ཚོགས་འདུ་དུས་རྒྱུན་རང་བཞིན་དུ་བཏང་ནས། གནད་དོན་འབུར་ཐོན་དང་ཡང་ན་རྒྱུན་མཐོང་རང་བཞིན་གྱི་གནད་དོན་དང་འཕྲད་སྐབས་དུས་ལྟར་བསྡུ་དགོས།དམངས་གཙོ་འཚོ་བའི་ཚོགས་འདུའི་སྟེང་གཙོ་བོ་འབུར་ཐོན་གནད་དོན་ཐག་གཅོད་དགོས་པས། མགོ་ཁྲིད་ལས་བྱེད་པས་ངེས་པར་ཚོགས་འདུའི་སྟེང་མང་ཚོགས་ཀྱིས་བཏོན་པའི་གནད་དོན་དང་སྐོར་ཞིབ་བྱེད་སྐབས་མཐོང་བའི་གནད་དོན། ཡིག་བསྐུར་འདྲི་རྩད་དང་ཁ་ཆད་གྲོས་མོལ་བྱས་པ་ལས་རྙེད་པའི་གནད་དོན་བཅས་གསལ་པོར་བཤད་པ་དང་ཞིབ་མོར་བརྗོད་དེ། སྐྱོན་བརྗོད་དང་རང་སྐྱོན་རང་བརྗོད་བྱེད་པ་དང་། ལེགས་སྒྲིག་བྱེད་ཐབས་བཏོན་ནས་རྩ་འཛུགས་ཀྱི་ལྟ་སྐུལ་དང་ལེན་བྱེད་དགོས། གོང་རིམ་ཏང་རྩ་འཛུགས་ཀྱིས་འོག་རིམ་མགོ་ཁྲིད་ཚན་ཁག་གི་དམངས་གཙོ་འཚོ་བའི་ཚོགས་འདུ་ལ་མཛུབ་སྟོན་དང་ལྟ་སྐུལ་བྱེད་པར་ཤུགས་བསྣན་ཏེ། དམངས་གཙོ་འཚོ་བའི་ཚོགས་འདུའི་སྤུས་ཀ་ཇེ་མཐོར་གཏོང་དགོས།
དོན་ཚན་ཉེར་གཅིག་པ། ཏང་ནང་གི་གླེང་མོལ་ལམ་ལུགས་རྒྱུན་འཁྱོངས་བྱེད་པ་དང་།དྲན་སྐུལ་གླེང་མོལ་དང་བསླབ་འདོན་སྐུལ་ལྕག་གི་གླེང་མོལ་ནན་ཏན་གྱིས་སྤེལ་དགོས། མགོ་ཁྲིད་ལས་བྱེད་པར་བསམ་བློ་དང་སྤྱོད་ཚུལ། སྒྲིགས་ཁྲིམས་བཅས་ཀྱི་ཕྱོགས་སུ་མགོ་འབུས་རང་བཞིན་དང་བློ་ཁ་གཏད་ཕྱོགས་རང་བཞིན་གྱི་གནད་དོན་ཡོད་པ་ཤེས་ན། འབྲེལ་ཡོད་ཏང་རྩ་འཛུགས་ཀྱི་མགོ་ཁྲིད་པས་དུས་ལྟར་དེ་ལ་དྲན་སྐུལ་གླེང་མོལ་བྱེད་དགོས། སྒྲིགས་འགལ་གནད་དོན་ཡང་མོ་ཡོད་པ་ཤེས་ན། གོང་རིམ་ཏང་རྩ་འཛུགས་ཀྱི་འགན་འཁྲི་པས་དེ་ལ་བསླབ་འདོན་སྐུལ་ལྕག་གི་གླེང་མོལ་བྱེད་དགོས་པར་མ་ཟད། ཁོ་རང་ཉིད་ལ་གསལ་བཤད་དང་སྐྱོན་ངོས་ལེན་བྱེད་དུ་འཇུག་པ་དང་། དེ་གནས་སའི་ཏང་རྩ་འཛུགས་ཀྱི་འགན་འཁྲི་པ་གཙོ་བོས་མིང་རྟགས་བཀོད་རྗེས་གོང་རིམ་སྒྲིགས་ཁྲིམས་ཞིབ་བཤེར་ཨུ་ཡོན་ལྷན་ཁང་དང་རྩ་འཛུགས་སྡེ་ཁག་ལ་ཡར་ཞུ་བྱེད་དགོས།
དོན་ཚན་ཉེར་གཉིས་པ། ལས་བྱེད་པའི་རྟོག་ཞིབ་དང་དཔྱད་ཞིབ་ལམ་ལུགས་ལག་བསྟར་ནན་མོ་དང་། ཀུན་སྤྱོད་དང་འཇོན་ཐང་། ལས་ཀར་འབྱོར་ཚུལ། ལས་ཀའི་གྲུབ་འབྲས། གཞུང་སེམས་དག་མིན་བཅས་ལ་ཁྱོན་ཡོངས་ནས་རྟོག་ཞིབ་བྱེད་དགོས་པ་དང་། ཆབ་སྲིད་གྲུབ་འབྲས་ལ་མཐོང་ཆེན་བྱེད་དགོས་པར་མ་ཟད་ཆབ་སྲིད་ཀུན་སྤྱོད་ལ་མཐོང་ཆེན་བྱས་ཏེ། གཙོ་བོ་ཏང་ཀྲུང་དབྱང་དང་གོང་རིམ་ཏང་རྩ་འཛུགས་ཀྱི་ཇུས་ཆོད་བཀོད་སྒྲིག་ལག་ལེན་མཐར་ཕྱིན་བྱེད་པའི་ཚད་དང་། ཏང་ལ་དོ་དམ་དང་ཏང་བཅོས་སྐྱོང་བྱེད་པའི་འགན་འཁྲི་ལག་བསྟར། རྩ་དོན་ཆེན་མོའི་གནད་དོན་སྟེང་གི་ལངས་ཕྱོགས། མི་དམངས་མང་ཚོགས་ལ་བཟུང་བའི་རྣམ་འགྱུར། དཀའ་ཁག་དང་བྲེལ་འཚུབ་ཆེ་བའི་ལས་འགན་ལེགས་འགྲུབ་བྱུང་བའི་གནས་ཚུལ་བཅས་ལ་རྟོག་ཞིབ་བྱེད་དགོས། རྟོག་ཞིབ་དང་དཔྱད་ཞིབ་ཁྲོད་ཏང་རྩ་འཛུགས་ཀྱི་འགན་འཁྲི་པ་གཙོ་བོས་ཚན་ཁག་གི་ཁོངས་མི་ལ་བདེན་པ་བདེན་དྲང་གི་སྒོ་ནས་གདེང་འཇོག་བྱེད་དགོས། དཔྱད་ཞིབ་བྱས་པའི་དཔྱད་གཏམ་ནི་ཁོ་རང་ཉིད་དང་འཕྲད་རྗེས་ད་གཟོད་ལས་བྱེད་པའི་ཡིག་ཚགས་ནང་འཇོག་དགོས། ཏང་རྩ་འཛུགས་ཀྱི་འགན་འཁྲི་པ་གཙོ་བོས་ལས་བྱེད་པ་འདེམ་པ་དང་རྟོག་ཞིབ། ཇུས་ཆོད་སོགས་ཀྱི་གནད་འགག་རེ་རེའི་འགན་འཁྲི་དངོས་འབེབས་བྱས་ཏེ། ལྟ་སྐུལ་འགན་འཛོལ་བྱུང་ཡོད་ན་རྩད་གཅོད་ནན་མོ་བྱེད་དགོས།
དོན་ཚན་ཉེར་གསུམ་པ། ཏང་གི་མགོ་ཁྲིད་ལས་བྱེད་པས་ལོ་རེ་རེར་ཏང་ཨུའི་རྒྱུན་ལས་ཨུ་ཡོན་ལྷན་ཁང(ཡང་ན་ཏང་ཙུའུ)གི་རྒྱས་འཛོམས་གྲོས་ཚོགས་སྟེང་སྤྱོད་གཙང་ཡོང་ཚུལ་གསལ་ཞུ་བྱས་ཏེ། དཔྱད་བསྡུར་དང་ལེན་བྱེད་དགོས། སྤྱོད་གཙང་ཡོང་ཚུལ་གསལ་ཞུ་བྱེད་པའི་ནང་གཙོ་བོ་ཆབ་སྲིད་སྒྲིགས་ཁྲིམས་དང་ཆབ་སྲིད་སྒྲིགས་ལམ་ལག་བསྟར་དང་། ཏང་ལ་དོ་དམ་དང་ཏང་བཅོས་སྐྱོང་བྱེད་པའི་འགན་འཁྲི་ལག་བསྟར། ཏང་སྲོལ་སྲིད་གཙང་འཛུགས་སྐྲུན་དང་རུལ་སུངས་ལ་རྒོལ་བའི་བྱ་བ། གཞན་ད་རུང་སྤྱོད་གཙང་རང་གཅུན་ལག་བསྟར་བྱེད་པར་སྐུལ་འདེད་གཏོང་བ་བཅས་ཀྱི་གནས་ཚུལ་ཡིན། སྤྱོད་གཙང་ཡོང་ཚུལ་གསལ་ཞུ་བྱེད་པའི་སྙན་ཞུ་དེ་སྤྱོད་གཙང་ཡིག་ཚགས་སུ་འཇོག་དགོས་པར་མ་ཟད། ཁྱབ་ཁོངས་ངེས་ཅན་ཞིག་གི་ནང་དུ་སྤྱི་བསྒྲགས་བྱེད་དགོས།
དོན་ཚན་ཉེར་བཞི་པ། མགོ་ཁྲིད་ལས་བྱེད་པའི་སྒེར་གྱི་འབྲེལ་ཡོད་དོན་བྱའི་སྙན་ཞུ་ལམ་ལུགས་རྒྱུན་འཁྱོངས་དང་འཐུས་ཚང་དུ་བཏང་ནས། མགོ་ཁྲིད་ལས་བྱེད་པས་གཏན་འཁེལ་ལྟར་བདེན་པ་བདེན་དྲང་གིས་སྒེར་གྱི་འབྲེལ་ཡོད་དོན་བྱའི་སྙན་ཞུ་འབུལ་དགོས་པ་དང་། དུས་ལྟར་མི་སྒེར་དང་ཁྱིམ་ཚང་གི་གནས་ཚུལ་ཆེན་པོའི་སྙན་ཞུ་ཕུལ་ཏེ། སྔ་མོ་ནས་ཁ་བྲལ་བའི་ལས་རྐང་དང་ཡང་ན་བྱ་བ་སྒྲུབ་པའི་ས་གནས་སོགས་ལ་ཡར་ཞུ་བྱེད་དགོས། འབྲེལ་ཡོད་སྡེ་ཁག་གིས་འཐེན་བཤེར་དང་བདེན་མིན་ཞིབ་དཔྱད་བྱེད་དགོས། སྒེར་གྱི་དོན་བྱ་ཆེན་མོ་བསམ་བཞིན་དུ་སྦ་གསང་དང་རྫུན་ཞུ་བྱེད་པ་དང་།སྒེར་གྱི་ཡིག་ཚགས་དཔྱད་ཡིག་བསྒྱུར་བཅོས་དང་རྫུན་བཟོ་བྱེད་མཁན་ལ་རྩད་གཅོད་ནན་མོ་བྱེད་དགོས།
དོན་ཚན་ཉེར་ལྔ་པ། ཏང་གི་མགོ་ཁྲིད་ལས་བྱེད་པས་དོན་བྱ་ཆེན་མོར་ཐེ་གཏོགས་བྱེད་པའི་ཟིན་ཐོ་ལམ་ལུགས་འཛུགས་པ་དང་འཐུས་ཚང་དུ་བཏང་ནས། ལས་གནས་ཀྱི་སྟབས་བདེ་བེད་སྤྱད་དེ་སྒྲིགས་འགལ་སྒོས་ལས་བྱེད་པ་འདེམ་སྒྲུག་བཀོལ་སྤྱོད་དང་། བཟོ་འགོད་འཛུགས་སྐྲུན། སྒྲིགས་ཁྲིམས་ལག་བསྟར། ཁྲིམས་འགལ་བྱ་འགུལ་ལ་ཐེ་གཏོགས་བྱེད་པའི་གནད་དོན་ཡོད་ན། དུས་ལྟར་གོང་རིམ་ཏང་རྩ་འཛུགས་ལ་ཡར་ཞུ་བྱེད་དགོས།
ལེའུ་བཞི་པ། ཏང་གི་སྒྲིགས་ཁྲིམས་ཞིབ་བཤེར་ཨུ་ཡོན་ལྷན་ཁང་གིས་ལྟ་སྐུལ་བྱེད་པ།
དོན་ཚན་ཉེར་དྲུག་པ། ཏང་གི་རིམ་པ་སོ་སོའི་སྒྲིགས་ཁྲིམས་ཞིབ་བཤེར་ཨུ་ཡོན་ལྷན་ཁང་ནི་ཏང་ནང་ལྟ་སྐུལ་ལ་འགན་གཙོ་བོ་ཁུར་པའི་ལས་ཁུངས་ཡིན་ལ། ལྟ་སྐུལ་དང་སྒྲིགས་ཁྲིམས་ལག་བསྟར་དང་འགན་འཁྲི་རྩད་གཅོད་བྱེད་པ་དང་། ཁོངས་གཏོགས་ཁྱབ་ཁོངས་ནང་གི་ཏང་རྩ་འཛུགས་དང་མགོ་ཁྲིད་ལས་བྱེད་པས་ཏང་གི་སྒྲིགས་ཡིག་དང་སྒྲིགས་སྲོལ།སྒྲིགས་ཁྲིམས་བཅས་ལ་བརྩི་སྲུང་བྱེད་པར་ཤུགས་སྣོན་དང་།ཏང་གི་ལམ་ཕྱོགས་བྱེད་ཕྱོགས་སྲིད་ཇུས་ལག་བསྟར་བྱེད་པའི་གནས་ཚུལ་ལ་ལྟ་སྐུལ་ཞིབ་བཤེར་བྱེད་པའི་ཐད། གཤམ་གྱི་བྱེ་བྲག་གི་ལས་འགན་འདི་དག་འཁུར་དགོས་པ་སྟེ།
(གཅིག)རིམ་མཚུངས་ཏང་ཨུ་དང་ནང་སྒོས་སུ་རྒྱུན་ལས་ཨུ་ཡོན་ལྷན་ཁང་གི་ཨུ་ཡོན་དང་ཏང་དོན་སྒྲུབ་པའི་སྡེ་ཁག ཐད་ཀར་མགོ་ཁྲིད་བྱེད་པའི་ཏང་རྩ་འཛུགས། ཏང་གི་མགོ་ཁྲིད་ལས་བྱེད་པས་འགན་ནུས་ལག་བསྟར་དང་། དབང་ཆ་བཀོལ་སྤྱོད་བྱེད་པའི་གནས་ཚུལ་བཅས་ལ་ལྟ་སྐུལ་བྱེད་པར་ཤུགས་སྣོན་དགོས།
(གཉིས)སྒྲིགས་ཁྲིམས་ཞིབ་བཤེར་བྱ་བར་མགོ་ཁྲིད་ཉིས་བརྩེགས་བྱེད་པའི་སྒྲིགས་སྲོལ་དངོས་འབེབས་བྱེད་པ་དང་། སྒྲིགས་ཁྲིམས་ལག་བསྟར་དང་ཞིབ་བཤེར་བྱ་བར་གོང་རིམ་སྒྲིགས་ཁྲིམས་ཞིབ་བཤེར་ཨུ་ཡོན་ལྷན་ཁང་གིས་མགོ་ཁྲིད་བྱེད་པ་གཙོ་བོར་འཛིན་པ། ཁུངས་སྣེ་ཐག་གཅོད་དང་སྒྲིགས་ཁྲིམས་ལག་བསྟར་ཞིབ་བཤེར་བྱེད་པའི་གནས་ཚུལ་དེ་རིམ་མཚུངས་ཏང་ཨུ་ལ་ཡར་ཞུ་བྱེད་པ་དང་མཉམ་དུ་གོང་རིམ་སྒྲིགས་ཁྲིམས་ཞིབ་བཤེར་ཨུ་ཡོན་ལྷན་ཁང་ལའང་ཡར་ཞུ་བྱེད་དགོས། རིམ་པ་སོ་སོའི་སྒྲིགས་ཁྲིམས་ཞིབ་བཤེར་ཨུ་ཡོན་ལྷན་ཁང་གི་ཧྲུའུ་ཅི་དང་ཧྲུའུ་ཅི་གཞོན་པས་འོས་མི་འདོན་པ་དང་རྟོག་ཞིབ་བྱེད་སྐབས་གོང་རིམ་སྒྲིགས་ཁྲིམས་ཞིབ་བཤེར་ཨུ་ཡོན་ལྷན་ཁང་གིས་རྩ་འཛུགས་སྡེ་ཁག་དང་མཉམ་དུ་འཛིན་པ་གཙོ་བོར་འཛིན་དགོས།
(གསུམ)གོང་རིམ་སྒྲིགས་ཁྲིམས་ཞིབ་བཤེར་ཨུ་ཡོན་ལྷན་ཁང་གིས་འོག་རིམ་སྒྲིགས་ཁྲིམས་ཞིབ་བཤེར་ཨུ་ཡོན་ལྷན་ཁང་ལ་མགོ་ཁྲིད་བྱེད་པར་ཤུགས་སྣོན་པ་དང་།སྒྲིགས་ཁྲིམས་ཞིབ་བཤེར་ཨུ་ཡོན་ལྷན་ཁང་གིས་རིམ་མཚུངས་ཏང་ཨུའི་མགོ་ཁྲིད་ལས་བྱེད་པ་གཙོ་བོར་གནད་དོན་ཡོད་པ་ཤེས་ན། ཐད་ཀར་གོང་རིམ་སྒྲིགས་ཁྲིམས་ཞིབ་བཤེར་ཨུ་ཡོན་ལྷན་ཁང་ལ་ཡར་ཞུ་བྱེད་ཆོག་པ་དང་།འོག་རིམ་སྒྲིགས་ཁྲིམས་ཞིབ་བཤེར་ཨུ་ཡོན་ལྷན་ཁང་གིས་ཆེས་ཉུང་ནའང་ལོ་ཕྱེད་རེའི་ནང་གོང་རིམ་སྒྲིགས་ཁྲིམས་ཞིབ་བཤེར་ཨུ་ཡོན་ལྷན་ཁང་ལ་བྱ་བའི་སྙན་ཞུ་ཐེངས་གཅིག་འབུལ་དགོས་པ་དང་།ལོ་རེར་གོང་རིམ་སྒྲིགས་ཁྲིམས་ཞིབ་བཤེར་ཨུ་ཡོན་ལྷན་ཁང་ལ་ལས་འགན་བསྒྲུབས་ཚུལ་གསལ་ཞུ་བྱེད་དགོས།
དོན་ཚན་ཉེར་བདུན་པ། སྒྲིགས་ཁྲིམས་ཞིབ་བཤེར་ལས་ཁུངས་ཀྱིས་ངེས་པར་ཏང་གི་ཆབ་སྲིད་སྒྲིགས་ཁྲིམས་དང་ཆབ་སྲིད་སྒྲིགས་ལམ་ལ་སྲུང་སྐྱོང་བྱེད་པ་དེ་གོ་གནས་དང་པོར་བཞག་སྟེ། གོང་ལ་སྲིད་ཇུས་ཡོད་ན་འོག་ལ་ཁ་གཏད་འཇལ་ཐབས་ཡོད་པ་དང་། བཀའ་ཡོད་བཞིན་དུ་དེ་ལྟར་མི་བསྒྲུབ་པ་དང་གཏན་འགོག་བྱེད་བཞིན་དུ་མི་ཁོག་པ། ཁ་ཞེ་གཉིས་འགལ་དང་མངོན་བརྩི་ལྐོག་འགལ། ཕྱོགས་གཏོགས་འཛུགས་པ་དང་ངན་པ་ཕྱོགས་སྒྲིག་བྱེད་པ།རྩ་འཛུགས་ལ་མགོ་སྐོར་གཏོང་བ་དང་རྩ་འཛུགས་ལ་འགོག་རྒོལ་བྱེད་པ་བཅས་ཀྱི་བྱ་སྤྱོད་མཐའ་གཅིག་ཏུ་ཡོ་བསྲང་དང་རྩད་གཅོད་བྱེད་དགོས།
དོན་ཚན་ཉེར་བརྒྱད་པ། སྒྲིགས་ཁྲིམས་ཞིབ་བཤེར་ཨུ་ཡོན་ལྷན་ཁང་གི་བཅའ་སྡོད་སྒྲིགས་ཁྲིམས་ཞིབ་བཤེར་ཚན་ཁག་གིས་མངག་གཏོང་ལས་ཁུངས་ལ་འགན་འཁུར་དགོས་པ་དང་།ལྟ་སྐུལ་བྱ་ཡུལ་སྡེ་ཁག་གི་མགོ་ཁྲིད་ཚན་ཁག་དང་དེའི་ཁོངས་མི། མགོ་ཁྲིད་ལས་བྱེད་པ་གཞན་དག་བཅས་ལ་ལྟ་སྐུལ་བྱེད་པར་ཤུགས་སྣོན་དགོས།གནད་དོན་ཡོད་པ་ཤེས་ན་དུས་ལྟར་མངག་གཏོང་ལས་ཁུངས་དང་ལྟ་སྐུལ་བྱ་ཡུལ་སྡེ་ཁག་གི་ཏང་རྩ་འཛུགས་ལ་ཡར་ཞུ་བྱས་ཏེ། ནན་ཏན་གྱིས་བརྟག་དཔྱད་དང་ཐག་གཅོད་བྱེད་པ་དང་།འགན་འཁྲི་རྩད་གཅོད་བྱེད་དགོས་ན་གྲོས་གཞི་འདོན་དགོས།མངག་གཏོང་ལས་ཁུངས་ཀྱིས་བཅའ་སྡོད་སྒྲིགས་ཁྲིམས་ཞིབ་བཤེར་ཚན་ཆུང་གི་བྱ་བའི་མགོ་ཁྲིད་ལ་ཤུགས་བསྣན་ཏེ། ལྟ་སྐུལ་བྱ་ཡུལ་སྡེ་ཁག་གི་ཏང་རྩ་འཛུགས་ཀྱི་འགན་འཁྲི་པ་གཙོ་བོ་དང་བཅའ་སྡོད་སྒྲིགས་ཁྲིམས་ཞིབ་བཤེར་ཚན་ཆུང་གི་ཚན་གཙོ་ལ་དུས་བཅད་ལྟར་ཁ་བརྡ་གླེང་མོལ་བྱས་ཏེ།དེས་ཏང་དོ་དམ་དང་ཏང་བཅོས་སྐྱོང་བྱེད་པའི་འགན་འཁྲི་དངོས་འབེབས་བྱེད་པར་སྐུལ་འདེད་གཏོང་དགོས།
བཅའ་སྡོད་སྒྲིགས་ཁྲིམས་ཞིབ་བཤེར་ཚན་ཆུང་གིས་དོན་དངོས་གནས་ཚུལ་དང་བྱེ་བྲག་གི་གནད་དོན་ལ་བལྟས་ནས། དུས་བཅད་ལྟར་མངག་གཏོང་ལས་ཁུངས་ལ་བྱ་བའི་སྙན་ཞུ་འབུལ་དགོས་པ་དང་།ཆེས་ཉུང་ནའང་ལོ་ཕྱེད་རེའི་ནང་ལྟ་སྐུལ་བྱ་ཡུལ་སྡེ་ཁག་གི་ཏང་རྩ་འཛུགས་དང་མཉམ་དུ་ཏང་སྲོལ་སྲིད་གཙང་འཛུགས་སྐྲུན་དང་རུལ་སུངས་ལ་རྒོལ་བའི་བྱ་བར་ཆེད་དམིགས་ཞིབ་འཇུག་ཐེངས་གཅིག་སྤེལ་དགོས། རྙེད་འོས་པའི་གནད་དོན་མ་རྙེད་ན་འགན་ཤོར་ཡིན་ལ། གནད་དོན་རྙེད་རྗེས་ཡར་ཞུ་མི་བྱེད་པ་དང་ཐག་གཅོད་མི་བྱེད་པ་ནི་ནོར་འཛོལ་ཡིན་པས།ངེས་པར་ཚང་མར་ཐག་གཅོད་ནན་མོ་བྱེད་དགོས།
དོན་ཚན་ཉེར་དགུ་པ། ཡིག་བསྐུར་ངོ་གཏུག་གི་ཐེར་འདོན་གོང་ཞུ་ནན་ཏན་གྱིས་ཐག་གཅོད་དང་།གནད་དོན་གྱི་ཁུངས་སྣེ་ཁག་བགོ་ཐག་གཅོད་ལེགས་པོ་བྱེད་དགོས་པ་དང་། སྔ་མོ་ནས་རྙེད་ན་སྔ་མོ་ནས་ཡར་ཞུ་དང་།སྤྱི་ཚོགས་ཀྱི་ཚུར་སྣང་དྲག་པོ་དང་མང་ཚོགས་ཀྱི་གདེང་འཇོག་མི་བཟང་བའི་མགོ་ཁྲིད་ལས་བྱེད་པའི་གནས་ཚུལ་དུས་ལྟར་ཡར་ཞུ། ཐེར་འདོན་བྱས་པའི་དོན་བྱ་གལ་ཆེན་ལ་གཅིག་བསྡུས་སྒོས་ཞིབ་འཇུག་བཅས་བྱེད་དགོས། ཡིག་བསྐུར་ངོ་གཏུག་ཐེར་འདོན་བྱེད་པའི་གནས་ཚུལ་ལ་དུས་བཅད་ལྟར་དབྱེ་ཞིབ་དང་ཞིབ་འཇུག་བརྡར་གཅོད་བྱེད་པ་དང་། ཡིག་བསྐུར་ངོ་གཏུག་ལས་ཚུར་སྣང་བྱས་པའི་མིག་དཔེ་རང་བཞིན་དང་སྤྱིར་བཏང་རང་བཞིན་གྱི་གནད་དོན་ལ་ཁ་གཏད་རང་བཞིན་ཡོད་པའི་ཐག་གཅོད་བསམ་འཆར་བཏོན་ནས།ཡིག་བསྐུར་ངོ་གཏུག་ཅུང་གཅིག་བསྡུས་ཡིན་པའི་ས་ཆ་དང་སྡེ་ཁག་ལ་རྒྱུ་རྐྱེན་དབྱེ་ཞིབ་བྱེད་དགོས་པར་མ་ཟད་ནན་ཏན་གྱིས་ལེགས་སྒྲིག་བྱེད་དགོས།
དོན་ཚན་སུམ་ཅུ་པ། ལས་བྱེད་པ་འདེམ་སྒྲུག་བཀོལ་སྤྱོད་བྱེད་པའི“ཏང་སྲོལ་སྲིད་གཙང་བསམ་འཆར་ལ་ལན་ལྡོན་པའི”འགག་སྒོ་དམ་པོར་སྲུང་བ་དང་། དུས་རྒྱུན་བྱ་བའི་ཁྲོད་དུ་གནས་པའི་གནས་ཚུལ་ཕྱོགས་བསྡུས་བྱས་ཏེ། དབྱེ་ཞིབ་དང་ཞིབ་འཇུག་བརྡར་གཅོད་བྱེད་པར་ཤུགས་སྣོན་དང་།ལས་བྱེད་པའི་སྤྱོད་གཙང་གནས་ཚུལ་ལ་བདེན་པ་བདེན་དྲང་གིས་གདེང་འཇོག་བྱས་ཏེ།“ནད་ཡོད་བཞིན་དུ་གོ་གནས་སྤར་བ”དང“ནད་ཡོད་བཞིན་དུ་ལས་རྐང་དུ་འབུད་པ”བཀག་འགོག་བྱེད་དགོས།
དོན་ཚན་སོ་གཅིག་པ། ལས་བྱེད་པར་སྤྱིར་བཏང་རང་བཞིན་གྱི་སྒྲིགས་ཁྲིམས་དང་འགལ་བའི་གནད་དོན་ཡོད་པ་ཤེས་ན། དུས་ལྟར་གནད་དོན་ཡར་ཞུ་བྱེད་མཁན་གྱི་མི་དེ་བཙལ་ནས་བདེན་མིན་ཞིབ་དཔྱད་དང་ཁ་བརྡ་དྲན་སྐུལ།གླེང་མོལ་རྩད་འདྲི་བཅས་བྱས་ཏེ། ལས་བྱེད་པ་ཁོ་རང་ཉིད་ལ་གནད་དོན་གསལ་པོར་བཤད་དུ་འཇུག་དགོས། གནད་དོན་ཡར་ཞུ་བྱེད་མཁན་གྱི་མི་ལ་ཁ་བརྡ་གླེང་མོལ་བྱེད་སྐབས། དེ་གནས་སའི་ཏང་རྩ་འཛུགས་ཀྱི་མགོ་ཁྲིད་པ་གཙོ་བོ་དང་མཉམ་དུ་བྱེད་ཆོག གནད་དོན་ཡར་ཞུ་བྱེད་སྐབས་ཀྱི་གླེང་མོལ་འདྲི་རྩད་གནད་དོན་གསལ་བཤད་བྱེད་པ་དེར་དེ་གནས་སའི་ཏང་རྩ་འཛུགས་ཀྱི་འགན་འཁྲི་པ་གཙོ་བོས་མིང་རྟགས་བཀོད་རྗེས་གོང་རིམ་སྒྲིགས་ཁྲིམས་ཞིབ་བཤེར་ཨུ་ཡོན་ལྷན་ཁང་ལ་སྤྲོད་དགོས། གླེང་མོལ་བྱས་པའི་ཟིན་ཐོ་དང་འདྲི་རྩད་ལ་ནན་ཏན་གྱིས་བདེན་མིན་ཞིབ་བཤེར་བྱས་ཏེ།ཞིབ་བཤེར་བྱ་རྒྱུར་ཡིག་ཚགས་སུ་བཀོད་ནས་ཉར་ཚགས་བྱེད་དགོས། གནད་དོན་མ་རྙེད་ན་དྭངས་འབྱེད་བྱེད་དགོས་པ་དང་། བདེན་པ་བདེན་དྲང་གིས་གནས་ཚུལ་གསལ་བཤད་མི་བྱེད་ན་ཐག་གཅོད་ནན་མོ་བྱེད་དགོས།
དོན་ཚན་སོ་གཉིས་པ། སྒྲིགས་ཁྲིམས་དང་སྒྲིགས་ལམ་ལྟར་སྒྲིགས་ལམ་ལག་བསྟར་དང་འདྲི་དཔྱོད་བྱེད་དགོས་ལ། གཙོ་བོ་རང་ཚོད་མི་འཛིན་པ་དང་། གནད་དོན་གྱི་ཁུངས་སྣེ་གཅིག་བསྡུས་ཡིན་པ་དང་མང་ཚོགས་ལ་བསམ་འཆར་མང་པོ་ཡོད་པ།ད་ལྟ་ལས་རྐང་གལ་ཆེན་སྟེང་ཡོད་པ་དང་རྗེས་ཕྱོགས་ད་རུང་གོ་གནས་འཕར་སྲིད་པའི་མགོ་ཁྲིད་ལས་བྱེད་པ་རྣམས་ལ་འདྲི་དཔྱོད་བྱེད་དགོས།གོང་གི་གནས་ཚུལ་གསུམ་པོ་མཉམ་དུ་འཛོམས་ན་གལ་ཆེན་ནང་གི་འགངས་ཆེན་དུ་འཇོག་དགོས།སྒྲིགས་ཁྲིམས་ལག་བསྟར་དང་འདྲི་དཔྱོད་བྱེད་སྐབས་སྒྲིགས་ལམ་དང་འགལ་བའི་དོན་དངོས་རྩད་གཅོད་གསལ་པོ་དང་། འདྲི་དཔྱོད་བྱ་ཡུལ་དེར་ཏང་གི་སྒྲིགས་ཡིག་ལ་སློབ་སྦྱོང་བྱེད་པ་ལས་མགོ་རྩོམ་པ་དང་། ཕུགས་བསམ་དང་ཡིད་ཆེས། དམིགས་ཡུལ།ཏང་གཤིས་རྩ་དོན།སྤྱོད་ཚུལ་སྒྲིགས་ཁྲིམས་སོགས་ཕྱོགས་ནས་རང་ཉིད་ལ་བརྟག་དཔྱད་དང་རང་བཤེར་བྱེད་དུ་འཇུག་པ་དང་། འདྲི་ཞིབ་སྙན་ཞུ་ངེས་པར་དོན་དངོས་གསལ་པོ་ཡིན་དགོས་ལ། གནས་ཐིག་ཡང་དག་བྱས་ཏེ། འདྲི་དཔྱོད་བྱ་ཡུལ་གྱི་བསམ་བློའི་ངོས་ཟིན་གྱི་གནས་ཚུལ་མཚོན་པར་བྱེད་དགོས།
དོན་ཚན་སོ་གསུམ་པ། ཀྲུང་དབྱང་གི་གཏན་འཁེལ་བརྒྱད་ཀྱི་དགོངས་དོན་དང་འགལ་བ་དང་། སྒྲིགས་ལམ་ལ་ཚབས་ཆེན་སྒོས་འགལ་ཞིང་གྱོད་ཐོ་བཀོོད་དེ་འདྲི་དཔྱོད་བྱས་ཤིང་ཏང་ཁོངས་ནས་ཕུད་མཁན་དང་།འགན་ཤོར་དང་འགན་འཛོལ་ཆེན་པོ་བྱུང་སྟེ་འགན་འཁྲི་རྩད་གཅོད་བྱེད་པ་བཅས་དང་།གཞན་ད་རུང་མང་ཚོགས་ཀྱི་ཉེ་འགྲམ་དུ་བྱུང་ཞིང་ཤུགས་རྐྱེན་ངན་པ་ཐེབས་པའི་ཚུལ་མིན་སྤྱོད་པ་དང་རུལ་སུངས་གནད་དོན་སོགས་རུས་མིང་ངོ་མ་བཀོད་དེ་སྤྱི་བསྒྲགས་བྱེད་དགོས།
དོན་ཚན་སོ་བཞི་པ། སྒྲིགས་ཁྲིམས་ཞིབ་བཤེར་ལས་ཁུངས་ལ་ལྟ་སྐུལ་བྱེད་པར་ཤུགས་སྣོན་དགོས། སྒྲིགས་ཁྲིམས་ཞིབ་བཤེར་ལས་ཁུངས་དང་དེའི་ལས་བྱེད་པར་སྒྲིགས་ལམ་ལ་འགལ་བའི་གནད་དོན་ཡོད་ན།ངེས་པར་ཐག་གཅོད་ནན་མོ་བྱེད་དགོས།རིམ་པ་སོ་སོའི་སྒྲིགས་ཁྲིམས་ཞིབ་བཤེར་ལས་ཁུངས་ཀྱིས་ངེས་པར་རང་སྟེང་གི་འཛུགས་སྐྲུན་ལ་ཤུགས་སྣོན་པ་དང་། ནང་ཁུལ་གྱི་ཚོད་འཛིན་ནང་རྐྱེན་འཐུས་ཚང་དུ་བཏང་ནས། རང་རྟོགས་སྒོས་ཏང་ནང་ལྟ་སྐུལ་དང་སྤྱི་ཚོགས་ལྟ་སྐུལ།མང་ཚོགས་ལྟ་སྐུལ་དང་ལེན་བྱས་ཏེ།དབང་ཆར་ཚོད་འཛིན་ནན་མོ་ཐེབས་པ་ཁག་ཐེག་བྱེད་དགོས།
ལེའུ་ལྔ་པ། ཏང་གི་གཞི་རིམ་རྩ་འཛུགས་དང་ཏང་ཡོན་གྱིས་ལྟ་སྐུལ་བྱེད་པ།
དོན་ཚན་སོ་ལྔ་པ། ཏང་གི་གཞི་རིམ་རྩ་འཛུགས་ཀྱིས་འཐབ་འཛིང་བཙན་རྫོང་གི་ནུས་པ་འདོན་སྤེལ་གང་ལེགས་བྱེད་པའི་ཐད། གཤམ་གྱི་ལྟ་སྐུལ་འགན་འཁྲི་འདི་དག་ལག་བསྟར་བྱེད་དགོས་པ་སྟེ།
(གཅིག)ཏང་གི་རྩ་འཛུགས་འཚོ་བ་གཟབ་ནན་དང་།སྐྱོན་བརྗོད་དང་རང་སྐྱོན་རང་བརྗོད་བྱེད་པ།ཏང་ཡོན་གྱིས་དངོས་གནས་འོས་འགན་ལག་བསྟར་བྱེད་ཀྱིན་ཡོད་མེད་ལ་ལྟ་སྐུལ། ཏང་ཡོན་གྱི་དབང་ཆར་གནོད་འཚེ་མི་ཐེབས་པར་འགན་སྲུང་བཅས་བྱེད་དགོས།
(གཉིས)ཏང་ཡོན་དང་མང་ཚོགས་ཀྱིས་ཏང་གི་བྱ་བ་དང་ཏང་གི་མགོ་ཁྲིད་ལས་བྱེད་པར་སྐྱོན་བརྗོད་དང་བསམ་འཆར་བཏོན་པར་རྒྱུས་ལོན་བྱས་ཏེ།དུས་བཅད་ལྟར་གོང་རིམ་ཏང་རྩ་འཛུགས་ལ་གནས་ཚུལ་ཡར་ཞུ་བྱེད་དགོས་པ་དང་།བསམ་འཆར་དང་གྲོས་གཞི་འདོན་དགོས།
(གསུམ)ཏང་གི་སྒྲིགས་ཁྲིམས་སྲུང་སྐྱོང་དང་ལག་བསྟར་བྱས་ཏེ། ཏང་ཡོན་དང་ལས་བྱེད་པར་སྒྲིགས་ཁྲིམས་དང་འགལ་བའི་གནད་དོན་ཡོད་པ་ཤེས་ན་དུས་ལྟར་སློབ་གསོ་དང་ཐག་གཅོད་བྱེད་དགོས་པ་དང་།གནད་དོན་ཚབས་ཆེན་ཡིན་ན་གོང་རིམ་ཏང་རྩ་འཛུགས་ལ་ཡར་ཞུ་བྱེད་དགོས།
དོན་ཚན་སོ་དྲུག་པ། ཏང་ཡོན་གྱིས་ཏང་དང་མི་དམངས་ཀྱི་ལས་དོན་ལ་འགན་ཆེན་པོ་ཁུར་པའི་རྣམ་འགྱུར་གྱིས། ཏང་ཡོན་གྱི་དབང་ཆ་ཧུར་བརྩོན་གྱིས་ལག་བསྟར་བྱེད་དགོས་ལ། གཤམ་གྱི་ལྟ་སྐུལ་འོས་འགན་འདི་དག་ལག་བསྟར་བྱེད་དགོས་པ་སྟེ།
(གཅིག)ཏང་གི་མགོ་ཁྲིད་ལས་བྱེད་པའི་དམངས་གཙོ་ལྟ་སྐུལ་ལ་ཤུགས་སྣོན་བྱས་ཏེ། དུས་ལྟར་ཏང་རྩ་འཛུགས་ལ་མང་ཚོགས་ཀྱི་བསམ་འཆར་དང་རེ་བ་ཡར་ཞུ་བྱེད་དགོས།
(གཉིས)ཏང་གི་གྲོས་ཚོགས་སྟེང་གཞི་འཛིན་ས་ཡོད་པའི་སྒོ་ནས་ཏང་གི་རྩ་འཛུགས་གང་ཞིག་དང་ཏང་ཡོན་སུ་ཞིག་ལ་སྐྱོན་བརྗོད་བྱས་ཏེ།བྱ་བའི་ཁྲོད་གནས་པའི་སྐྱོན་ཆ་དང་གནད་དོན་ཐེར་འདོན་དང་ཡོ་བསྲང་བྱེད་དགོས།
(གསུམ)ཏང་རྩ་འཛུགས་ཀྱིས་སྤེལ་བའི་མགོ་ཁྲིད་ལས་བྱེད་པར་དཔྱད་བསྡུར་བྱེད་པའི་བྱ་འགུལ་ནང་ཞུགས་ཏེ།འགལ་ཟླའི་གནད་དོན་ལ་ཕོག་ཐུག་གཏོང་ཕོད་པ་དང་སྐྱོན་ཆ་དང་ནོར་འཁྲུལ་ཅི་ཡིན་པ་གསལ་པོར་སྟོན་པ།ནོར་འཁྲུལ་གྱི་གཏམ་བརྗོད་ལ་གཟབ་ནན་དང་འཐབ་འཛིང་བྱེད་ཕོད་པ།
(བཞི)ཏང་གི་རྩ་འཛུགས་གང་ཞིག་དང་ཏང་ཡོན་སུ་ཞིག་སྒྲིགས་ཁྲིམས་ལ་འགལ་བའི་དོན་དངོས་དེ་ཏང་ལ་འགན་ཁུར་པའི་སྒོ་ནས་ཐེར་འདོན་དང་ཡར་ཞུ་བྱེད་དགོས་པ་དང་། ཕྱོགས་ཁག་གི་བྱ་འགུལ་དང་ཚོགས་པ་ཆུང་ཆུང་གི་བྱ་འགུལ་ཡོད་ཚད་ལ་མཐའ་གཅིག་ཏུ་ངོ་རྒོལ་དང་། རུལ་སུངས་སྣང་ཚུལ་ལ་མཐའ་གཅིག་ཏུ་འཐབ་རྩོད་བྱེད་དགོས།
ལེའུ་དྲུག་པ། ཏང་ནང་གི་ལྟ་སྐུལ་དང་ཕྱི་རོལ་གྱི་ལྟ་སྐུལ་གཉིས་ཟུང་དུ་སྦྲེལ་བ།
དོན་ཚན་སོ་བདུན་པ། རིམ་པ་སོ་སོའི་ཏང་ཨུས་རིམ་མཚུངས་དམངས་ཆེན་དང་སྲིད་གཞུང་། ལྟ་ཞིབ་ལས་ཁུངས། ཁྲིམས་འཛིན་ལས་ཁུངས་སོགས་ཀྱི་རྒྱལ་ཁབ་ལས་ཁུངས་དང་གཞུང་ཞབས་པར་ཁྲིམས་ལྟར་ལྟ་སྐུལ་དང་། མི་དམངས་སྲིད་གྲོས་ཀྱིས་སྒྲིགས་ཡིག་ལྟར་དམངས་གཙོ་ལྟ་སྐུལ།རྩིས་བཤེར་ལས་ཁུངས་ཀྱིས་ཁྲིམས་ལྟར་རྩིས་བཤེར་ལྟ་སྐུལ་བཅས་བྱེད་པར་རྒྱབ་སྐྱོར་དང་ཁག་ཐེག་བྱེད་དགོས། འབྲེལ་ཡོད་རྒྱལ་ཁབ་ལས་ཁུངས་ཀྱིས་ཏང་གི་མགོ་ཁྲིད་ལས་བྱེད་པ་ཏང་གི་སྒྲིགས་ཡིག་དང་སྒྲིགས་ཁྲིམས་ལ་འགལ་ཏེ། ཏང་རྩ་འཛུགས་ཀྱིས་ཐག་གཅོད་བྱེད་དགོས་པ་ཤེས་ན། ངེས་པར་དུས་ལྟར་འབྲེལ་ཡོད་ཏང་རྩ་འཛུགས་ལ་སྙན་ཞུ་འབུལ་དགོས། རྩིས་བཤེར་སྡེ་ཁག་གིས་ཏང་གི་མགོ་ཁྲིད་ལས་བྱེད་པ་སྒྲིགས་འགལ་གནད་དོན་དང་འབྲེལ་བའི་ཁུངས་སྣེ་རྙེད་ན། རིམ་མཚུངས་ཏང་རྩ་འཛུགས་ལ་ཡར་ཞུ་བྱེད་དགོས་པ་དང་། དགོས་ངེས་ཀྱི་སྐབས་སུ་གོང་རིམ་ཏང་རྩ་འཛུགས་ལ་ཡར་ཞུ་བྱེད་དགོས་པར་མ་ཟད། གཏན་འཁེལ་ལྟར་གནད་དོན་གྱི་ཁུངས་སྣེ་དེ་འབྲེལ་ཡོད་སྒྲིགས་ཁྲིམས་ཞིབ་བཤེར་ལས་ཁུངས་ལ་སྤྲད་དེ་ཐག་གཅོད་བྱེད་དུ་འཇུག་དགོས།
སྒྲིགས་ཁྲིམས་ཞིབ་བཤེར་ཁྲོད་ཏང་གི་མགོ་ཁྲིད་ལས་བྱེད་པ་སྒྲིགས་ཁྲིམས་ལ་འགལ་བ་ཚབས་ཆེན་བྱུང་བ་དང་ཁྲིམས་འགལ་ཉེས་པ་བསགས་པའི་དོགས་པ་ཡོད་ན། ཐོག་མར་ཏང་གི་སྒྲིགས་ཁྲིམས་ལྟར་ཆད་པ་གཅོད་དགོས་པ་དང་། དེ་ནས་སྲིད་འཛིན་ལས་ཁུངས་དང་ཁྲིམས་འཛིན་ལས་ཁུངས་ལ་སྤྲད་དེ་ཐག་གཅོད་བྱེད་དུ་འཇུག་དགོས། ཁྲིམས་བསྟར་ལས་ཁུངས་དང་ཁྲིམས་འཛིན་ལས་ཁུངས་ཀྱིས་ཏང་གི་མགོ་ཁྲིད་ལས་བྱེད་པ་དང་འབྲེལ་བའི་གྱོད་དོན་ཁྲིམས་ལྟར་ཐོ་འགོད་དང་ཐག་གཅོད་བྱེད་སྐབས། རིམ་མཚུངས་ཏང་ཨུ་དང་སྒྲིགས་ཁྲིམས་ཞིབ་བཤེར་ཨུ་ཡོན་ལྷན་ཁང་ལ་བརྡ་ཁྱབ་གཏོང་དགོས། ལས་བྱེད་པ་དེ་གནས་སའི་ཏང་རྩ་འཛུགས་ཀྱིས་འབྲེལ་ཡོད་གཏན་འཁེལ་ལྟར། དེའི་འབྲེལ་ཡོད་ཏང་ཡོན་ཁེ་དབང་མཚམས་འཇོག་དགོས། ཁྲིམས་ལྟར་ཉེས་དོན་འགན་འཁྲི་རྩད་གཅོད་བྱེད་པའམ་ཡང་ན་ཉེས་པ་བསགས་མེད་ནའང་སྒྲིགས་ཁྲིམས་ལ་འགལ་ཡོད་ན།སྒྲིགས་ཁྲིམས་ཞིབ་བཤེར་ཨུ་ཡོན་ལྷན་ཁང་ལ་སྤྲད་དེ་སྒྲིགས་ཁྲིམས་ལྟར་ཐག་གཅོད་བྱེད་དུ་འཇུག་དགོས།
དོན་ཚན་སོ་བརྒྱད་པ། ཀྲུང་གོ་གུང་ཁྲན་ཏང་དང་དམངས་གཙོ་ཏང་ཁག་སོ་སོ་ཡུན་རིང་མཉམ་གནས་དང་ཕན་ཚུན་ལྟ་སྐུལ། གཅིག་སེམས་གཅིག་གཏད་དང་གཟི་བརྗིད་དང་བརྙས་བཅོས་མཉམ་མྱོང་བཅས་བྱེད་དགོས།རིམ་པ་སོ་སོའི་ཏང་རྩ་འཛུགས་ཀྱིས་དམངས་གཙོ་ཏང་ཁག་གིས་ལྟ་སྐུལ་འགན་ནུས་ལག་བསྟར་བྱེད་པར་རྒྱབ་སྐྱོར་དང་། དམངས་གཙོ་ཏང་ཁག་དང་ཏང་ཁག་གང་ལའང་མི་གཏོགས་པའི་མིས་བཏོན་པའི་བསམ་འཆར་དང་སྐྱོན་བརྗོད། གྲོས་གཞི་བཅས་ལ་མཐོང་ཆེན་བྱས་ཏེ། གནས་ཚུལ་ཤེས་པ་དང་བསམ་བློ་བརྗེ་རེས།ལན་ལྡོག་པ།དངོས་འབེབས་བཅས་ཀྱི་ནང་རྐྱེན་འཐུས་ཚང་དུ་གཏོང་དགོས།
དོན་ཚན་སོ་དགུ་པ། རིམ་པ་སོ་སོའི་ཏང་རྩ་འཛུགས་དང་ཏང་གི་མགོ་ཁྲིད་ལས་བྱེད་པས་སྤྱི་ཚོགས་ལྟ་སྐུལ་ལ་རྣམ་འགྱུར་ལེགས་པོ་འཛིན་པ་དང་རང་རྟོགས་སྒོས་དང་ལེན་བྱེད་ཅིང་། དྲ་འབྲེལ་ལག་རྩལ་དང་ཆ་འཕྲིན་ཅན་གྱི་བྱེད་ཐབས་སྤྱད་དེ། ཏང་དོན་སྤྱི་བསྒྲགས་བྱེད་པར་སྐུལ་འདེད་དང་ལྟ་སྐུལ་ཐབས་ལམ་རྒྱ་བསྐྱེད་དགོས་ལ། མང་ཚོགས་ཀྱི་སྐྱོན་བརྗོད་ཁེངས་སྐྱུང་གིས་དང་ལེན་བྱེད་དགོས། གསར་འགྱུར་སྨྱན་བྱད་ཀྱིས་ཏང་གཤིས་དང་མི་དམངས་ཀྱི་གཤིས་ཀ་ཕན་ཚུན་གཅིག་གྱུར་ཡོང་བ་རྒྱུན་འཁྱོངས་བྱས་ཏེ།ཁྲིད་ཕྱོགས་ཡང་དག་རྒྱུན་འཁྱོངས་དང་གླེང་ཕྱོགས་ལྟ་སྐུལ་ལ་ཤུགས་སྣོན། དཔེ་མཚོན་གྱོད་དོན་ལ་ཞིབ་བཤེར་བཅས་བྱས་ཏེ། ཉེན་བརྡའི་ནུས་པ་འདོན་དུ་འཇུག་དགོས།
ལེའུ་བདུན་པ། དག་ཐེར་ལེགས་བཅོས་དང་འགན་སྲུང་།
དོན་ཚན་བཞི་བཅུ་པ། ཏང་རྩ་འཛུགས་ཀྱིས་ཏང་ནང་ལྟ་སྐུལ་ཁྲོད་རྙེད་པའི་གནད་དོན་དང་ཁུངས་སྣེ་བདེན་པ་བདེན་དྲང་གིས་ཐོ་འགོད་དང་གཅིག་བསྡུས་དོ་དམ་བྱས་ཏེ།དུས་ལྟར་རྒྱུས་ལོན་དང་བདེན་མིན་ཞིབ་བཤེར་བྱེད་དགོས་པར་མ་ཟད་དེ་བསྟུན་གྱི་ཐག་གཅོད་བྱེད་དགོས། རིམ་པ་འདིའི་ལས་སྒྲུབ་ཁྱབ་ཁོངས་སུ་མི་གཏོགས་ན་དབང་མཚམས་ཡོད་པའི་ཏང་རྩ་འཛུགས་ལ་སྤྲད་དེ་ཐག་གཅོད་བྱེད་དུ་འཇུག་དགོས།
དོན་ཚན་ཞེ་གཅིག་པ། ཏང་རྩ་འཛུགས་ཀྱིས་ལྟ་སྐུལ་ཁྲོད་རྙེད་པའི་གནད་དོན་ངེས་པར་རེ་རེ་བཞིན་དག་ཐེར་ལེགས་བཅོས་དང་རེ་རེ་བཞིན་དངོས་འབེབས་བྱེད་དགོས། དག་ཐེར་ལེགས་བཅོས་བྱས་པའི་མཇུག་འབྲས་དེ་དུས་ལྟར་གོང་རིམ་ཏང་རྩ་འཛུགས་ལ་སྙན་ཞུ་འབུལ་དགོས་པ་དང་། དགོས་ངེས་ཀྱི་སྐབས་སུ་འོག་རིམ་ཏང་རྩ་འཛུགས་དང་ཏང་ཡོན་ལ་བརྡ་ཁྱབ་སྤེལ་དགོས་པར་མ་ཟད། སྤྱི་ཚོགས་སྟེང་སྤྱི་བསྒྲགས་བྱེད་དགོས།
གོང་རིམ་ཏང་རྩ་འཛུགས་ཀྱིས་བསྒྲུབ་རྒྱུར་སྤྲད་པ་དང་ཡང་ན་སྐོར་ཞིབ་བརྒྱུད་སྤྲོད་བྱས་པའི་སྒྲིགས་འགལ་གནད་དོན་གྱི་ཁུངས་སྣེ་དུས་ལྟར་ཐག་གཅོད་བྱེད་དགོས་པར་མ་ཟད།ཟླ3གྱི་ནང་བསྒྲུབས་པའི་གནས་ཚུལ་ཕྱིར་ལྡོག་བྱེད་དགོས།
དོན་ཚན་ཞེ་གཉིས་པ། ཏང་ཨུ(ཏང་ཙུའུ)དང་སྒྲིགས་ཁྲིམས་ཞིབ་བཤེར་ཨུ་ཡོན་ལྷན་ཁང་གིས(སྒྲིགས་ཁྲིམས་ཞིབ་བཤེར་ཚན་ཆུང)ཏང་ནང་གི་ལྟ་སྐུལ་འགན་འཁྲི་ལག་བསྟར་དང་གནད་དོན་དག་ཐེར་ལེགས་བཅོས་དང་དངོས་འབེབས་བྱས་པའི་གནས་ཚུལ་ལ་ལྟ་སྐུལ་ཞིབ་བཤེར་བྱེད་པར་ཤུགས་བསྣན་ཏེ། ཏང་ནང་གི་ལྟ་སྐུལ་འགན་འཁྲི་ལག་བསྟར་མི་བྱེད་པ་དང་ཡང་དག་གིས་ལག་བསྟར་མི་བྱེད་པ། གཞན་ད་རུང་ནོར་འཁྲུལ་ཡོ་བསྲང་དང་དག་ཐེར་ལེགས་བཅོས་བྱས་པ་མི་འདང་བ་བཅས་ལ། 《ཀྲུང་གོ་གུང་ཁྲན་ཏང་གི་སྒྲིགས་ཁྲིམས་ཆད་གཅོད་སྲོལ་ཡིག》དང《ཀྲུང་གོ་གུང་ཁྲན་ཏང་གི་འགན་འཁྲི་རྩད་གཅོད་སྲོལ་ཡིག》གི་གཏན་འཁེལ་ལྟར་ཐག་གཅོད་དགོས།
དོན་ཚན་ཞེ་གསུམ་པ། ཏང་རྩ་འཛུགས་ཀྱིས་ཏང་ཡོན་གྱི་ཤེས་རྟོགས་དབང་ཆ་དང་ལྟ་སྐུལ་དབང་ཆར་འགན་སྲུང་བྱེད་པ་དང་། ཏང་ཡོན་གྱིས་ཏང་ནང་གི་ལྟ་སྐུལ་ཁྲོད་དགེ་མཚན་ལྡན་པའི་ནུས་པ་འདོན་པར་སྐུལ་ལྕག་དང་རྒྱབ་སྐྱོར་བྱེད་དགོས། རུས་མིང་ངོ་མ་བཀོད་དེ་སྒྲིགས་འགལ་དོན་དངོས་ཡར་ཞུ་བྱེད་པ་དར་སྤེལ་དུ་གཏོང་བ་དང་།ཏང་རྩ་འཛུགས་ཀྱིས་ཐེར་འདོན་ཡར་ཞུ་བྱེད་མཁན་གསང་དགོས་པར་མ་ཟད།བྱེད་ཐབས་འོས་འཚམ་གྱིས་དེ་ལ་བསྒྲུབས་པའི་གནས་ཚུལ་ཕྱིར་ལྡོག་བྱེད་དགོས། ལྟ་སྐུལ་བྱེད་པར་བཀག་འགོག་དང་བར་ཆད་བཟོ་བ་དང་ལྟ་སྐུལ་མཁན་ལ་འཁོན་ལན་བསློགས་ན།སྒྲིགས་ཁྲིམས་ལྟར་ཐག་གཅོད་ནན་མོ་བྱེད་དགོས།
དོན་ཚན་ཞེ་བཞི་པ། ཏང་རྩ་འཛུགས་ཀྱིས་ལྟ་སྐུལ་བྱ་ཡུལ་གྱི་དག་འབུད་དབང་ཆ་དང་རྒྱུ་མཚན་ཞུ་འབུལ་དབང་ཆ་སོགས་ཀྱི་འབྲེལ་ཡོད་ཁེ་དབང་འགན་སྲུང་བྱེད་དགོས། བརྟག་དཔྱད་བྱས་པ་བརྒྱུད། ལྟ་སྐུལ་བྱ་ཡུལ་ལ་ཚུལ་མིན་གྱི་བྱ་སྤྱོད་མི་ལྡན་ན། དྭངས་འབྱེད་དང་མིང་ཚུལ་མཐུན་པ་བྱེད་དགོས། ལྟ་སྐུལ་བྱེད་པར་ཁ་གཡར་ཏེ་མི་གཞན་ལ་བརྙས་བཅོས་དང་སྙད་འདོགས། དམའ་འབེབས་བཅས་བྱས་ན། ཁྲིམས་ལྟར་ཐག་གཅོད་ནན་མོ་བྱེད་དགོས། ཉེས་པ་བསགས་ཡོད་ན་ཁྲིམས་འཛིན་ལས་ཁུངས་ལ་སྤྲད་དེ་ཐག་གཅོད་བྱེད་དུ་འཇུག་དགོས། ལྟ་སྐུལ་བྱ་ཡུལ་ཐག་གཅོད་མཇུག་འབྲས་ལ་མི་འཐད་ན་ཏང་གི་སྒྲིགས་ཡིག་གི་གཏན་འཁེལ་ལྟར་རྒྱུ་མཚན་ཞུ་འབུལ་བྱེད་ཆོག འབྲེལ་ཡོད་ཏང་རྩ་འཛུགས་ཀྱིས་ནན་ཏན་སྒོས་བསྐྱར་གྲོས་དང་བསྐྱར་བཤེར་བྱེད་དགོས་པར་མ་ཟད་སྡོམ་ཚིག་འགོད་དགོས།
ལེའུ་བརྒྱད་པ། ཞར་བྱུང་།
དོན་ཚན་ཞེ་ལྔ་པ། ཀྲུང་དབྱང་དམག་དོན་ཨུ་ཡོན་ལྷན་ཁང་གིས་སྲོལ་ཡིག་འདི་གཞིར་བཟུང་ནས།འབྲེལ་ཡོད་གཏན་འཁེལ་གཏན་ལ་ཕབ་ཆོག
དོན་ཚན་ཞེ་དྲུག་པ། སྲོལ་ཡིག་འདི་ལ་ཀྲུང་དབྱང་སྒྲིགས་ཁྲིམས་ཞིབ་བཤེར་ཨུ་ཡོན་ལྷན་ཁང་གིས་འགྲེལ་བཤད་རྒྱག་པའི་འགན་འཁུར་དགོས།
དོན་ཚན་ཞེ་བདུན་པ། སྲོལ་ཡིག་འདི་ཁྱབ་བསྒྲགས་བྱས་པའི་ཉིན་ནས་བཟུང་ལག་བསྟར་བྱེད་རྒྱུ། །
རྩོམ་སྒྲིག་པ། ཀླུ་མོ་མཚོ།


c: text/html

text:
Terdzo-CHI-020
འཆི་མེད་འཕགས་མ་སྙིང་ཏིག་གི་སྐོང་བ་རིན་ཆེན་ཕྲེང་མཛེས་
by འཇམ་དབྱངས་མཁྱེན་བརྩེ་ཆོས་ཀྱི་བློ་གྲོས་ (Jamyang Khyentse Chökyi Lodrö)
revealed by འཇམ་དབྱངས་མཁྱེན་བརྩེའི་དབང་པོ་ (Jamyang Khyentse Wangpo)
in cycle འཆི་མེད་འཕགས་མའི་སྙིང་ཐིག་ ('chi med 'phags ma'i snying thig)
Volume 36 (ཆི) / Pages 285-290 / Folios 1a1 to 3b3
Tibetan Text
འཆི་མེད་འཕགས་མ་སྙིང་ཏིག་གི་སྐོང་བ་རིན་ཆེན་ཕྲེང་མཛེས་ཞེས་བྱ་བ་བཞུགས་སོ། །ན་མོ་གུ་རུ་ཨཱརྻ་ཏཱ་ར་ཡེ། དེ་ལ་འཆི་མེད་འཕགས་མའི་དཀྱིལ་འཁོར་དུ་ཚོགས་ཀྱི་མཆོད་པ་སོགས་ཀྱི་སྐབས་སྐོང་བ་བྱ་བར་སྤྲོ་ན། ཕྱི་ནང་གསང་བའི་མཆོད་རྫས་ཅི་འབྱོར་པ་བཤམས་ལ། སྐོང་རྫས་ནམ་མཁའ་མཛོད་ཀྱི་སྔགས་རྒྱ་ལན་གསུམ་གྱིས་བྱིན་གྱིས་བརླབས་ཤིང་། ཕྱི་ནང་གསང་བའི་སྐོང་རྫས་རྣམས་དྭངས་ཤིང་ཐོགས་པ་མེད་པ་ལྷ་ཚོགས་རྣམས་དགྱེས་པ་བསྐྱེད་པའི་ནམ་མཁའ་མཛོད་ཀྱི་འཁོར་ལོའི་སྤྲིན་ཆེན་པོར་གྱུར། ཨོཾ་བཛྲ་སྥ་ར་ཎ་ཁཾ་གྱིས་རྒྱས་པར་སྤེལ། ཧཱུྃ་ཧྲཱིཿ རང་བྱུང་ཀ་དག་གདོད་མའི་ཀློང་། །འཆི་མེད་བདེ་ལྡན་ཞིང་གི་བདག །པདྨའི་རིགས་མཆོག་བཅོམ་ལྡན་འདས། །ཚེ་དཔག་མེད་མགོན་ཐུགས་དམ་བསྐང་། །འཆི་བདག་བདུད་ཚོགས་དབྱིངས་སུ་གཞོམ། །གསང་སྔགས་རིག་སྔགས་ཀུན་གྱི་རྗེ། །རྒྱལ་བའི་གཙུག་ཏོར་ལས་བྱུང་མ། །རྣམ་པར་རྒྱལ་མའི་ཐུགས་དམ་བསྐང་། །འཁོར་བ་ལས་སྒྲོལ་ཏཱ་རེ་མ། །ཏུ་རེས་ན་བ་རྣམས་ལས་སྒྲོལ། །རྒྱལ་བ་ཀུན་གྱི་ཡུམ་གྱུར་མ། །རྗེ་བཙུན་འཕགས་མའི་ཐུགས་དམ་བསྐང་། །དཔལ་ཆེན་ཆེ་མཆོག་ཕྱག་རྒྱའི་སྐུ །འཁོར་འདས་སྲིད་ཞིའི་ཁྱབ་བདག་ཆེ། །འོད་གསལ་རྡོ་རྗེའི་གསང་མཛོད་འཛིན། །ཤྲཱི་སེང་ཧའི་ཐུགས་དམ༴ པཎ་གྲུབ་ལྔ་བརྒྱའི་གཙུག་རྒྱན་ཆེ། །འཕོ་ཆེན་དྭངས་མའི་སྐུ་མཆོག་བརྙེས། །ཐེག་མཆོག་བསྟན་པའི་ཤིང་རྟ་ཆེ། །དྲི་མེད་བཤེས་གཉེན་ཐུགས་དམ༴ རྩ་གསུམ་རྒྱ་མཚོའི་སྤྱི་གཟུགས་ཆེ། །འཆི་མེད་རིག་འཛིན་རྡོ་རྗེའི་སྐུ །འཁོར་བ་སྲིད་དུ་རྟག་བཞུགས་པ། །པདྨ་སཾ་བྷའི་ཐུགས་དམ༴ རྣམ་པར་སྣང་མཛད་ལོ་ཙཱ་ཆེ། །ཡེ་ཤེས་སྤྱན་ལྡན་སྤྲུལ་པའི་སྐུ། །མཁྱེན་རབ་འོད་ཟེར་ས་གསུམ་ཁྱབ། །བཻ་རོ་ཙཱ་ནའི་ཐུགས་དམ༴ མདོ་སྒྱུ་སེམས་གསུམ་བསྟན་པའི་བདག །གསང་སྔགས་རྒྱ་མཚོའི་མཛོད་འཛིན་ཅིང་། །མཐུ་སྟོབས་ནུས་པ་ཟླ་མེད་པ། །གནུབ་བན་ཆེན་པོའི་ཐུགས་དམ༴ འཇམ་དཔལ་དབྱངས་ཀྱི་རྣམ་པར་འཕྲུལ། །བཀའ་དྲིན་མཚུངས་མེད་ཆོས་ཀྱི་རྒྱལ། །གངས་ལྗོངས་བསྟན་པའི་ཤིང་རྟ་འདྲེན། ཁྲི་སྲོང་ལྡེའུ་བཙན་ཐུགས་དམ༴ ཡང་དག་གྲུབ་པ་ཆེན་པོའི་སྐུ། །རྫུ་འཕྲུལ་ཐོགས་མེད་ཉི་ཟེར་འཆིབ། །ཐུགས་ཀྱི་རིག་འཛིན་གྲུབ་པའི་རྗེ། །ནམ་མཁའི་སྙིང་པོའི་ཐུགས་དམ༴ གུ་རུའི་ཐུགས་ཀྱི་གཟུངས་མའི་གཙོ། །གསང་ཆེན་བཀའ་ཡི་སྡུད་པ་མོ། །མི་བརྗེད་གཟུངས་ཐོབ་ཏིང་འཛིན་བརྙེས། །ཡེ་ཤེས་མཚོ་རྒྱལ་ཐུགས་དམ༴ བཀའ་བབ་བདུན་གྱི་མཛོད་འཆང་ཞིང་། །གཏེར་འབྱིན་མཁས་གྲུབ་ཀུན་གྱི་རྗེ། །འོད་གསལ་སྤྲུལ་པའི་རྡོ་རྗེར་ཤར། །མཁྱེན་བརྩེའི་དབང་པོའི་ཐུགས་དམ༴ ལྷ་སྲས་དམ་འཛིན་རྣམ་པར་འཕྲུལ། །ཟབ་གཏེར་རྒྱ་མཚོའི་འཁོར་ལོས་བསྒྱུར། །སྙིགས་མའི་འགྲོ་འདུལ་རིག་པ་འཛིན། །མཆོག་གྱུར་གླིང་པའི་ཐུགས་དམ༴ བཀའ་གཏེར་རབ་འབྱམས་བསྟན་པའི་བདག །གསང་ཆེན་རྒྱ་མཚོའི་བསྡུ་བ་པོ། །གསང་བའི་བདག་པོ་རྡོ་རྗེ་ཆོས། །པདྨ་གར་དབང་ཐུགས་དམ༴ རིགས་རྣམས་ཀུན་གྱི་ཁྱབ་བདག་ཆེ། །ཡེ་ཤེས་སྤྱི་གཟུགས་གདོད་མའི་མགོན། །དྲན་པས་སྲིད་ཞིའི་འཇིགས་འཕྲོག་པ། །འཁོར་ལོའི་མགོན་པོའི་ཐུགས་དམ༴ གཞན་ཡང་རྩ་བརྒྱུད་བླ་མ་དང་། །ཡི་དམ་ཞི་ཁྲོ་རབ་འབྱམས་ལྷ། །ཕྲིན་ལས་ཐོགས་མེད་མཁའ་འགྲོ་དང་། །ཆོས་སྐྱོང་དམ་ཅན་ཐུགས་དམ་བསྐང་། །ཧཱུྃ་ཧྲཱིཿ དཀྱིལ་འཁོར་གཙོ་མོ་བཅོམ་ལྡན་འདས། །འཆི་བ་མེད་པའི་མཆོག་སྦྱིན་མ། །སོ་སོར་རྟོགས་པའི་ཡེ་ཤེས་གཟུགས། །འཕགས་མ་ཡབ་ཡུམ་ཐུགས་དམ་བསྐང་། །ཞེ་སྡང་རྣམ་ཤེས་རྣམ་པར་དག །རྡོ་རྗེའི་རིགས་མཆོག་བཅོམ་ལྡན་མ། །མི་བསྐྱོད་རྡོ་རྗེའི་ངོ་བོ་ཉིད། །རྡོ་རྗེ་སྒྲོལ་མའི་ཐུགས་དམ༴ སེར་སྣ་ཚོར་བ་རྣམ་པར་དག །རིན་ཆེན་རིགས་མཆོག་བཅོམ་ལྡན་མ། །རིན་ཆེན་འབྱུང་ལྡན་ངོ་བོ་ཉིད། །རིན་ཆེན་སྒྲོལ་མའི་ཐུགས་དམ༴ འདོད་ཆགས་འདུ་ཤེས་རྣམ་པར་དག །པདྨའི་རིགས་མཆོག་བཅོམ་ལྡན་མ། །སྣང་བ་མཐའ་ཡས་ངོ་བོ་ཉིད། །པདྨའི་སྒྲོལ་མའི་ཐུགས་དམ༴ ཕྲག་དོག་འདུ་བྱེད་རྣམ་པར་དག །ལས་ཀྱི་རིགས་མཆོག་བཅོམ་ལྡན་མ། །དོན་ཡོད་གྲུབ་པའི་ངོ་བོ་ཉིད། །ལས་ཀྱི་སྒྲོལ་མའི་ཐུགས་དམ༴ རྟག་པར་ལྟ་བ་རྣམ་པར་དག །ཞི་བའི་ཕྲིན་ལས་མངའ་མཛད་ཅིང་། །དཀྱིལ་འཁོར་ཤར་གྱི་སྒོ་སྐྱོང་མ། །ལྕགས་ཀྱུ་མ་ཡི་ཐུགས་དམ༴ ཆད་པར་ལྟ་བ་རྣམ་པར་དག །རྒྱས་པའི་ཕྲིན་ལས་མངའ་མཛད་ཅིང་། །དཀྱིལ་འཁོར་ལྷོ་ཡི་སྒོ་སྐྱོང་མ། །ཞགས་པ་མ་ཡི་ཐུགས་དམ༴ བདག་ཏུ་ལྟ་བ་རྣམ་པར་དག །དབང་གི་ཕྲིན་ལས་མངའ་མཛད་ཅིང་། །དཀྱིལ་འཁོར་ནུབ་ཀྱི་སྒོ་སྐྱོང་མ། །ལྕག་སྒྲོག་མ་ཡི་ཐུགས་དམ༴ མཚན་མར་ལྟ་བ་རྣམ་པར་དག །དྲག་པོའི་ཕྲིན་ལས་མངའ་མཛད་ཅིང་། །དཀྱིལ་འཁོར་བྱང་གི་སྒོ་སྐྱོང་མ། །དྲིལ་བུ་མ་ཡི་ཐུགས་དམ༴ དཀྱིལ་འཁོར་ཆེན་པོའི་ཕྱི་རིམ་དང་། །བར་མཚམས་སྟེང་འོག་ཐམས་ཅད་དུ། །འཆི་མེད་རིག་འཛིན་དྲང་སྲོང་ཚོགས། །ཚེ་ལྷ་བྱེ་བ་འབུམ་སྡེ་དང། །ཆོས་སྐྱོང་ནོར་ལྷ་གཏེར་གྱི་བདག །རབ་འབྱམས་སྒྱུ་འཕྲུལ་དྲྭ་བ་ཆེ། །ཇི་སྙེད་བསམ་ཡས་སྤྲོ་ཞིང་སྡུད། །འཕགས་མའི་ལྷ་ཚོགས་ཐུགས་དམ་བསྐང་། །ཧཱུྃ་ཧྲཱིཿ ཐུགས་དམ་བསྐང་བའི་དམ་རྫས་ནི། །མཆོད་ཡོན་ཞབས་བསིལ་མེ་ཏོག་སྤོས། །སྣང་གསལ་དྲི་ཆབ་ཞལ་ཟས་དང་། །རོལ་མོ་གཟུགས་སྒྲ་དྲི་རོ་རེག །བཀྲ་ཤིས་རྫས་རྟགས་རྒྱལ་སྲིད་བདུན། ཁང་བཟང་དཔག་བསམ་ཁྲུས་ཀྱི་རྫིང་། །སྐྱེད་ཚལ་གཏེར་བུམ་འདོད་འཇོའི་བ། །རིན་ཆེན་འཕན་གདུགས་བླ་བྲེ་དང་། །རྔ་ཡབ་ལྡ་ལྡི་ཕྱེ་མ་འཕུར། །ལྷ་རྫས་དར་གྱི་ན་བཟའ་དང་། །རིན་པོ་ཆེ་ཡི་རྒྱན་ཆ་མཛེས། །ཉེ་བའི་རིན་ཆེན་རྣམ་པ་བདུན། །སྣོད་བཅུད་རི་གླིང་བཀོད་པ་ཆེ། །གླུ་དབྱངས་ཚིགས་སུ་བཅད་པའི་སྒྲ །བཟའ་བཅའ་བཏུང་བ་སྣ་ཚོགས་དང་། །ལྷ་དང་ལྷ་མོ་མང་པོ་ཡི། །བྲོ་གར་འདུ་འཕྲོ་ཡིད་དུ་འོང་། །རྡོ་རྗེའི་རིག་མ་བཅུ་དྲུག་དང། །སྨན་རཀ་གཏོར་མ་ཚོགས་མཆོད་སོགས། །ཞིང་ཁམས་རབ་འབྱམས་དཔག་མེད་ན། །མཆོད་རྫས་བསམ་ཡས་ལྷུན་གྲུབ་ཀུན། །ཀུན་ཏུ་བཟང་པོའི་སྨོན་ལམ་དང་། །ནམ་མཁའ་མཛོད་ཀྱི་ཏིང་འཛིན་ལས། །བྱུང་བའི་བདེ་སྟོང་རོལ་པའི་རྩལ། །མཆོད་པའི་སྤྲིན་ཕུང་མཐའ་ཡས་པ། །དཀྱིལ་འཁོར་ལྷ་ཚོགས་ཐམས་ཅད་ཀྱི། །རྡོ་རྗེའི་དབང་པོས་དགྱེས་པར་རོལ། ཁམས་གསུམ་སྣང་བ་མ་ལུས་ཀུན། །རྡོ་རྗེའི་ལུས་ཀྱི་དཀྱིལ་འཁོར་ཆེ། །འཆི་མེད་འཕགས་མའི་རྟེན་བརྟེན་པར། །ལྷུན་གྱིས་གྲུབ་པ་ཆེན་པོར་རྫོགས། །དེ་ལས་བྱུང་བའི་སྣང་བའི་དངོས། །ཇི་སྙེད་མཆོད་པའི་སྤྲིན་ཕུང་ཆེ། །ཟག་མེད་རང་སྣང་བདེ་ཆེན་སྤྲིན། །དབྱིངས་ལས་བྱུང་ཞིང་དབྱིངས་ཀྱི་རྒྱན། །གདོད་ནས་དག་པ་ཆེན་པོ་ཡི། །གཉུག་མ་མི་ཤིགས་སྟོང་ཆེན་ཀློང་། །འོད་གསལ་སྒྱུ་འཕྲུལ་ཐིག་ལེ་ཆེ། །ཡེ་ཤེས་སྣང་བ་ལམ་མེ་བ། །མཆོད་བྱ་མཆོད་བྱེད་བྲལ་བས་བསྐང་། །ཐུགས་དམ་བསྐངས་པའི་བྱིན་རླབས་ཀྱིས། །བཅས་དང་རང་བཞིན་ཉེས་པ་དང་། །རྩ་བ་ཡན་ལག་དམ་ཚིག་ལ། །འགལ་འཁྲུལ་ནོངས་པ་ཅི་མཆིས་པ། །དཀྱིལ་འཁོར་ལྷ་ཚོགས་སྤྱན་སྔ་རུ། །གནོང་འགྱོད་དྲག་པོས་མཐོལ་ལོ་བཤགས། །བདག་ལ་བརྩེ་བས་རབ་དགོངས་ཏེ། །མི་སྒྲིབ་ཚངས་པའི་དངོས་གྲུབ་སྩོལ། །སྐྱེ་འཆི་འཕོ་འགྱུར་སྤྲོས་པ་བྲལ། །འཆི་བདུད་རྟོག་ཚོགས་དབྱིངས་སུ་ཞི། །འཕགས་མ་ཡིད་བཞིན་འཁོར་ལོ་ཡི། །རྡོ་རྗེ་གསུམ་མཆོག་འགྲུབ་པར་མཛོད། །ཅེས་འཆི་མེད་འཕགས་མའི་ཐུགས་ཏིག་གི་བསྐང་བ་འདིའང་རིག་འཛིན་གྱི་བཙུན་པ་ཀུན་བཟང་འོད་གསལ་སྙིང་པོ་རྩལ་༼མཁྱེན་བརྩེ་ཆོས་ཀྱི་བློ་གྲོས།༽གྱིས་སྦྱར་བ་འདིས་ཀྱང་། རང་གཞན་ཐམས་ཅད་འཆི་མེད་འཕགས་མའི་ཡེ་ཤེས་ཀྱི་སྐུ་མངོན་དུ་བྱེད་པའི་རྒྱུར་གྱུར་ཅིག །སརྦ་དཱ་མངྒ་ལཾ།། །།

robotstxt: allowed

filter: keep


text:
ལྷ་མཚོ་སྐྱིད་ཀྱིས་ད་སོ་མ་གཙང་ཕྱགས་བྱས་ཚར་བའི་ས་ངོས་ལ་རྐང་རྗེ་ཡིས་བཙོག་བཟོ་བྱས་འགྲོ་སྙམ་ནས་རྐང་པའི་ཕྱི་རྟིང་ཡར་བཀྱགས་ཏེ་རང་གི་མུས་གྲུ་བཞི་མ་ལྔ་བཅུ་ཅན་གྱི་ཁང་བའི་ནང་དུ་ཡར་མར་ལ་འགྲོ་བཞིན་ཡོད་ཅིང་། མོས་ཁང་བར་བལྟས་ཀྱིན་བལྟས་ཀྱིན་དགའ་སྤྲོ་ཚད་མེད་སྐྱེ་བཞིན་འདུག འདི་ནི་རི་ཁུལ་ནས་གནས་སྤོར་བྱས་རྗེས། མོར་རང་ཁྱིམ་དང་ཐག་མི་རིང་བའི་རིག་གནས་ཐང་ཆེན་དུ་རང་ཉིད་ལ་དབང་བའི“ཡུལ་ཁམས་ཆུང་ཆུང”འདི་ཐོབ་པས། གྲོང་ཁྱེར་གྱི་མི་དང་འདྲ་བའི་འཚོ་བ་རོལ་ཐུབ་པ་བྱུང་།
ལྷ་མཚོ་སྐྱིད་ཀྱིས་ཁ་སྐྱེངས་པ་དང་བཅས་ཏེ“ད་དངོས་གནས་གནས་སྤར། གནས་སྤར་རྗེས་ཡོད་ཚད་བཟང་མོད། བཤང་གཞོང་བཀོལ་རྒྱུ་དེ་འདྲ་མི་ལོབས”ཟེར། འདི་ནི་རི་ཁུལ་ནས་གནས་སྤར་རྗེས། མོས་ཐེངས་དང་པོར་ཆུ་བཤལ་བཤང་གཞོང་བེད་སྤྱད་བྱས་པ་དང་། མོར་མཚོན་ན། འདི་ནི“ཁྱད་མཚར་བའི་དངོས་པོ”ཞིག་ཡིན་སྟབས། དེར་གོམས་ལོབས་སུ་སོང་མེད།
ལྷ་མཚོ་སྐྱིད་ནི་མཚོ་ལྷོ་བོད་རིགས་རང་སྐྱོང་ཁུལ་གུང་ཧོ་རྫོང་ཨེར་སྟི་ཞང་ཆོས་ཚ་སྡེ་བའི་མི་རེད། དེ་སྔོན་མོ་རང་ཨེར་སྟི་ཞང་ཆོས་ཚ་སྡེ་བར་གཏན་སྡོད་བྱས་ཡོད། ས་གཞན་དུ་དབུལ་སྐྱོར་གནས་སྤོར་བྱས་རྗེས། མོ་རྫོང་མཁར་དུ་འདུག་པའི་རེ་བ་མངོན་འགྱུར་བྱུང་།
ཆོས་ཚ་སྡེ་བ་ནི་ཕྱུགས་ལས་རྐྱང་རྐྱང་གཉེར་བའི་སྡེ་བ་ཞིག་དང་། ཆེས་དབུལ་ཕོངས་ཀྱི་སྡེ་བ་ཞིག་རེད། སྡེ་བའི་རང་བྱུང་ཁོར་ཡུག་ཞན་ལ། འཕེལ་རྒྱས་སུ་གཏོང་རྒྱུའི་ཐོན་ལས་མེད་སྟབས། མི་རབས་ནས་མི་རབས་བར་སྲོལ་རྒྱུན་ཕྱུགས་ལས་གཉེར་བ་གཙོར་བཟུང་ཡོད། སྡོད་གནས་རྒྱང་རིང་ལུང་ཁུག་དང་ཐར་ཐོར་ཡིན་པ་དང་། སྡེ་མི་ཚོས་མུན་ནག་སྤར་མྱུལ་དང་ཟེགས་ལམ་བརྒལ་ཏེ་སྤྱི་ལེ་འགའི་ཕར་གྱི་ས་ཆར་ཆུ་ལེན་དུ་འགྲོ་བ་ནི་རྒྱུན་ལྡན་གྱི་ལས་ཤིག་རེད། དཀའ་སྡུག་ཆེ་བའི་འཚོ་བའི་ཁོར་ཡུག་གིས་ཁོ་ཚོ་ཇེ་དབུལ་ནས་ཇེ་དབུལ་དུ་གྱུར།
གུང་ཧོ་རྫོང་དབུལ་སྐྱོར་གསར་སྤེལ་ཅུའུ་ཡི་ཅུའུ་ཀྲང་གཞོན་པ་ཧན་ཞང་གིས་བཤད་རྒྱུར། ང་ཚོས་ཆོས་ཚ་སྡེ་བ་ས་གཞན་དུ་དབུལ་སྐྱོར་གནས་སྤོར་བྱེད་པའི་ལས་གཞི་ལག་བསྟར་བྱེད་རྒྱུ་ཐག་བཅད་དེ། སྡོད་གནས་རྒྱང་རིང་ལུང་ཁུག་དང་ཐར་ཐོར་ཡིན་པ། ཐོན་སྐྱེད་དང་འཚོ་བའི་ཆ་རྐྱེན་ཞན་པ། དབུལ་ཐར་བྱེད་དཀའ་བ་བཅས་ཡིག་ཚགས་དང་བྱང་བུ་བཟོས་པའི་དབུལ་ཕོངས་ཁྱིམ་ཚང་བརྒྱ་དང་གཅིག་པོ་དེ་གུང་ཧོ་རྫོང་ཆབ་ཆ་གྲོང་རྡལ་མཁར་བྱང་ཁུལ་གསར་བ་མཁར་སྐོར་བྱང་ལམ་ས་ཁུལ་དུ་གཅིག་བསྡུས་བཀོད་སྒྲིག་བྱས། 2018ལོའི་ཟླ་བཅུ་བར། ཁྱིམ་ཚང་བརྒྱ་དང་གཅིག་པོ་དེ་ཚང་མ་འདིར་གནས་སྤར་ཟིན་ཟེར།
དང་ཐོག མང་ཚོགས་ལ“རང་ཡུལ་དུ་སྡོད་འདོད་པ་ལས་གཞན་དུ་སྤོར་འདོད་མེད”ལ། གློ་བུར་དུ་གྲོང་ཁྱེར་དུ་གནས་སྤར་རྗེས་ཅི་ཞིག་ལས་དགོས་པ་མི་ཤེས་སྟབས་འཇིགས་སྣང་ཡང་སྐྱེས། རྫོང་དབུལ་སྐྱོར་གསར་སྤེལ་ཅུའུ་ཡི་ལས་བྱེད་མི་སྣས་ཡང་དང་བསྐྱར་དུ་ཁ་ཏ་བྱས་ཏེ། རི་ཁུལ་ནས་གནས་སྤོར་བྱས་ན་རྩྭ་ཐང་ལ་སྲུང་སྐྱོབ་བྱེད་ཐུབ་པར་མ་ཟད། གནས་སྤོར་བྱས་རྗེས་ཀྱི་འཚོ་བ་ཡང་དེ་བས་ཇེ་བཟང་ཡིན་པ་ཁོ་ཚོར་བཤད་པ་དང་། སྡེ་དམངས་རྣམས་ཀྱི་བསམ་བློའི་འདུ་ཤེས་ཀྱང་རིམ་གྱིས་བསྒྱུར་ཏེ། རི་ཁུལ་ནས་གནས་སྤོར་བྱེད་རྒྱུ་འཐད་པ་དང་། རྩྭ་སའི་སྤང་ཤུན་ཡང་ཉམས་གསོ་བྱུང་།
ཧན་ཞང་གིས་གྲལ་དུ་བསྟར་བའི་ཁང་བ་གསར་བ་སྟོན་ཞོར། འདི་ནི་གསར་སྐྲུན་བྱས་པའི་སྡོད་ཁང་ང་གཅིག་ཡིན། སྒྲིག་བཀོད་མི་གཅིག་ཅན་དང་མི་གཉིས་ཅན། མི་གསུམ་ཡན་ཅན་བཅས་དབུལ་ཕོངས་ཁྱིམ་ཚང་གིས་གདམ་ཆོག སྤྱི་པའི་མ་ལག་ཆ་ཚང་བཀོད་སྒྲིག་བྱས་པའི་ཕྱོགས་ནས། སྡེ་བ་རིམ་པའི་བྱ་འགུལ་ལྟེ་གནས་དང་། འཕྲོད་བསྟེན་ཁང་། བུ་བཅོལ་ཁང་། རིག་གནས་ཐང་ཆེན། གློག་སྡོང་། རླངས་འཁོར་འཇོག་ས་བཅས་ལས་ཡོད་ལ། ད་དུང་གྲོང་ཁྱེར་དོ་དམ་ལས་དོན་གྱིས་ཆུ་མཁོ་འདོན་དང་། ཆུ་འབུད། ཁང་བའི་ནང་རོལ་དུ་ས་འོག་དྲོད་གློག་དང་སྤྱོད་ཁང་བཅས་ཀྱི་སྒྲིག་ཆས་བཙུགས་ཡོད་པས། ཚད་རིམ་ཆེ་འབྲིང་གི་ཁུལ་ཆུང་ཞིག་ཡིན་ཞེས་བཤད་ཆོག་ཆོག་ཡིན་ཟེར།
ད་ལྟའི་སྡེ་བ་འདི་ནི་མི་རྣམས་ཀྱི་བློ་ངོར་གཤགས་པའི“འབྲོག་སྡེ”ཡི་རྣམ་པ་དེ་མིན། སྡེ་དམངས་ཀྱི་སྡོད་ཁང་གི་ཆ་རྐྱེན་དང་། སྡེ་བའི་ཕྱིའི་རྣམ་པ། འཚོ་བའི་གོམས་གཤིས་བཅས་ནི་གྲོང་ཁྱེར་དང་ཉེ་བར་བཅར་ལ། སྡེ་དམངས་ཀྱི་འཚོ་བའི་སྤུས་ཀ་དང་རྒྱུ་སྤུས་ཚང་མ་ཆེས་ཆེར་མཐོར་འདེགས་བྱུང་། སྡེ་དམངས་རྣམས་ཀྱིས་རྩྭ་ས་དང་ཕྱུགས་ཟོག་མ་རྐང་དུ་བསྒྱུར་ཏེ་ཚད་འཇལ་རྐང་འཇོག་རྒྱུན་འཁོར་བྱས་ཏེ་མཉམ་ལས་ཁང་དུ་ཞུགས། བུ་ཕྲུག་གིས་ཐག་ཉེ་ས་ནས་སློབ་ཞུགས་བྱེད་ཐུབ་ལ། རང་གིས་ཐག་ཉེ་ས་ནས་ནད་ལ་སྟོན་པ་དང་། ཞོར་ལས་བྱེད་ཐུབ། ཁོ་ཚོའི་ཐོབ་ཐང་ཡང་གྲོང་རྡལ་ཅན་འཛུགས་སྐྲུན་བྱེད་པའི་ཁྲོད་དུ་ཞུགས་པའི་བརྒྱུད་རིམ་ཁྲོད་འགྱུར་ལྡོག་འབྱུང་བཞིན་མཆིས། སྣ་གཅིག་ཅན་གྱི་འདེབས་འཛུགས་དང་གསོ་སྤེལ། སྐྱེ་ཁམས་ལྟ་རྟོག་དང་སྲུང་སྐྱོབ་བཅས་བྱེད་པ་ནས་སྐྱེ་ཁམས་ཐོན་སྐྱེད་དང་འཚོ་བ་ལེགས་པའི་ཕྱོགས་སུ་འགྱུར་ལྡོག་འབྱུང་བཞིན་ཡོད།
གཞིས་སྡོད་བྱས་རྗེས། སྡེ་དམངས་རྣམས་ཀྱིས་ཇི་ལྟར“ལས་བརྩོན”བྱེད་པའི་གནད་དོན་ལ་གདོང་གཏོད་པར་ཧན་ཞང་གིས་བཤད་རྒྱུར། ས་འདི་རྒྱལ་ལམ109དང་ཉེ་ལ། ཚྭ་མཚེའུ་དང་མཚོ་སྔོན་པོ། རིག་སྨོན་གཞུང་། ཚ་རྔ་འགག་བཅས་ཀྱི་ལྗོངས་རྒྱུ་ས་ཁུལ་དུ་འགྲོ་སའི་བརྒྱུད་ལམ་ཉག་གཅིག་ཡིན། རྗེས་མཐུད་ཐོན་ལས་གདམ་སྐབས། འགྲུམ་ལམ་གནད་ཆེ་སའི་ལམ་རྒྱུད་ཀྱི་ཁྱད་སྟོབས་ལ་བརྟེན་ནས། “གཞུང་ལམ་དཔལ་འབྱོར”འཕེལ་རྒྱས་སུ་བཏང་ཆོག འཆར་གཞི་ལྟར་ན་གནས་སྤར་ས་ཆའི་ཚོང་ལས་སྔོན་གཞག་ས་ཆ་རུ་མ་དངུལ་སྒོར་ས་ཡ་བརྒྱད་དང་འབུམ་བཞི་ཁྲི་བརྒྱད་བཏང་སྟེ་བཟའ་བཏུང་དང་། ཞག་སྡོད། རླངས་འཁོར་ཞིག་གསོ། ཚོང་ཟོག་ཉོ་ས་བཅས་གཞི་གཅིག་ཅན་གྱི་དབུལ་སྐྱོར་ཐོན་ལས་རྟེན་གཞི་བཙུགས་ཏེ། ས་ཞིང་དང་ངལ་རྩོལ་པ། ཡུལ་སྐོར་བཅས་ཐོན་ཁུངས་ཀྱི་དགེ་མཚན་སྤྱད་དེ། རྒྱུ་མང་ཅན་གྱི་དབུལ་སྐྱོར་ཐོན་ལས་འཕེལ་རྒྱས་སུ་གཏོང་བ་དང་། སྡེ་དམངས་རྣམས“གནས་སྤོར་ཐུབ་པ། གཏན་སྡོད་ཐུབ་པ། ཕྱུག་པོར་སྒྱུར་ཐུབ་པར”བྱ་དགོས་ཟེར།
ཁྱིམ་གཞིས་གསར་པར་གནས་སྤར་བའི་སྡེ་མི་རྣམས་གྲོང་ཁྱེར་གྱི་མི་དང་འདྲ་བར་ཁང་གསར་གྱི་ནང་དུ་སྡོད་ཐུབ་པ་བྱུང་བས། ཁོ་ཚོའི་སེམས་ཀྱི“ཁྱིམ”ཞིག་ཀྱང་ཡོད་པར་གྱུར་པ་རེད།
རྩོམ་སྒྲིག་པ། ཤ་བོ་རིན་མཚོ།


text:
༢༩
ཡེ་ཤེས་མཁའ་འགྲོ་ནི་གུ་ལས་བརྒྱུད་པའི་ཟབ་ལམ་གསེར་ཆོས་ལྔའི་སྔོན་རྗེས་ངག་འདོན་རྡོ་རྗེའི་ཚིག་རྐང་བྱིན་རླབས་འོད་འབར་ཞེས་བྱ་བ་བཞུགས་སོ།།
༣༠
།།དྲུག་པའི་བདག་ཉིད་ཐབས་ཀྱི་མཆོག །ཤེས་རབ་བཙུན་མོ་ནི་གུཔྟ། །ཟུང་འཇུག་རིན་ཆེན་བརྒྱུད་པ་ཡིས། །བྱང་ཆུབ་བར་དུ་རྗེས་འཛིན་མཛོད། །རྡོ་རྗེའི་གསང་ཚིག་བཻཌཱུ། །བློ་གྲོས་གྱི་ནའི་བཟོ་བཅོས་ཀྱིས། །མ་རེག་བྱིན་རླབས་གཟི་བརྗིད་ཅན། །གསེར་ཆོས་ཀུན་ལ་གཅེས་འདིའོ། །དལ་འབྱོར་ཐོབ་པ་ཆུད་མི་གསན་ཅིང་ཚེ་གཅིག་གིས་རྡོ་རྗེ་འཆང་གི་གོ་འཕང་འཐོབ་པར་འདོད་པའི་སྐལ་པབ་ཅན་རྣམས་ཚུལ་འདི་ལ་འཇུག་པར་བྱའོ། །དེའང་རྡོ་རྗེའི་ཚིགས་རྐང་ལས། དབང་བཞིས་སྨིན་བྱས་དད་དང་བརྩོན་འགྲུས་ལྡན། །མི་རྟག་སྐྱོ་ཤས་ཉེས་དམིགས་སྔོན་འགྲོ་བས། །ལམ་མཆོག་འདི་ལ་གང་གིས་འབད་གྱུར་ན། །ཟླ་དྲུག་ལོའམ་ཚེ་འདིར་འཚང་རྒྱ་འགྱུར། །ཅེས་གསུངས་པ་ལྟར་དབང་དང་བྱིན་རླབས་རྣམས་ཀྱིས་རྒྱུད་སྨིན་ཅིང་དད་བརྩོན་ལྡན་པ་གཞིར་བཞག །ཉམས་ལེན་དངོས་ལ་འཇུག་པའི་ཚེ། ཐོག་མར་ཁྲིད་རིམ་སྤྱི་དང་མཐུན་པར་བློ་ལྡོག་རྣམ་བཞིས་རྒྱུད་འཁྲུལ་བ་ཞིག་པཤིན་ཏུ་གལ་ཆེ་བས་དེ་གསལ་གདབ་པའི་ཚིག་གང་རུང་བརྗོད་ཆོག་ཀྱང་། འདིར་ས་བཅད་ཙམ་དུ། དལ་འབྱོར་རྙེད་དཀའ་བསམ་པ་ནི། །དལ་བརྒྱད་འབྱོར་པ་བཅུ་ལྡན་པ། །ལྷ་ལས་ཆེས་ལྷག་མི་ཡི་ལུས། །དབུལ་པོས་ནོར་བུ་རྙེད་མཚུངས་པ། །རྒྱུ་གྲངས་དཔེ་སོགས་སྒོ་དུ་མས། །ད་རེས་ཙམ་
༣༡
ལས་རྙེད་པར་དཀའ། །འདི་ཡང་མི་རྟག་ཆུ་བུར་བཞིན། །མྱུར་དུ་འཇིག་ངེས་དེ་ཡི་ཚེ། །ཆོས་མིན་གཞན་གྱིས་སྤུ་ཙམ་ཡང་། །ཕན་པ་མེད་ཕྱིར་དམ་པའི་ཆོས། །ཀུན་གྱི་ཡང་སྙིང་ཟབ་ལམ་བསྒོམ། །མི་རྟག་པ་བསམ་པ་ནི། སྣོད་ཀྱི་འཇིག་རྟེན་མེ་ཆུས་འཇིག །ནམ་ཟླ་དུས་བཞི་ཡུད་ཙམ་འགྱུར། །ཐམས་ཅད་མི་རྟག་མཐའ་བཞིས་བཅིངས། །སྐྱེས་ནས་མ་ཤི་གཅིག་ཀྱང་མེད། །ཚེ་སྲོག་གློག་དང་ཟིལ་པ་འདྲ། །སང་དང་འཇིག་རྟེན་ཕྱི་མ་གཉིས། །སྔོན་ལ་སུ་འོང་ངེས་པ་མེད། །དམ་ཆོས་དྲན་ཚེ་མ་བསྒྲུབས་ན། །ལེ་ལོ་གཡེང་བའི་བདུད་ཀྱིས་ཁྱེར། །གཅེར་བུ་ལག་སྟོང་འགྲོ་དགོས་པས། །དམ་ཆོས་མྱུར་དུ་བསྒྲུབ་པར་བྱ། །ལས་འབྲས་བསམ་པ་ནི། འཆི་ཚེ་འཁོར་ལོས་སྒྱུར་རྒྱལ་གྱི། །མངའ་ཐང་ཡོད་ཀྱང་ཤུལ་དུ་ལུས། །རང་ཉིད་གཅིག་པུར་བར་དོར་འཁྱམས། །དཀར་ནག་ལས་ཀྱི་རྣམ་སྨིན་ནི། །ལུས་དང་གྲིབ་མ་བཞིན་ཏུ་འབྲང་། །བྱས་པའི་ལས་རྣམས་ཆུད་མི་ཟ། །མ་བྱས་ལས་དང་འཕྲད་མི་སྲིད། །ལས་རྣམས་འཕེལ་བ་འགྱུར་དང་བཅས། །དགེ་སྡིག་
༣༢
འབྲས་བུ་བདེ་སྡུག་བསྔལ། །བསླུ་མེད་བྱེད་པ་པོ་ལ་སྨིན། །འཇིག་རྟེན་འདི་ནི་ཡུད་ཙམ་སྟེ། །འཁོར་བ་མཐའ་མེད་ཡུན་རིང་བས། །ད་ནི་རང་ཕུང་མི་བསྒྲུབ་པར། །སྤྱི་རུ་ལས་འབྲས་ཡིད་ཆེས་ཤིང་། །ཁྱད་པར་སྡོམ་པ་དམ་ཚིག་བསྲུང་། །རང་རྒྱུད་ཉེས་པས་མ་གོས་བྱ། །འཁོར་བའི་ཉེས་དམིགས་བསམ་པ་ནི། །སྲིད་རྩེ་མནར་མེད་ཡན་ཆད་ཀྱི། །འཁོར་བའི་གནས་རིས་མཐོ་དམན་ཀུན། །མེ་འོབས་སྤུ་གྲིའི་ཚལ་བཞིན་ཏུ། །བདེ་བའི་གོ་སྐབས་མ་མཆིས་ན། །དེ་སྔ་དེ་ཙམ་འཁོར་བར་འཁྱམས། །མ་རིག་འཁྲུལའཕྲུལ་འཁོར་ཟད་པ་མེད། །ད་ནི་བཟོད་མེད་སྐྱོ་ཤས་དང་། །ངེས་འབྱུང་དྲག་པོས་རྒྱུད་བསྐུལ་ནས། །གཏན་བདེ་ཐར་པའིབའི་ལམ་ལ་ཞུགས། །གོང་མའི་རྣམ་ཐར་རྗེས་སུ་སྙེགས། །ཚེ་གཅིག་སངས་རྒྱས་འཐོབ་པར་བྱ། །ཞེས་པ་འདི་རྣམས་ཐུན་མགོ་ཐམས་ཅད་དུ་ཁྲིགས་ཆགས་སུ་འདོན་དགོས་པའི་ངེས་པ་མེད་ཀྱང་སྐབས་སུ་ཚིག་ངག་ཏུ་བརྗོད། །དོན་ཡིད་ལ་བསམས་ནས་རྒྱུད་གཉའ་རེངས་སུ་མི་བཏང་བར་བློ་དམ་པའི་ཆོས་སུ་འགྲོ་ངེས་པར་བྱ་བ་ནི་ཆོས་ཉམས་སུ་ལེན་པའི་རྐང་དང་པོ་ཡིན་པས་གལ་ཆེའོ། །སྔོན་འགྲོ་དངོས་ལ་གཉིས། །ཐུན་མོང་དང་ཐུན་མོང་མ་ཡིན་པའོ། །དང་པོ་ལ་སྐྱབས་སེམས་གཉིས་ལས་སྐྱབས་སུ་འགྲོ་བ་ནི། བདེ་བའི་སྟན་ལ་ལུས་དྲང་པོར་བསྲང་། སེམས་རྣལ་དུ་ཕབ་སྟེ། ཟབ་ལམ་འདི་ཉིད་ཀྱི་ཁྱད་ཆོས་སྐྱབས་འགྲོ་ཆིག་འདྲིལ་མ་ལ་སྒོམ་དོན་གསལ་འདེབས་ནི། ས་ཕྱོགས་དག་པའི་ཞིང་ཁམས་ཆེན་པོར་གྱུར། །མདུན་གྱི་ནམ་མཁར་སེང་ཁྲི་པདྨ་དང་། །ཉི་ཟླའི་གདན་ལ་རྩ་བའི་བླ་མ་ཉིད། །སྐུ་དངོས་བཀྲག་མདངས་ལྡན་ཅིང་གཟི་བརྗིད་འབར། །སངས་རྒྱས་ཆོས་དང་དགེ་འདུན་ཀུན་འདུས་ཏེ། །བླ་མ་ཡི་དམ་མཁའ་འགྲོ་ཆོས་སྐྱོང་ཚོགས། །ཀུན་བདག་ཀུན་འདུས་བླ་མ་རིན་པོ་ཆེར། །བདག་དང་བདག་གི་ཚེ་འདིའི་ཕ་མ་དང་། །སྡང་དགྲ་གནོད་བགེགས་གནས་པོ་གཞི་བདག་གིས། །གཙོར་བྱས་མཁའ་མཉམ་འགྲོ་བ་རིགས་དྲུག་ནི། །བཟོད་མེད་སྡུག་
༣༣
བསྔལ་དྲག་པོས་མནར་བ་ཀུན། །ཁྱོད་ལས་སྐྱབས་དང་རེ་ས་གཞན་མེད་པས། །ཅི་མཛད་ཁྱེད་ཤེས་བློ་གཏད་ལིངས་བསྐྱུར་གྱིས། །སྒོ་གསུམ་གུས་པ་ཆེན་པོས་ལྷན་ཅིག་ཏུ། །སྐྱབས་སུ་མཆིའོ་ཐུགས་རྗེས་བཟུང་དུ་གསོལ། །ཅེས་རྩེ་གཅིག་ཏུ་མོས་ལ། །མ་ནམ་མཁའ་དང་མཉམ་པའི་སེམས་ཅན་ཐམས་ཅད། སྐྱབས་གནས་ཀུན་འདུས་ཀྱི་ངོ་བོ་བླ་མ་རིན་པོ་ཆེ་ལ་སྐྱབས་སུ་མཆི་བ་ལགས་སོ། །ཞེས་ཅི་ནུས་བརྗོད། ཐུན་མཐར། མོས་གུས་ཤུགས་ཀྱིས་བླ་མ་འོད་དུ་ཞུ། །རང་ཐིམ་བླ་མ་རང་སེམས་དབྱེར་མེད་གྱུར། །ཅེས་པའི་ངང་ལ་ཅུང་ཟད་མཉམ་པར་བཞག །སྔོན་འགྲོ་སྟན་གཅིག་མ་བྱེད་ན། །བླ་མ་སྐབས་འདིར་མི་བསྡུ་པར་འཇོག་ལ་འོག་གི་མཎྜལ་འབུལ་བ་དང་། དག་བྱེད་སྟོང་རའི་གསོལ་གདབ་ཟིན་ནས་བསྡུས་པས་ཆོག་གོ། །སེམས་བསྐྱེད་ནི། ནམ་མཁས་གར་ཁྱབ་སེམས་ཅན་རྣམས་ཀྱིས་ཁྱབ། །ཀུན་ཀྱང་ཕ་མར་མ་གྱུར་གཅིག་ཀྱང་མེད། །རེ་རེས་སྐྱེ་བ་དཔག་མེད་ཕན་པ་བཏགས། །འདི་རྣམས་བདེ་བ་འདོད་ཀྱང་སྡུག་བསྔལ་སྒྲུབ། །མཐའ་མེད་འཁོར་བར་འཁྱམས་པ་སྙིང་རེ་རྗེ། །བདག་གིས་སྡུག་བསྔལ་རྒྱ་མཚོ་ལས་བསྒྲལ་ཏེ། །བདེ་བ་དམ་པ་རྫོགས་པའི་སངས་རྒྱས་ཀྱི། །གོ་འཕང་མཆོག་ལ་ཅི་ནས་འགོད་པར་བགྱི། །དེ་ཡང་ཐབས་གཞན་ཅིས་ཀྱང་མི་ནུས་པས། །ཚེ་འདིར་བདག་ཉིད་ཟུང་འཇུག་རྡོ་རྗེ་འཆང་། །ཐོབ་ཕྱིར་ཟབ་གསང་མཁའ་འགྲོ་སྙན་བརྒྱུད་ཀྱི། །ཉེ་ལམ་བརྩོན་འགྲུས་དྲག་པོས་བསྒོམ་པར་བྱ། །ཞེས་པའི་དོན་ནན་ཏན་ཏུ་དྲན་བཞིན་པས། ནམ་མཁའ་དང་མཉམ་པའི་སེམས་ཅན་ཐམས་ཅད་ཀྱི་དོན་དུ། ཟུང་འཇུག་རྡོ་རྗེ་འཆང་ཆེན་པོའ་གོ་འཕང་འཐོབ་པར་བྱ། དེའི་ཕྱིར་དུ་ཟབ་ལམ་ནི་གུའི་ཆོས་དྲུག་ཉམས་སུ་བླང་བར་བགྱིའོ། །ཞེས་དང་། གསེར་ཆོས་ཕྱི་མ་རྣམས་ཀྱི་སྐབས་སུ། ཟབ་ལམ་ཕྱག་རྒྱ་ཆེན་པོ། །ཟབ་ལམ་ལམ་ཁྱེར་རྣམ་གསུམ། ཟབ་ལམ་མཁའ་སྤྱོད་རྣལ་འབྱོར། ཟབ་
༣༤
ལམ་འཆི་མེད་རང་གྲོལ། །ཅེས་སོ་སོར་ཁ་བསྒྱུར་རོ། །ཞར་བྱུང་མཎྜལ་ནི། བཀའ་སྲོལ་འདིའི་མཎྜལ་གྱི་དམིགས་ཁྲིད་དཀྱུས་སུ་མི་སྟོན་ཀྱང་། །ཡེ་ཤེས་མཁའ་འགྲོའི་གཞུང་རྩ་བ་ཟུར་དུ་ཕྱུང་བ་མ་ཟད། ཚོགས་མྱུར་དུ་རྫོགས་པའི་ཐབས་སུ་ཅི་ནས་གལ་ཆེ་བས་སྐྱབས་སེམས་དང་བླ་མའི་རྣལ་འབྱོར་སོགས་ཀྱི་བར་མཚམས་རྣམས་སུ་ཅི་ནུས་འབུལ་དགོས་པ་གོང་མ་རྣམས་ཀྱི་གསུང་སྒྲོས་ལས་འབྱུང་བས། མདུན་མཁར་བླ་མ་གཅིག་རྫོགས་སུ་གསལ་གདབ། །ལག་ལེན་དང་འདོན་བྱའི་ཚིག་ལྷུག་སྤྱི་འགྲོ་ལྟར་ཚོམ་བུ་སོ་བདུན་མ་སོགས་གང་བདེ་བྱས་ལ་འབུལ་ཚིག་ཤངས་པའི་མཎྜལ་བཀའ་རྒྱ་མ་ནི། །བཀོད་པ་ཤིན་ཏུ་མཛེས་པའི་མཎྜལ་མཆོག །དབུས་ཀྱི་རི་རྒྱལ་གླིང་བཞི་གླིང་ཕྲན་བཅས། །གསལ་བྱེད་ཉི་མ་ཟླ་བས་བསྐོར་ཞིང་མཛེས། །ཕྱི་རོལ་ལྕགས་རི་བར་ནི་རོལ་མཚོས་བརྒྱན། །རིན་ཆེན་དཔག་བསམ་ཤིང་དང་འདོད་འཇོའ་བ། །རྒྱལ་སྲིད་སྣ་བདུན་རིན་ཆེན་གཏེར་དང་བརྒྱད། །མ་རྨོས་ལོ་ཏོག་ཡན་ལག་བརྒྱད་ལྡན་ཆུ། །ཕྱི་ནང་གསང་གསུམ་མཆོད་སྤྲིན་བསམ་མི་ཁྱབ། །དགའ་དང་སྤྲོ་བར་བྱེད་པའི་མཎྜལ་འདི། །དོན་གཉིས་སྒྲུབ་པར་འདོད་པའི་རྣལ་འབྱོར་པས། །བརྩོན་པའི་སྟོབས་ཀྱིས་བླ་མ་ཡི་དམ་དང་། །རྒྱལ་བ་རྒྱ་མཚོའ་ཚོགས་ལ་འབུལ་བར་བགྱི། །སངས་རྒྱས་ཀུན་གྱི་གདུང་འཛིན་རྣལ་འབྱོར་པས། །མཉེས་བྱེད་མཎྜལ་བཟང་པོ་འདི་ཕུལ་བས། །ཉེས་སྐྱོན་དྲི་མའི་ཚོགས་རྣམས་ཀུན་བྱང་ནས། །མཆོག་དང་ཐུན་མོང་དངོས་གྲུབ་སྩལ་དུ་གསོལ། །ཅེས་གྲངས་ལ་ངེས་པ་མེད་པས་ཅི་ནུས་སུ་འབུལ་ལོ། །གཉིས་པ་ཐུན་མོང་མིན་པའི་སྔོན་འགྲོ་ལ་གཉིས། །དག་བྱེད་ཨའི་སྟོང་ར་དང་། བྱིན་རླབས་བླ་མའི་རྣལ་འབྱོར་རོ། །དང་པོ་ནི། རང་གི་སྤྱི་བོར་བཞི་རྫོགས་གདན་གྱི་སྟེང་། །དཀོན་མཆོག་ཀུན་འདུས་བླ་མ་སྐུ་དངོས་གསལ། མོས་གུས་གདུང་ཤུགས་དྲག་ཏུ་བསྐྱེད་ལ། དུས་གསུམ་སངས་རྒྱས་ཐམས་ཅད་འདུས་པའི་ངོ་བོ་བླ་མ་རིན་པོ་ཆེ། སེམས་ཅན་ཐམས་ཅད་ཀྱི་དོན་དུ་བདག་གི་ནད་
༣༥
གདོན་ཐམས་ཅད་ཞི་བར་མཛད་དུ་གསོལ། སྡིག་སྒྲིབ་ཐམས་ཅད་དག་པར་མཛད་དུ་གསོལ། ཏིང་ངེ་འཛིན་ཁྱད་པར་ཅན་རྒྱུད་ལ་སྐྱེ་བར་མཛད་དུ་གསོལ། །ཅེས་གསོལ་བ་དོས་དྲག་ལ་ཡུན་རིང་དུ་བཏབ་པའི་མཐར། བླ་མ་འོད་ཞུ་རང་གི་སྤྱི་བོ་ནས། །ཞུགས་ཐིམ་རྐྱེན་གྱིས་མགོ་བོའ་གདོས་བཅས་སྦྱངས། །དཀར་གསལ་སྲབ་དྭངས་དབུས་སུ་ཆོས་འབྱུང་དཀར། །རྩ་བ་ཕྲ་བ་མགྲིན་པའི་མཚམས་སུ་སླེབ། །གདེངས་ཀ་གྱེན་བསྟན་ཟུར་གཅིག་སྨིན་ཕྲག་དང་། །ཟུར་གཉིས་རྣ་བ་གཡས་གཡོན་ཐད་དུ་རེག །དྭངས་གསལ་ཤེལ་སྣོད་ལྟ་བུའི་ཁ་མཚམས་དབུས། །བླ་མ་རང་སེམས་དབྱེར་མེད་ཨ་དཀར་འཚེར། །སྐྱེ་མེད་སྤྲོས་བྲལ་དོན་ལ་སེམས་བཟུང་ཞིང་། །བཟླས་པའི་རྐྱེན་གྱིས་བདུད་རྩི་ཤུགས་དྲག་བབས། །ཕྱི་ནང་ཀུན་ཁེངས་སྡིག་སྒྲིབ་ཉམས་ཆགས་དང་། །ནང་གདོན་བར་ཆད་ཤ་ཁྲག་དངོས་པོ་བཅས། །དུད་ཁུ་རྣག་ཁྲག་སྲོག་ཆགས་རྣམ་པར་བཀྲུས། །འོད་ལུས་དྭངས་གསལ་བདུད་རྩིས་ཁེངས་པར་གྱུར། །ཞེས་གསལ་བཏབ། ཐོག་མར་ཆོས་འབྱུང་ཨ་ཡིག་དང་བཅས་པ་ལ་སེམས་འཛིན། །དེ་ནས་ཨ་ཐུང་གི་བཟླས་པ་ཉེར་གཅིག་མཐར་བདུད་རྩི་འབེབས་སྦྱོང་གི་དམིགས་པ་གསལ་ལ་དྲག་པར་བྱས་ཏེ་ལུས་དག་པའི་དམིགས་པ་གྲུབ་རྗེས་ཅུང་ཟད་རེ་ངལ་གསོས་ལ་ཤེས་པ་ཀློད། སླར་དམིགས་པ་བསྒོམ་པ་ལན་གྲངས་བརྒྱ་སྟོང་ཁྲི་འབུམ་བསྐྱར། བླ་མའི་རྣལ་འབྱོར་ཐུན་མགོར་རེ་རེས་ཆོག་གོ། །གཉིས་པ་བླ་མའི་རྣལ་འབྱོར་ཆོས་དྲུག་སོ་སོར་བསྒྱུར་ཁ་ཡོད་པ་ལས། དང་པོ་གཏུམ་མོའ་སྐབས་སུ་སྔོན་འགྲོ་བླ་མའི་རྣལ་འབྱོར་དངོས་དང་། རྗེས་སྲིད་པའི་དབང་ཞུ་བ་གཉིས་སུ་ཡོད་པ་ལས། དང་པོ་ནི། རང་གི་སྤྱི་བོར་སེང་ཁྲི་པད་དཀར་དང་། །ཉི་ཟླའི་གདན་ལ་བླ་མ་སངས་རྒྱས་ནི། །སྟོན་ཟླ་ལྟར་དཀར་ཞལ་འཛུམ་བདེ་ཉམས་རྒྱས། །རང་ལ་བྱིན་གྱིས་རློབས་བཞིན་བཞུགས་པར་གྱུར། །ཅེས་གསལ་བཏབ་ལ་མོས་གུས་བསྐྱེད་དེ། དུས་གསུམ་སངས་རྒྱས་ཐམས་ཅད་འདུས་པའི་ངོ་བོ་བླ་མ་རིན་པོ་ཆེ་
༣༦
སེམས་ཅན་ཐམས་ཅད་ཀྱི་དོན་དུ་བདག་གི་ལུས་ལ་བདེ་དྲོད་ཀྱི་ཏིང་ངེ་འཛིན་ཁྱད་པར་ཅན་སྐྱེ་བར་མཛད་དུ་གསོལ། སེམས་ལ་བདེ་སྟོང་གི་ཏིང་ངེ་འཛིན་ཁྱད་པར་ཅན་སྐྱེ་བར་མཛད་དུ་གསོལ། །ཞེས་གསོལ་བ་དྲག་ཏུ་བཏབ། བླ་མ་བདུད་རྩིའི་ངོ་བོར་འོད་དུ་ཞུ། །རང་ཐིམ་རྣམ་སྨིན་ཕུང་པོ་འཇའ་ལྟར་ཡལ། །ཡེ་ཤེས་ལྷ་ཡི་སྐུ་གསུང་ཐུགས་སུ་གྱུར། །ཅེས་མོས་ཏེ་སྟོང་ར་སྒོམ་པ་ལ་འཇུག་གོ །གཉིས་པ་རྗེས་གཏུམ་མོ་བསྒོམས་པའི་མཇུག་ཐུན་མཚམས་ལ་འཇུག་ཀ་ཐམས་ཅད་བྱ་དགོས་པ་ནི། །སྤྱི་བོར་སེང་ཁྲི་བདཔད་དཀར་ཉི་ཟླའི་སྟེང་། །རྩ་བའི་བླ་མ་དཀར་གསལ་འོད་ཟེར་འཕྲོ། །སྐྱབས་གནས་ཀུན་འདུས་ངོ་བོར་བཞུགས་པ་ལ། །ཉེར་སྤྱོད་རྣམ་བདུན་ཁང་བཟང་བཞུགས་ཁྲི་དང་། །ན་བཟའ་དཔག་བསམ་ལྗོན་ཤིང་རིན་ཆེན་གཏེར། །འདོད་འཇོའ་བ་མོ་རྒྱལ་སྲིད་རྣམ་པ་བདུན། །བཀྲ་ཤིས་རྫས་རྟགས་ཐོགས་པའི་ལྷ་མོ་སོགས། །ཕྱོགས་དུས་ཀུན་གྱི་མཆོད་རྫས་བཟང་དགུ་དང་། །ཤ་ལྔ་བདུད་རྩིའི་ཡེ་ཤེས་བདུད་རྩིའི་དངོས། །ཟག་མེད་བདེ་ཆེན་སྐྱེད་བྱེད་རིགས་ཀྱི་ཡུམ། །ཀུན་ཀྱང་སྣང་ལ་རང་བཞིན་མ་གྲུབ་པ། །སྒྱུ་མ་ལྟ་བུར་ཤེས་པས་མཆོད་པར་བགྱི། །ཞེས་གསལ་གདབ་ལ། དུས་གསུམ་སངས་རྒྱས་ཐམས་ཅད་འདུས་པའི་ངོ་བོ་བླ་མ་རིན་པོ་ཆེ་ལ། ཕྱི་མེ་ཏོག་བདུག་སྤོས། ནང་ཤ་ལྔ་བདུད་རྩི་ལྔ། གསང་བ་བདེ་སྟོང་གི་ཡེ་ཤེས། ཡང་གསང་དེ་ཁོ་ན་ཉིད་ཀྱི་མཆོད་པ་དམ་པ་རྣམས་འབུལ་ལོ། །བཞེས་ནས་བདག་ལ་དབང་བཞི་རྫོགས་པར་བསྐུར་དུ་གསོལ། ཞེས་གསོལ་བ་དྲག་ཏུ་བཏབ་ལ། གསོལ་བཏབ་ཐུགས་དམ་རྒྱུད་བསྐུལ་བླ་མ་ཡི། །སྐུ་ལས་ཟག་མེད་ཡེ་ཤེས་བདུད་རྩིའི་རྒྱུན། །དཀར་དྭངས་བདེ་བའི་ཉམས་དང་ལྡན་པ་བབས། །སྤྱི་བོ་ནས་ཞུགས་སྨིན་མཚམས་ཡན་ཆད་གང་། །བུམ་པའི་དབང་ཐོབ་སྐུ་ཡི་དངོས་གྲུབ་སྩོལ། །སླར་ཡང་བབས་པས་མགྲིན་པ་ཡན་ཆད་གང་། གསང་བའི་དབང་ཐོབ་
༣༧
གསུང་གི་དངོས་གྲུབ་སྩོལ། །སླར་ཡང་བབས་པས་སྙིང་ག་ཡན་ཆད་གང་། །ཤེར་ཡེའི་དབང་ཐོབ་ཐུགས་ཀྱི་དངོས་གྲུབ་སྩོལ། །བདུད་རྩིའི་ཆུ་རྒྱུན་ལྟེ་བ་སོགས་ནས་བརྒྱུད། །རྐང་མཐིལ་ཡན་ཆད་ལུས་ཀྱི་ནང་ཀུན་གང་། །བཞི་པའི་དབང་ཐོབ་གསང་གསུམ་དངོས་གྲུབ་སྩོལ། །བླ་མ་འོད་ཞུ་རང་ལ་ཐིམ་པ་ཡིས། །བླ་མའི་གསང་གསུམ་རང་གི་སྒོ་གསུམ་པོ། །དབྱེར་མེད་ཆུ་ལ་ཆུ་བཞག་ལྟ་བུར་གྱུར། །ཅེས་མཉམ་པར་བཞག །གཉིས་པ་སྒྱུ་ལུས་ཕྱིན་ཆད་ཀྱི་བླ་མའི་རྣལ་འབྱོར་དམིགས་པའི་རྐང་གཅིག་ལ་བསྒྱུར་ཁ་ཕྲན་པ་ཡོད། གསོལ་འདེབས་ཀྱང་རྩ་བ་གཅིག་པ་ལ་གཤམ་སོ་སོར་བསྒྱུར་པ་ཡིན་ཏེ། དེ་ལ་ཐོག་མར་སྒྱུ་ལུས་སྐབས། མདུན་མཁར་སེང་ཁྲི་སྣ་ཚོགས་པདྨ་དང་། །ཉི་ཟླའི་གདན་ལ་བླ་མ་རྡོ་རྗེ་འཆང་། །བཀྲག་མདངས་གཟི་བརྗིད་ཕུན་སུམ་ཚོགས་པར་བཞུགས། །ཐུགས་ལས་འོད་འཕྲོས་བརྒྱུད་པའི་བླ་མ་དང་། །ཡི་དམ་ཞི་ཁྲོ་ཕྱོགས་དུས་རྫོགས་སངས་རྒྱས། །ལུང་རྟོགས་དམ་ཆོས་འཕགས་པའི་དགེ་འདུན་ཚོགས། །མཁའ་འགྲོ་ཆོས་སྲུང་ཐམས་ཅད་སྤྱན་དྲངས་ཐིམ། །དཀོན་མཆོག་ཀུན་འདུས་བློ་གཏད་གཅིག་ཆོག་གྱུར། །མཚན་ཐོས་འཁོར་བ་ངན་སོང་ལས་སྒྲོལ་ན། །གསོལ་བ་བཏབ་ན་ལྟ་ཡང་ཅི་སྨོས་པས། །བདག་དང་ཕ་མ་དགྲ་བགེགས་གཞི་བདག་གིས། །གཙོར་བྱས་མཁའ་མཉམ་འགྲོ་དྲུག་སེམས་ཅན་ཀུན། །སྒོ་གསུམ་རྩེ་གཅིག་གུས་པས་གསོལ་འདེབས་ཤིང་། །འབྱུང་བཞིའི་རྡུལ་ཕྲན་ལས་ཀྱང་གསོལ་འདེབས་ཀྱི། །རང་སྒྲ་འུར་འུར་དིར་དིར་སྒྲོག་པར་གྱུར། །ཅེས་དམིགས་ལ། དུས་གསུམ་སངས་རྒྱས་ཐམས་ཅད་འདུས་པའི་ངོ་བོ་བླ་མ་རིན་པོ་ཆེ། སེམས་ཅན་ཐམས་ཅད་ཀྱི་དོན་དུ་བདག་གིས་བདག་འཛིན་བློས་ཐོངས་པར་མཛད་དུ་གསོལ། །དགོས་མེད་རྒྱུད་ལ་སྐྱེ་བར་མཛད་དུ་གསོལ། །སྒྱུ་ལུས་འབྱོངས་པར་མཛད་དུ་གསོལ། །རྨི་ལམ་འབྱོངས་
༣༨
པར་མཛད་དུ་གསོལ། འོད་གསལ་ཕྱག་རྒྱ་ཆེན་པོ་མཆོག་གི་དངོས་གྲུབ་ད་ལྟ་ཉིད་དུ། །མྱུར་བ་ཉིད་དུ། འདུག་ས་འདི་ཉིད་དུ་ཐོབ་པར་བྱིན་གྱིས་བརླབ་ཏུ་གསོལ། ཅེས་ངར་དྲག་ཡུན་རིང་སྣང་བ་འགྱུང་ངོས་སུ་གསོལ་བ་བཏབ་ལ། མཐར། །བླ་མ་འོད་ཞུ་རང་ལ་ཐིམ་པར་གྱུར། །ཐུགས་ཡིད་དབྱེར་མེད་མ་བཅོས་ལྷུག་པར་བཞག །ཅེས་མཉམ་པར་བཞག་ནས་སྒྱུ་ལུས་ཀྱི་ཏིང་ངེ་འཛིན་བསྒོམ་མོ། །རྨི་ལམ་ལ། དམིགས་པ་སྔར་དང་འདྲ། གསོལ་འདེབས་ཚིགས་རྐང་དང་པོ་གསུམ་གཞིར་བཞག་ནས། མཐའ་བསྐྱུར་པ་ཕྱིན་ཆད་ཐམས་ཅད་ལ་རིགས་འགྲེ་དགོས་པས། དུས་གསུམ་སངས་རྒྱས་ཐམས་ཅད་འདུས་པའི་ངོ་བོ་བླ་མ་རིན་པོ་ཆེ། སེམས་ཅན་ཐམས་ཅད་ཀྱི་དོན་དུ་བདག་གིས་བདག་འཛིན་བློས་ཐོངས་པར་མཛད་དུ་གསོལ། དགོས་མེད་རྒྱུད་ལ་སྐྱེ་བར་མཛད་དུ་གསོལ། ཅེས་པའི་མཐར། །རྨི་ལམ་ཐོག་མར་བཟུང་བའི་སྐབས། རྨི་ལམ་ཟིན་པར་མཛད་དུ་གསོལ། ཅེས་སྦྱར། ཟིན་ནས་སྦྱོང་སྐབས། རྨི་ལམ་འབྱོངས་པར་མཛད་དུ་གསོལ། ཅེས་དང་། སྤེལ་སྐབས། རྨི་ལམ་སྤེལ་ནུས་པར་བྱིན་གྱིས་བརླབ་ཏུ་གསོལ། ཅེས་དང་། སྒྱུར་སྐབས། རྨི་ལམ་བསྒྱུར་ནུས་པར་བྱིན་གྱིས་བརླབ་ཏུ་གསོལ། ཡུལ་སྣང་སྐབས། ཡུལ་སྣང་གཏན་ལ་ཕེབས་པར་མཛད་དུ་གསོལ། ཅེས་བསྒྱུར། འོད་གསལ་བླ་མའི་རྣལ་འབྱོར་ལ། དམིགས་པ་དང་པོའ་ཚིག་རྐང་གཉིས་པ། བླ་མ་རྡོ་རྗེ་འཆང་། ཞེས་པའི་རྗེས་སུ། དབུ་སྐྲ་ཐོར་ཚུགས་རུས་པའི་རྒྱན་དྲུག་སྤྲས། །སྟག་ལྤགས་སྨད་དཀྲིས་དུར་ཁྲོད་ཆས་བརྒྱད་རྫོགས། །བཀྲག་མདངས་གཟི་བརྗིད་སོགས་དང་། གསོལ་འདེབས་ཚིག་རྐང་གསུམ་པའི་གཤམ། འོད་གསལ་ཟིན་པར་མཛད་དུ་གསོལ། ཅེས་སྤྱན། འཕོ་བ་དང་བར་དོ་གཉིས་ལ་དམིགས་པ་སྒྱུ་ལུས་སྐབས་དེ་ཀས་ཆོག །གསོལ་འདེབས་གཤམ། བར་དོར་འཚང་རྒྱ་བར་མཛད་དུ་གསོལ། ཅེས་དང་། བར་དོར་ལོངས་སྐུ་ཐོབ་པར་མཛད་དུ་གསོལ། ཅེས་རིམ་བཞིན་སྦྱར་རོ། །གསེར་ཆོས་ལྷག་མ་གསུམ་ལའང་། །གོང་སྨོས་དག་བྱེད་ཨའི་སྟོང་ར་ཡན་ཆད་སྤྱི་མཐུན་ཡིན་པས་སོང་ན་
༣༩
ལེགས། སྐྱབས་སེམས་གཉིས་ནི་ཐམས་ཅད་ལ་མེད་ཐབས་མེད་ཅིང་། དེ་མཚམས་བླ་མའི་རྣལ་འབྱོར་དགོས་པ་གོང་གསལ་སྒྱུ་ལུས་ཀྱི་སྐབས་དང་མཐུན་པ་ལས། གསོལ་འདེབས་གཤམ། ཕྱག་ཆེན་ལ། འོད་གསལ་ཕྱག་རྒྱ་ཆེན་པོ་རྟོགས་པར་མཛད་དུ་གསོལ། ཅེས་སྦྱར། ལམ་ཁྱེར་གསུམ་གྱི་དང་པོ་བླ་མ་ལམ་ཁྱེར་ལ། ཅི་སྣང་བླ་མར་འཆར་བར་མཛད་དུ་གསོལ། གཉིས་པ་ཡི་དམ་ལམ་ཁྱེར་ལ། ཅི་སྣང་ཡི་དམ་དུ་འཆར་བར་མཛད་དུ་གསོལ། གསུམ་པ་སྒྱུ་མ་ལམ་ཁྱེར་གྱི་སྣང་བ་སྒྱུ་མ་ལམ་ཁྱེར་ལ། སྣང་བ་རང་སེམས་སུ་རྟོགས་པར་མཛད་དུ་གསོལ། རྨི་ལམ་སྒྱུ་མ་ལམ་ཁྱེར་ལ། ཅི་སྣང་སྒྱུ་མ་རྨི་ལམ་དུ་འཆར་བར་མཛད་དུ་གསོལ། ཞེས་སྦྱང་། མཁའ་སྤྱོད་དཀར་དམར་ལ་ཡིག་རྙིང་ལས་འབྱུང་བའི་ཁྱད་འཕགས་གསོལ་འདེབས་སོགས་གཞན་དུ་ཤེས་དགོས་ལ། འཆི་མེད་འཆུག་མེད་ལ། སེམས་འཆི་མེད་རང་གྲོལ་དུ་རྟོགས་པར་མཛད་དུ་གསོལ། ཅེས་སྦྱར་བའོ། །སྐབས་སུ་རྩ་བརྒྱུད་བླ་མའི་གསོལ་འདེབས་བརྒྱུད་པ་གོང་མ་རྣམས་ཀྱིས་མཛད་པ་ཅི་རིགས་སྤྲོ་ཞིང་ནུས་ན་བྱ། མི་ནུས་ན་འདིར་བསྟན་པ་རྣམས་ཡེ་ཤེས་མཁའ་འགྲོའི་ཐེམས་ཡིག་གིས་བསྡམས་ཤིང་ཁྱབ་བདག་རྡོ་རྗེ་འཆང་ནས་གྲུབ་ཐོབ་ཆེན་པོ་ཁོ་ནའི་ཞལ་སྒོ་བརྒྱུད་པ། སོ་སྐྱེའི་བློས་བཟོ་བཅོས་དང་སྤྲོས་པའི་བསྲེ་བསླད་མེད་པས་བྱིན་རླབས་ཀྱི་ཚན་ཁ་ཤིན་ཏུ་ཆེ་བ་ཡིན་པ་ཡིད་ཆེས་ཤིང་ཆོག་ཤེས་པར་བྱས་ལ་འདི་ཁོ་ན་ཚིག་ཏུ་བརྗོད་ཅིང་དོན་བསམ། གཙོ་བོར་ཁ་ཙམ་ཚིག་ཙམ་མ་ཡིན་པའི་མོས་གུས་དྲག་པོས་གསོལ་འདེབས་ཀྱི་སྐད་གདངས་ཆེ་ཆུང་རིང་ཐུང་ཅི་བདེར་རང་གི་ཉམས་དང་སྦྱར་ཏེ་སྣང་བ་གཏད་མེད་དུ་སྒྱུར་ནུས་པ་ཞིག་གལ་ཆེ། རྩ་བའི་ཆོས་བཞི་སྟན་ཐོག་གཅིག་ཏུ་སྒོམ་པའི་སྐབས། བླ་མ་སྒོམ་ཚུལ་དང་གསོལ་འདེབས་ཀྱི་གཞི་ཚིག་རྐང་གསུམ་པོ་སྔར་སྒྱུ་ལུས་སྐབས་དང་འདྲ་བ་ལས། མཐའ་སྒྱུར། སྒྱུ་ལུས་རྨི་ལམ་འབྱོར་ས་པར་མཛད་དུ་གསོལ། འོད་གསལ་ཕྱག་རྒྱ་ཆེན་པོ་མཆོག་གི་དངོས་གྲུབ་ད་ལྟ་ཉིད་དུ་མྱུར་བ་ཉིད་དུ་འདུག་ས་འདི་ཉིད་དུ་ཐོབ་པར་མཛད་དུ་གསོལ། ཅེས་བརྗོད། དེ་ལྟར་བླ་མའི་རྣལ་འབྱོར་འདི་རྣམས་དངོས་གཞིའི་ཉམས་རྟོགས་སྐྱེད་བྱེད་ལ་གལ་ཤིན་ཏུ་ཆེ་བས། ཁྲིད་སྲོལ་གཞན་པ་ལྟར་ཡུན་རིང་ཐུང་ཅི་
༤༠
རིགས་པར་གུད་དུ་ཕྱེ་ནས་ཐུན་བཅད་གྲུབ་ན་ཆེས་ལེགས་པས་དེའི་ཚེ་ཐུན་མཐར་ཚར་གསུམ་ཁུག་པའི་དབང་ལེན་དགོས་པ་དང་། སྒྱུ་ལུས་སོགས་དངོས་གཞིའི་སྒོམ་དོན་དང་སྦྲེལ་ཡང་། དེ་ལྟར་བྱ་བ་གྲུབ་ཆེན་ཐང་རྒྱལ་གྱི་ཁྲིད་ལས་གསུངས་པས་ལྷག་སྐྱོན་མེད་ལ། གང་ལྟར་དབང་ལེན་དགོས་པའི་ཚེ། གསོལ་འདེབས་ཀྱི་མཐར། དུས་གསུམ་སངས་རྒྱས་ཐམས་ཅད་འདུས་པའི་ངོ་བོ་བླ་མ་རིན་པོ་ཆེས། སེམས་ཅན་ཐམས་ཅད་ཀྱི་དོན་ཏུ། བདག་ལ་ཏིང་ངེ་འཛིན་གྱི་དབང་བསྐུར་དུ་གསོལ། །ཅེས་གསོལ་བ་ལན་གསུམ་བཏབ། བླ་མའི་གནས་གསུམ་འབྲུ་གསུམ་གསལ་བ་ཡི། །དཔྲལ་བའི་ༀ་ལས་ༀ་དང་འོད་དཀར་འཕྲོས། །རང་གི་དཔྲལ་བར་ཐིམ་པས་བུམ་དབང་ཐོབ། །ལུས་སྒྲིབ་དག་ནས་བསྐྱེད་རིམ་བསྒོམ་ལ་དབང་། །སྤྲུལ་སྐུའི་ས་བོན་ཐེབས་ཤིང་རྟོགས་པ་སྐྱེས། །མགྲིན་པའི་ཨཱཿལས་ཨཱཿཡིག་འོད་དམར་འཕྲོས། །རང་གི་མགྲིན་པར་ཐིམ་པས་གསང་དབང་ཐོབ། །ངག་སྒྲིབ་དག་ནས་རང་བྱིན་བརླབ་ལ་དབང་། །ལོངས་སྐུའི་ས་བོན་ཐེབས་ཤིང་རྟོགས་པ་སྐྱེས། །ཐུགས་ཀའི་ཧཱུྃ་ལས་ཧཱུྃ་དང་འོད་སྔོན་འཕྲོས། །རང་གི་སྙིང་གར་ཐིམ་པས་ཤེར་དབང་ཐོབ། །ཡིད་སྒྲིབ་དག་ནས་ཕོ་ཉའི་ལམ་ལ་དབང་། །ཆོས་སྐུའི་ས་བོན་ཐེབས་ནས་རྟོགས་པ་སྐྱེས། །བླ་མ་འོད་ཞུ་རང་དང་དབྱེར་མེད་འདྲེས། །བཞི་པའི་དབང་ཐོབ་སྙོམས་འཇུག་སྒྲིབ་པ་དག །ཟུང་འཇུག་བསམ་མི་ཁྱབ་པ་བསྒོམ་ལ་དབང་། །སྐུ་བཞིའི་རྟོགས་པ་མངོན་ཏུ་བྱས་པར་གྱུར། །ཅེས་མོས་ལ་ཡུན་རིང་དུ་མཉམ་པར་བཞག །ཐུན་མཚམས་རྣམས་སུ་བར། །ཕ་བླ་མ། ཕ་བླ་མ། ཕ་བླ་མ་རང་མཁྱེན། དྲིན་ཅན་རྩ་བའི་བླ་མ་ཁྱེད་ལ་གསོལ་བ་འདེབས་སོ། །ཞེས་མོས་གུས་སྙིང་ལ་འབྲབ་པ་རེ་བྱས་ནས་དེའི་ངང་ལ་ལྷོད་ཀྱིས་གློད་ལ་ངང་བསྐྱང་བ་གལ་ཆེའོ། །ཐམས་ཅད་ཀྱི་རྗེས་ཀྱི་བྱ་བ་སྨོན་ལམ། བཀྲ་ཤིས། བསྔོ་བ་གསུམ་དུ་གསུངས་པའི་
༤༡
གསུམ་ཀའང་ཡེ་ཤེས་མཁའ་འགྲོ་ཉིད་ཀྱི་རྡོ་རྗེའི་གསུང་བྱིན་རླབས་ཀྱི་གཟི་བྱིན་དང་ལྡན་པ་བཀའ་རྒྱ་མར་གྲགས་པ་རྣམས་འགྲུབ་ན་མཆོག་ཡིན་ཀྱང་། ཉམས་ལེན་དངོས་ལ་དྲིལ་བའི་སྐབས་འདོན་བྱ་མང་པོ་མི་ལྕོག་ན་མདོར་བསྡུས་ཙམ་དུ་སྨོན་ལམ་ནི། ཀུན་ཏུ་སངས་རྒྱས་ཐམས་ཅད་ཀྱི། །རྡོ་རྗེ་འཆང་ཆེན་གོ་འཕང་ལྡན། །བདག་གི་དགེ་བ་འདིར་ཐོབ་སྟེ། །འགྲོ་ཀུན་གྱིས་ཀྱང་ཐོབ་པར་ཤོག །རྫོགས་པའི་བྱང་ཆུབ་ཕྱིར་སྤྱོད་དང་། །རྫོགས་སངས་རྒྱས་ནས་གང་སྤྱོད་པ། །བྱང་ཆུབ་རྡོ་རྗེས་བསྔགས་པ་ཡི། །སྤྱོད་པ་དེ་གཉིས་བདག་སྤྱོད་ཤོག །བཀྲ་ཤིས་ནི། ལེགས་པའི་ཡོན་ཏན་རབ་རྫོགས་པ། །བླ་མ་ཡི་དམ་བཀྲ་ཤིས་ཤོག །ཕྲིན་ལས་ཐམས་ཅད་སྒྲུབ་མཛད་པ། །མཁའ་འགྲོ་ཆོས་སྐྱོང་བཀྲ་ཤིས་ཤོག །བསྔོ་བ་ནི། །དགེ་བའི་ཚོགས་རྣམས་བསགས་པ་ཀུན། །བདག་གིར་ཡོངས་སུ་བཟུང་མེད་པར། །སེམས་ཅན་མ་ལུས་ཀུན་དོན་དུ། །ཆོས་དབྱིངས་བླ་ན་མེད་པར་བསྔོ། །ཞེས་པ་ཙམ་བྱས་ཏེ་སྤྱོད་ལམ་ལ་འཇུག་གོ །སྔོན་འགྲོ་དངོས་གཞི་ཐམས་ཅད་ཀྱི་སྐབས་སུ་ཤིན་ཏུ་གལ་ཆེ་བ། སངས་རྒྱས་གཉན་སྟོན་ཆེན་པོའ་ཞལ་ནས། གནད་རྣམས་ཀྱི་ནང་ནས་མཆོག་ཏུ་གྱུར་པ་ནི། །སྙིང་རྗེས་ཀུན་ལ་བསླངས་པའི་སེམས་ཀྱིས་བྱམས་པ་ཕན་སེམས་བསྐྱེད་པ་དང་། འཆི་བ་མི་རྟག་པ་དྲག་པོ་རྒྱུན་ཆད་མེད་པར་བསམས་པས་བློ་སྣ་ཐུང་སྤུང་སོང་སྟེ་ཅིས་ཀྱང་དགོས་མེད་རྒྱུད་ལ་བསྐྱེད་པ་དང་། བླ་མ་ལ་གསོལ་བ་རྩེ་གཅིག་ཏུ་བཏབ་པས། མོས་གུས་ཐུན་མོང་མ་ཡིན་པ་སྐྱེས་ཏེ། མཆི་མ་རང་དབང་མེད་པའི་མོས་གུས་རྒྱུན་ཆད་མེད་པ་གསུམ་གྱིས་སྒྱུ་མ་རང་ཤར། སྣང་བ་ཐམས་ཅད་བདེན་མེད་དུ་འགྲོ་བ་དང་། རྨི་ལམ་རང་ཟིན་དང་། སྤྱོད་སྤེལ་སྤྲུལ་བསྒྱུར་དང་། ཡུལ་སྣང་གཏན་ལ་ཕེབ་པ་དང་། ཉིན་པར་ཕྱག་རྒྱ་ཆེན་པོ་གསལ་ལ་རྟོག་མེད་དུ་འཆར་བ་དང་། མཚན་མོ་ལྷ་སྐུ་རང་ཤར་དང་། འོད་གསལ་ཕྱོགས་མེད་དུ་འཆར་བ་རྣམས་ཇི་ལྟ་བཞིན་འབྱུང་བར་
༤༢
འགྱུར་རོ། །གོང་གི་ཆོས་གསུམ་པོ་དེ་རྒྱུད་ལ་མ་སྐྱེས་ན། བརྩོན་འགྲུས་ཆེན་པོས་ཡུན་རིང་ཉམས་སུ་བླངས་ཀྱང་མཐར་ཐུག་གི་འབྲས་བུ་འབྱུང་བར་དཀའ་བས། །ཆོས་གསུམ་པོ་དེ་ལ་ནན་གྱིས་རྩེ་གཅིག་ཏུ་ཉམས་སུ་བླངས་པ་འདི་གལ་ཆེའོ། །ཞེས་སོགས་ཀྱིས་སྙིང་རྗེ། མི་རྟག་པ། མོས་གུས་གསུམ་པོ་རྒྱུད་ལ་འབྲལ་མེད་དུ་སྐྱེ་བ་ཞིག་མ་བྱུང་ཐབས་མེད་པའི་ཚུལ་རྒྱུ་མཚན་བཅས་ནན་ཏུ་གདམས་པར་མཛད་པ་དང་། གཞན་ཡང་། ཞལ་གདམས་སྤྱི་གནད་འདི་ལྟར་ཉམས་སུ་བླང་། །ཕན་སེམས་སྙིང་རྗེས་གཞན་དོན་ཕྱོགས་མེད་འབྱུང་། །གསོལ་བ་བཏབ་ན་ཉམས་རྟོགས་ཕྱོག་མེད་འཆར། །འདུན་པ་རྩེ་གཅིག་རྨི་ལམ་མྱུར་དུ་འབྱོངས། །བསྙེན་སྒྲུབ་བྱས་ན་དངོས་གྲུབ་ཕྱོགས་མེད་ཐོབ། །དམ་ཚིག་བསྲུངས་ན་མཁའ་འགྲོ་སྤྲིན་ལྟར་འདུ། །དགོས་མེད་སྐྱེས་ན་ལོངས་སྤྱོད་ཆར་བཞིན་འབབ། །ཕྲག་དོག་སྡངས་ན་མཐོ་དམན་ཀུན་གྱིས་འཁུར། །བདག་འཛིན་སྤངས་ན་གེགས་ཀྱིས་ཚུགས་མི་སྲིད། །རྒྱུན་གཏོར་བརྩོན་ན་བར་ཆད་རང་སར་འདག །འཛིན་པ་སྤངས་ན་གོལ་སར་ལྷུང་མི་འགྱུར། །བཤགས་པ་བྱས་ན་སྡིག་པ་ཐམས་ཅད་འདགས། །བསོད་ནམས་བསགས་ན་དགེ་སྦྱོར་ཤུགས་ལ་འཆར། །རྩོལ་བཅས་བྱས་ན་རྩོལ་མེད་ངང་གིས་འཆར། །དུག་ལྔ་སྐྱེས་ཚད་འཛིན་མེད་གྲོལ་བར་འགྱུར། །སྣང་བ་མི་འགག་ལམ་ཁྱེར་སངས་རྒྱས་ཐོབ། །རེ་མེད་ཡེངས་མེད་ལོ་ཟླས་བྱང་ཆུབ་འགྲུབ། །མོས་གུས་ཚད་མེད་གཞན་སྣང་ཟིལ་གྱིས་གནོན། །དམིགས་མེད་བསྔོ་བས་བསོད་རྣམསནམས་དཔག་མེད་འཕེལ། །རེ་དོགས་སྤངས་ན་འབྲས་བུ་མྱུར་དུ་ཐོབ། །ཐུགས་ལ་ཞོག་ལ་ཉམས་སུ་ལོང་མཛོད་དང་། །རིང་པོར་མི་ཐོགས་འབྲས་བུ་འགྲུབ་པར་འགྱུར། །ཅེས་གདམས་པར་མཛད་པ་དང་། གསུང་སྒྲོས་ཐོར་བུ་མས། སྐྱེ་བ་འདི་ཕྱི་ཐམས་ཅད་ཀྱི་བསོད་ནམས་ཟད་པར་བྱེད་པ་དང་། སངས་རྒྱ་བའི་གེགས་ལོག་ལྟ་ཡིན་པས་དག་སྣང་སྦྱང་། གདམས་ངག་དང་དངོས་གྲུབ་ཀྱི་གེགས་ཐེ་ཚོམ་ཡིན་པས་ངེས་ཤེས་བསྐྱེད། གྲུབ་པ་མྱུར་དུ་མི་འཐོབ་པའི་གེགས་བླ་མ་ཡི་དམ་དང་། གདམས་ངག་སྣ་ཚོགས་ཡིན་པས་གང་ལ་ངེས་ཤེས་ཐོབ་པ་གཅིག་ལ་ཉམས་ལེན་བྱ། །སྒྲིབ་
༤༣
གཉིས་མྱུར་དུ་མི་བྱང་པའི་གེགས་བྱར་མེད་ཡིན་པས། བསོད་ནམས་ཀྱི་ཚོགས་དང་རྩོལ་བཅས་ཀྱི་དགེ་སྦྱོར་ལ་འབད། །ཡེ་ཤེས་ཀྱི་ཚོགས་མྱུར་དུ་མི་རྫོགས་པའི་གེགས་བདེན་ཞེན་ཡིན་པས། ཆོས་ཐམས་ཅད་རང་བཞིན་མེད་པ་སྒྱུ་མ་རྨི་ལམ་དུ་ཤེས་པར་བྱ། གཞན་དོན་གྱི་གེགས་རང་དོན་ཡིན་པས་ཕན་སེམས་སྨོན་ལམ་ལ་འབད་པ་གལ་ཆེ་བར་གསུངས་པ་ཉམས་ལེན་མཁན་པོ་རྣམས་ཀྱིས་སྙིང་གི་ཟེའུ་འབྲུར་བཅངས་པ་གལ་ཆེ་བར་སྣང་ངོ་། །ཡང་ཟབ་སྙིང་པོའ་འདོན་སྒོམ་འདི། །སྔོན་འགྲོར་གྲགས་ཀྱང་དངོས་གཞིའི་མཐིལ། །སྐལ་བཟང་སྐྱེ་བོ་བྱེ་སྙེད་ཀྱིས། །འདིར་འབད་ཟུང་འཇུག་མཆོག་བརྙེས་ཤོག །ཅེས་རྗེ་བླ་མ་ཐམས་ཅད་མཁྱེན་གཟིགས་མཁྱེན་བརྩེའི་དབང་པོས་རིང་ནས་གནང་བ་སྩལ་བ་དང་། ཡང་ཁྲོད་འདིར་བཞུགས་སྒྲུབ་བླ་སྔ་རྗེས་རྣམས་དང་། ཁྱད་པར་གཏེར་ཆེན་བསམ་གཏན་གླིང་པའི་བསྟན་པའི་སྣང་བྱེད་འཕེལ་ཚེ་རིག་འཛིན་བླ་མ་མགོན་པོ་རྡོ་རྗེས་བཀྲ་ཤིས་པའི་ལྷ་རེག་བཅས་ཆེད་དུ་བསྐུལ་མ་མཛད་དོརངོར། རིས་མེད་ཀྱི་བསྟན་པ་ལ་མི་ཕྱེད་པའི་དད་པ་ཐོབ་པ་ཡོན་ཏན་རྒྱ་མཚོ་བློ་གྲོས་མཐའ་ཡས་པའི་སྡེས་ཡང་ཁྲོད་ཀུན་བཟང་བདེ་ཆེན་འོད་གསལ་གླིང་དུ་བགྱིས་པ་དགེ་ལེགས་འཕེལ།། །།


text:
མཚན་ཡོངས་གྲགས་སུ་བོ་དོང་ཕྱོགས་ལས་རྣམ་རྒྱལ༼༡༣༧༦---༡༤༥༢༽མཚན་གྱི་རྣམ་གྲངས་གཡུང་དྲུང་སངས་རྒྱས་སྐྱིད་དང་སངས་རྒྱས་རྒྱལ་མཚན། བོ་དོང་ཆོས་རྒྱལ། འཇིགས་མེད་གྲགས་པ། དབྱངས་ཅན་དགའ་བའི་དཔལ། འཆི་མེད་སྡེ། ཆོས་ཀྱི་རྒྱལ་མཚན། བློ་གྲོས་མི་ཟད་པ། གསང་བས་བྱིན། སངས་རྒྱས་བསྐྱངས། ངང་ཚུལ་ཞི་བ། འབུམ་ཕྲག་བརྒྱ་པ་བཅས་སོ། ཁོང་ནི་རབ་བྱུང་དྲུག་པའི་མེ་འབྲུག་སྤྱི་ལོ༡༣༧༦ལ་གནས་ཆེན་རྩིབས་རིའི་བྱང་ངོས་ལག་པ་གོང་གི་ཉེ་འགྲམ་དུ། ཞྭ་མི་རུས་བརྒྱུད་ཡབ་ཆོས་དབྱིངས་རྒྱལ་མཚན་དང་ཡུམ་བྱང་ཆུབ་སྒྲོན་མ་གཉིས་ཀྱི་སྲས་སུ་ངོ་མཚར་བའི་ལྟས་དང་བཅས་སྐུ་འཁྲུངས། མཚན་ལ་གཡུང་དྲུང་སངས་རྒྱས་སྐྱིད་ཅེས་གསོལ། དེ་ནས་དགུང་ལོ་ལྔ་ལ་སོན་སྐབས་ཡི་གེ་འབྲི་ཀློག་སོགས་བརྡ་བསྟན་པ་ཙམ་གྱིས་མཁྱེན། དགུང་ལོ་བདུན་ལ་གྱམ་བསམ་གཏན་གླིང་དུ་སྐུ་ཞང་པན་ཆེན་གྲགས་པ་རྒྱལ་མཚན་གྱི་དྲུང་ནས་རབ་ཏུ་བྱུང་སྟེ་མཚན་ལ་སངས་རྒྱས་རྒྱལ་མཚན་ཞེས་གསོལ། དེ་ནས་ཨེའི་ཆོས་སྡེའི་མཁས་པའི་དབང་པོ་ཆོས་ཀྱི་རྡོ་རྗེའི་ཞབས་ལ་གཏུགས་ནས་ཐོག་
མར་ཚད་མ་རིག་པ་ལ་གསན་སྦྱོང་གནང་སྟེ་ཚད་མ་རྣམ་འགྲེལ་དཔང་ལོ་དང་ལོ་ཆེན་གྲགས་པའི་ཊྰིཀ་ཆེན་སོགས་ལ་ལེགས་པར་སྦྱངས། དགུང་ལོ་བཅུ་དྲུག་ལ་དཔལ་ས་སྐྱར་རྣམ་འགྲེལ་གྱི་གྲྭ་སྐོར་ཕེབས་ཏེ་མཁས་པ་རྒྱ་མཚོ་ལྟ་བུའི་དབུས་སུ་ལེགས་བཤད་ཀྱིས་མཆོད་སྤྲིན་ཕུལ། མངོན་པ་མཛོད་རྩ་བ་ཉིན་གཅིག་བློ་ལ་བཟུང་། དགུང་ལོ་ཉེར་གཅིག་ལ་དབྱངས་ཅན་མའི་ཞབས་གཟིགས་སྐབས་དབྱངས་ཅན་མའི་བསྟོད་པ་བུང་བའི་གླུང་དབྱངས་ལ་སོགས་མཛད། དགུང་ལོ་ཉེར་གསུམ་ལ་དབུས་ཕྱོགས་སུ་གྲྭ་སྐོར་ལ་ཕེབས་ཏེ་རྩེད་ཐང་གི་ཆོས་གྲྭའི་གདན་ས་པ། ཆེན་པོ་བྱང་རྡོ་རྗེས་ཐོག་དྲངས་བཤེས་གཉེན་སྟོང་ཕྲག་ཙམ་གྱི་དབུས་སུ་པོ་ཏི་བཅོ་ལྔའི་བཤད་པ་མཛད་པས་མཁས་པའི་གྲགས་པ་ཕྱོགས་ཀུན་ཏུ་ཁྱབ། སྔགས་ཕྱོགས་ཀྱི་གསན་པ་གཙོ་བོ་ལོ་ཆེན་གྲགས་པ་དང་། སྟག་ལུང་བཀྲ་ཤིས་དཔལ་བརྩེགས། ལོ་ཆེན་ནམ་བཟང་། ལམ་འབྲས་བློ་དཀར། དཀའ་བཞི་པ་ནམ་མཁའ་འོད་ཟེར། སྟག་ཕུ་བ་བྱང་ཆུབ་མགོན་པོ་སོགས་ལས་གསན། བོ་དོང་ཨེ་དང་གུང་ཐང་ཆོས་སྡེ། ཤེལ་དཀར་ཆོས་སྡེ་སོགས་སྡེ་དགོན་མང་པོ་དང་ལྷག་པར། ལ་སྟོད་ལྷོ་བྱང་གཉིས་དང་ཡར་འབྲོག་རིན་སྤུངས་གུང་ཐང་གློ་བོ་བཅས་སུ་ཕེབས་ནས་དེ་དག་གི་བདག་པོ་སི་ཏུ་ཆོས་ཀྱི་རིན་ཆེན་དང་བྱང་བདག་རྣམ་རྒྱལ་གྲགས་བཟང་། ཡར་འབྲོག་ཁྲི་དཔོན། རིན་སྤུངས་ངག་དབང་འཇིགས་གྲགས། གུང་ཐང་རྒྱལ་པོ་ལྷ་དབང་རྒྱལ་མཚན་ཡབ་སྲས་སོགས་ཀྱིས་ཀྱང་བསྙེན་བཀུར་ཞུས་པ་བརྒྱུད། དེ་དག་གི་སྡེ་དགོན་རྣམས་སུ་ཆོས་ཀྱི་འཁོར་ལོ་བར་མ་ཆད་པ་བསྐོར་ནས་དངོས་སམ་བརྒྱུད་ནས་ཐར་པ་དང་ཐམས་ཅད་མཁྱེན་པའི་ལམ་དུ་ཁྲིད་པར་མཛད། དེ་ལྟར་དབུས་གཙང་གི་ས་གནས་གང་སར་འཆད་རྩོད་རྩོམ་གསུམ་གྱི་སྒོ་ནས་བསྟན་པ་སྤེལ། དགུང་
ལོ་སུམ་ཅུ་ཙམ་ནས་ལྷག་པའི་ལྷ་དུ་མས་དངོས་ཉམས་ཀུན་ཏུ་ཞལ་གཟིགས་བསྟན་བཅོས་ཆེན་
པོ་མཛད་པར་བསྐུལ་བས་དེ་ཉིད་འདུས་པ་ཡོངས་སུ་རྫོགས་པ་བརྩམས། རྗེ་འདི་ཉིད་དགུང་ལོ༣༥པ་སྤྱི་ལོ༡༤༡༠ལ། དཔལ་ཁུད་དུ་པདྨ་ཆོས་སྡིངས་དགོན་པ་བཏབ་ནས་སྐུ་ཚེ་སྨད་ཀྱི་བཞུགས་གནས་གཙོ་བོ་དེར་མཛད། དུས་ཀྱི་འཁོར་ལོ་ལས་གསུངས་པའི་ཡེ་ཤེས་མཆོད་རྟེན་ཞེས་པ་ཐོག་རྩེག་ལྔ་ཙམ་ཡོད་པ་ནང་ལ་རྒྱུད་སྡེ་བཞིའི་ལྷ་ཚོགས་དེ་ཉིད་འདུས་པའི་ལུགས་བཞིན་སོ་སོའི་ཞལ་ཕྱག་དང་
སྐུ་མདོག་ཕྱག་མཚན་འཁོར་མང་ཉུང་སོགས་བཀོད་པ་ཁྱད་དུ་འཕགས་པར་འགྲོ་བ་རྨས་ལ་མིག་གི་བདུད་རྩིར་བྱེད་པ། བསོད་ནམས་ཀྱི་རྟེན་དུ་བཞེངས། དགུང་ལོ་བདུན་ཅུ་དོན་དྲུག་པ་རབ་བྱུང་བརྒྱད་པའི་ལྕགས་ལུག་སྤྱི་ལོ༡༤༥༡ལོའི་བོད་ཟླ་གསུམ་པའི་གནམ་གང་ཉིན་ཞི་བར་གཤེགས། གང་གི་གསུང་ལས་སྐྱེས་པའི་སློབ་མ། བཀའ་བབས་ཉི་ཤུ་རྩ་གསུམ་དང་འཁོན་གྱི་གདུང་རྒྱུད་གསུམ། རིགས་སྔགས་འཆང་བ་གཅིག ཉི་ཟླ་ལྟར་གྲགས་པའི་མཁས་པ་གཉིས། རྡོ་རྗེ་ཕག་མོ་སྐུ་ཕྲེང་དང་པོ་ཨ་གྲོལ་ཆོས་ཀྱི་སྒྲོན་མ། འཇིག་རྟེན་མིག་གསུམ། ཕྱོགས་ལས་རྣམ་པར་རྒྱལ་བའི་མཁས་པ་དྲུག མདོ་སྔགས་ཡོངས་སུ་རྫོགས་པ་བཅུ་གསུམ། ཤྰཀྱ་ཤྲྰིའི་གདན་ས་པ་གཉིས། གཙུག་རྒྱན་བཅུ་དྲུག མཚན་ཉིད་རབ་འབྱམས་སྨྲ་བ་བཞི། སྔགས་རབ་འབྱམས་པ་གཉིས། སྒྲུབ་པའི་རྒྱལ་མཚན་འཛིན་པ་བཞི། སྔགས་འཆང་དྲག་པོ་གཉིས། གྲུབ་ཆེན་ལྔ་བཅུ་སོགས་ཤིན་ཏུ་མང་བར་བྱོན། ཞེས་རྣམ་ཐར་དུ་གསལ། །
རྗེ་འདིའི་གསུང་འབུམ་གྱི་སྐོར།
དེ་ཉིད་འདུས་པའི་རྒྱ་མཚོ་ཆེན་པོ་ལ་འཇུག་པའི་སྒོ་བཞི་སྟེ། བྱིས་པ་འཇུག་པའི་སྒོ་དང་མཁས་པ་འཇུག་པའི་སྒོ། མདོ་ལ་འཇུག་པའི་སྒོ། སྔགས་ལ་འཇུག་པའི་སྒོའོ། །བྱིས་པ་འཇུག་པའི་སྒོ་ལ། ལུས་ཀྱི་བསླབ་པ། ངག་གི་བསླབ་པ། ཡིད་ཀྱི་བསླབ་པ་གསུམ་མོ། ལུས་ཀྱི་བསླབ་པ་ལ།མ་ལ་གནས་པའི་བསླབ་པ་དང་། བུ་བཙའ་པའི་བསླབ་པའོ། །ངག་གི་བསླབ་པ་ལ། ཡི་གེ་ཀློག་པའི་བསླབ་པ་དང་། ཡི་གེ་བྲི་བའི་བསླབ་པའོ། ཡིད་ཀྱི་བསླབ་པ་ལ། འཇིག་རྟེན་ལུགས་ཀྱི་བསྟན་བཅོས་དང་། བརྟག་པའི་བསྟན་བཅོས་སོ། །ལུགས་ཀྱི་བསྟན་བཅོས་ལ། རྒྱལ་པོ་དང་། བློན་པོ་དང་། ཕལ་བའི་ལུགས་ཀྱི་བསྟན་བཅོས་སོ། །བརྟག་པའི་བསྟན་བཅོས་ལ། ནང་སེམས་ཅན་གྱི་བརྟག་པ་དང་། ཕྱི་ཡོ་བྱད་ཀྱི་བརྟག་པའོ། །མཁས་པ་འཇུག་པའི་སྒོ་ལ། བཟོ་རིག་པ་དང་། གསོ་བ་རིག་པ། སྒྲ་རིག་པ། གཏན་ཚིགས་རིགས་པ། ནང་རིག་པའོ། །འདི་ལ་བསླབ་པ་གསུམ་གྱི་སྒོ་ནས་འཆད་དོ། །
མདོ་ལ་འཇུག་པའི་སྒོ་ལ། བསྟན་པ་སྤྱིའི་རྣམ་པར་གཞག་པ་དང་།ཁྱད་པར་གྱི་རྣམ་པར་གཞག་པའོ། ཁྱད་པར་གྱི་རྣམ་པར་གཞག་པ་ལ་བཞི་སྟེ། བྱེ་བྲག་ཏུ་སྨྲ་བའི་དེ་ཉིད་དང་། མདོ་སྡེ་པའི་དེ་ཉིད་དང་།སེམས་ཙམ་པའི་དེ་ཉིད་དང་། དབུ་མ་པའི་དེ་ཉིད་དང་བཞིའོ། །འདི་རྣམས་ལ་གཞི་དང་ལམ་དང་འབྲས་བུའི་སྒོ་ནས་འཆད་དོ། །
སྔགས་ལ་འཇུག་པའི་སྒོ་ལ། རྒྱུད་སྡེ་སྤྱིའི་རྣམ་པར་གཞག་པ་དང་། ཁྱད་པར་གྱི་རྣམ་པར་གཞག་པའོ། ཁྱད་པར་གྱི་རྣམ་པར་གཞག་པ་ལ་བཞི་སྟེ། བྱ་བའི་རྒྱུད། སྤྱོད་པའི་རྒྱུད། རྣལ་འབྱོར་གྱི་རྒྱུད། རྣལ་འབྱོར་བླ་ན་མེད་པའི་རྒྱུད་ཀྱི་དེ་ཉིད་རྣམ་པར་གཞག་པའོ། །དེ་རྣམས་ཀྱི་དཀྱིལ་འཁོར་གྱི་དབང་གི་ཆོ་ག་དང་དེའི་རྣམ་པར་ངེས་པ། མངོན་པར་རྟོགས་པ་སོ་སོའི་རྒྱུད་བཤད་པ་དང་། ཕྱིའི་ལས་ཚོགས་དང་། ནང་གི་སྒོམ་རིམ་གྱི་མན་ངག་རྣམ་པར་གཞག་པ་རྣམས་སོ། །དེ་ཡང་རྣམ་ཐར་ལས། སྒོ་བཞི་ཆུ་བོ་རྣམ་བཞི་རྟག་ཏུ་འབབ། །ཕྱི་ནང་རིག་གནས་ལྔ་ཡི་གདེངས་ཅན་གྲོང་། བཤད་སྒྲུབ་རིན་ཆེན་གླིང་དང་ཉེ་བའི་གླིང་། །བརྒྱ་ཕྲག་གིས་མཛེས་རིམ་ཕྱེ་བརྒྱ་ཕྲག་གསུམ།།དྲུག་ཅུར་བཅས་པའི་ཆུ་བྱ་འཕུར་ལྡིང་གཡོ། །ཉི་ཁྲི་ཆིག་སྟོང་ལེའུའི་རླབས་ཕྲེང་ཅན། །བདུན་ཁྲི་ཉིས་སྟོང་མན་ངག་ནོར་བུའི་གང་། །བརྒྱད་ཁྲི་བཞི་སྟོང་ཆུ་ཚོགས་ཕ་མཐའ་ཡས། །ལྷག་ཆད་ནོར་བའི་རོ་དང་བྲལ་གྱུར་པའི། །ཟླ་མེད་བསྟན་བཅོས་རིན་ཆེན་འབྱུང་གནས་གྲུབ། །ཅེས་པ་ལྟར་བསྟན་བཅོས་འདི་ལ་ཕྱི་ནང་གི་སྒོ་བཞི། ཕྱི་ནང་གི་གནས་ལྔ། བཤད་སྒྲུབ་རིན་པོ་ཆེའི་གླིང་ལག་དང་ཉེ་བའི་ཡན་ལག་བརྒྱ་ཕྲག་ཅན། ཕྱི་རོལ་གྱི་ལོའམ་ཞག་གི་ཚོགས་རྣམ་པར་དག་པས་རིམ་པར་ཕྱེ་བ་སུམ་བརྒྱ་དྲུག་ཅུ། ཡོན་ཏན་གྱི་སྒོ་ནས་ལྷག་པར་འཕེལ་བའི་བདག་ཉིད་ཅན། ནང་གི་རླུང་ཉི་ཁྲི་ཆིག་སྟོང་དྲུག་བརྒྱ་རྣམ་པར་དག་པའི་བདག་ཉིད་ཀྱི་ལེའུ་ཉི་ཁྲི་ཆིག་སྟོང་དྲུག་བརྒྱ། ནང་གི་གནས་རྩ་སྦུབས་སྟོང་ཕྲག་བདུན་ཅུ་རྩ་གཉིས་རྣམ་པར་དག་པའི་བདག་ཉིད་ཀྱི་མན་ངག་གི་མེས་པ་བདུན་ཁྲི་ཉིས་སྟོང་། ཆོས་ཀྱི་ཕུང་པོ་ཐམས་ཅད་འདུས་པའི་བདག་ཉིས་ཀྱི་ཆོས་ཚོམས་བརྒྱད་ཁྲི་བཚི་སྟོང་མངའ་བའོ། །
གྲངས་འབོར་ལ་མཚོན་ན།
དེ་ཉིད་འདུས་པ་རྒྱས་པ་ལ་གླེགས་བམ་བརྒྱ་དང་བཅུ། འབྲིང་པོ་ལ་གླེགས་བམ་ཉི་ཤུ། འདུས་པ་བསྡུས་པ་ལ་གླེགས་བམ་གཉིས། ཤིན་ཏུ་བསྡུས་པའི་སྙིང་པོ་ལ་གླེགས་བམ་གཅིག་སྟེ། དེ་ཉིད་འདུས་པ་རྒྱས་འབྲིང་བསྡུས་གསུམ་ཆ་ཚང་ལ་གླེགས་བམ་བརྒྱ་དང་སུམ་ཅུ་སོ་གསུམ། གླེགས་བམ་རེ་རེ་ལ་ལྡེབས་གྲངས་ལྔ་བརྒྱའི་གྲངས་ངེས་པ་ཡིན་ཞེས་རྣམ་ཐར་དུ་གསུངས། གཞན་ཡང་དེར་མ་གཏོགས་པའི་གསུང་རྩོམ་ཡང་། དགུང་ལོ་བཅུ་དྲུག་གི་སྐབས་སུ་མཛད་པའི་བཅོམ་ལྡན་འདས་ཐུབ་པའི་དབང་པོ་ལ་མཛད་པ་བཅུ་གཉིས་ཀྱི་སྒོ་ནས་བསྟོད་པ་དང་། འཇམ་དབྱངས་དང་། གཞོན་ནུ་ནོར་བཟང་ལ་བསྟོད་པ། དགུང་ལོ་ཉེར་གཅིག་ལ་དབྱངས་ཅན་མའི་ཞལ་གཟིགས་སྐབས་དབྱངས་ཅན་མའི་བསྟོད་པ་བུང་བའི་གླུ་དབྱངས་ལ་སོགས་པ་དང་། དགུང་ལོ་ཉེར་གསུམ་ལ་དབུས་སུ་གྲྭ་སྐོར་ལ་ཕེབས་སྐབས་གནས་གང་དུ་སླེབས་པ་དེ་དག་ལ་བསྟོད་པ་སྙན་ངག་གི་བསྟན་བཅོས་ཡིད་ཀྱི་ཤིང་རྟ་ཞེས་དང་། སྣེ་གདོང་གོང་མ་ཆེན་པོ་འཁོར་དང་བཅས་པ་ལ་བསྟོད་པ་ངང་པ་རྣམ་པར་རྒྱལ་བའི་སྒྲ་དབྱངས་ཀྱི་འཇུག་པ་ཞེས་པའི་སྙན་ངག་ལེའུ་ལྔ། ཁྲ་འབྲུག་དགོན་པ་དང་དགོན་ཐང་འབུམ་མོ་ཆེ་སོགས་ཀྱི་བསྟོད་པ། སྙན་ངག་གི་བསྟན་བཅོས་པདྨ་དཀར་པོའི་ཆུན་པོ་ཞེས་པ་དང་སྟག་མོ་ལུས་སྦྱིན་གྱི་སྐྱེ་རབས་དང་སྦྱར་བ། བྱང་སེམས་རྟག་ཏུ་ངུའི་རྟོགས་བརྗོད་དོན་རྒྱན་གསལ་བའི་མེ་ལོང་ཞེས་པ། སྤྲིན་གྱི་ཕོ་ཉའི་མཆན། ཟློས་གར་གྱི་བསྟན་བཅོས་དབྱངས་ཅན་མགུལ་རྒྱན་དང་། རོལ་སྙེད་མའི་ཟློས་གར། དཔལ་ཨེའི་ཆོས་འབྱུང་བའི་རྒྱ་མཚོ་ཆེན་པོ་ལ་བསྟོད་པ་ཕྱོགས་ཀྱི་མཛེས་མའི་རྣ་རྒྱན་སོགས་གནས་བསྟོད་དང་། རྒྱལ་བ་ཤྰཀྱའི་དབང་པོ་ལ་ཁྱད་པར་འཕགས་བསྟོད་ལ་སོགས་པ་ལྷག་པའི་ལྷ་རྣམས་ལ་བསྟོད་པ། ཇོ་བོ་རྗེ་ལ་སོགས་པ་བསྟན་པ་འཛིན་པའི་པན་གྲུབ་རྣམས་ལ་བསྟོད་པ། སྟོང་ཉིད་སུམ་ཅུ་པ། རྣལ་འབྱོར་ཉི་ཤུ་བ། ཚུལ་ཁྲིམས་ཀྱི་བསྟོད་པ། རྒྱལ་པོ་ལ་གཏམ་དུ་བྱ་བ་ལ་སོགས་པའི་གཞུང་དུ་མ་དང་། རྒྱལ་བུ་དགེ་དོན་གྱི་རྟོགས་བརྗོད་ཐར་ལམ་གསལ་བ་སོགས་སོ།
གཞུང་བཤད་སྐོར་ལ།
མངོན་པ་ཀུན་བཏུས་ཀྱི་འགྲེལ་པ་དང་ཕར་ཕྱིན། རྣམ་འགྲེལ། དབུ་མ་རྒྱན། དབུ་མ་བདེན་གཉིས། ཚད་མ་རིགས་གཏེར་རྣམས་ལ་ཊྰིཀྐ་རེ། ཕར་ཕྱིན་བསྡུས་དོན་གྱི་དཀའ་འགྲེལ་ཆེན་མོ། ཕར་ཕྱིན་གྱི་དོན་བསྡུས། ཚད་མའི་དཀའ་འགྲེལ་ཆེན་མོ། གཞུང་སྤྱིའི་དཀའ་གནད་ལ་བྱེ་བྲག་ཏུ་དཔྱད་པ་རིག་པའི་སྙིང་པོ། ཚད་མའི་དོན་བསྡུས་བཅས་བརྩམས། གཞན་ཡང་མདོའི་སྙིང་པོ་ཐེག་ཆེན་བློ་སྦྱོང་དང་། རྒྱུད་ཀྱི་སྙིང་པོ་ཕྱག་ཆེན་ལྷན་ཅིག་སྐྱེས་སྦྱོར། ཐམས་ཅད་ཀྱི་སྙིང་པོ་སྦས་དོན་གསལ་བ། རྒྱུད་སྡེ་སྤྱི་རྣམ་སོགས་བརྩམས། གཞན་ཡང་ཡར་ཀླུངས་སྒྲུབ་པ་པོ་ལ་གནང་བ་མདོ་རྒྱུད་ཀྱི་སྙིང་པོ་ཞེས་དང་། རྒྱལ་རྩེ་རབ་བརྟན་ཀུན་བཟང་འཕགས་ཀྱི་རྣམ་ཐར་དང་། དགེ་རྒྱས་པ་བསྟན་འཛིན་རྡོ་རྗེའི་གསུངས་པ་ལྟར་ན་གསན་ཡིག་ཡིད་བཞིན་ནོར་བུ་ཞེས་པའི་གསན་ཡིག་ཞིག་ཀྱང་ཡོད་པར་མངོན། གང་ལྟར་རྗེ་འདི་ཉིད་ཀྱི་གསུང་འབུམ་དེང་སང་གྲངས་འབོར་མང་ཤོས་ཤིག་ཏུ་ངོས་འཛིན་བྱེད་མཁན་མང་ཡང་། དངོས་དོན་པོ་ཏི་ག་ཚོད་ཙམ་ཡོད་པ་དང་། ནང་དོན་ལ་ཅི་ཞིག་ཡོད་པ་ཞིབ་འཇུག་བྱེད་མཁན་དེ་སྔོན་མ་བྱུང་བ་ནི་ཡིད་ཕམ་གྱི་གནས་སུ་མཆིས། འོན་
ཀྱང་ཉེ་ཆར་ངེད་དཔལ་བརྩེགས་ཞིབ་འཇུག་ཁང་གི་རྒན་ཟླ་བ་ལགས་ཀྱིས་ལོ་བཅུ་ཙམ་གྱི་
རིང་གསུང་འབུམ་བཙལ་འཚོལ་བྱས་པ་བརྒྱུད་ཞིབ་འཇུག་གནང་བ་ལྟར་ན་གསུང་འབུམ་པོ་
ཏི་བརྒྱ་དང་དྲུག་ཅུ་ལྷག་ཙམ་ཞིག་ཡོད་པ་ངོས་འཛིན་གནང་གི་ཡོད། དེ་ཡང་དུས་ཟིང་གི་སྔོན་དུ་སྤོང་རོང་པདྨ་ཆོས་སྡིངས་དགོན་གྱི་གཟིམ་ཆུང་དཔལ་འཛོམས་སུ་བཞུགས་པ་དེ་ཉིད་འདུས་པ་དབུ་ཅན་པོད་བརྒྱ་དང་བརྒྱད། དབུ་མེད་པོད་བརྒྱ་དང་བརྒྱད་ཡོད་པ་ཚང་མ་དམ་སྦྱར་བྱས་ཏེ་དཀོན་གཉེར་རྣམས་ཀྱི་རྩིས་སྤྲོད་ལེན་སྐབས། དམ་ཕྲུག་ལ་སྐྱོན་ཆག་ཡོད་མིན་ཙམ་ལྟ་བ་ཞིག་ལས་འཆད་ཉན་བྱེད་སྲོལ་བྱུང་མི་འདུག་པས། ཡང་སྙིང་པོ་ཏི་བརྒྱ་དང་བཅུ་དྲུག་པོ་དེ་ཆ་ཚང་གཅིག་ཡིན་ནམ་ཆ་གཉིས་ཡིན་རྒྱུ་མཚན་ཞིབ་ཕྲ་ཞུ་མ་ཤེས། སྤྱི་ལོ༡༩༦༡ལོ་ལ་དབྱར་དུས་བོད་ཟླ་ལྔ་པའི་ནང་ཙམ་དུ་ཆོས་སྡིངས་དགོན་ནས་དབུ་མ་ལུ་གུ་དང་། བླ་མ་དོན། བླ་མ་དབང་འདུས། ད་ཡོད་གྲྭ་བགྲེས་སྐལ་བཟང་གྲགས་པ། ཨོ་རྒྱན་བཅས་ཀྱིས་དེ་ཉིད་འདུས་པ་ཆ་ཚང་དང་། སྐུ་རྟེན་སོགས་བལ་ཡུལ་ས་ཁོངས་རྐྱང་ཤིང་དུ་བསྐྱལ་རྩིས་ཀྱི། དཔེ་ཆ་གཡག་རྒྱབ་བརྒྱད་དང་སྐུ་འདྲ་སོགས་རྒྱབ་བཞི་བསྡོམས་པས་གཡག་རྒྱབ་བཅུ་གཉིས་རྡོག་ཆས་བསྒྲིགས་ནས་ཐོན། དེ་དང་མཉམ་དུ་སྒེར་གྱི་བཅའ་དངོས་བསྐྱལ་མི་མང་པོ་བཅས་གཡག་རྒྱབ༧༠ཙམ་མཉམ་ཐོན་བྱས་ཏེ་ཉིན༧ལ་དགུན་ཕུ་ཞེས་པར་སླེབས། དེ་ནས་གཡག་ཚང་མ་ཚུར་སློག་རྗེས་དེའི་ཉེ་འཁོར་ཡུལ་ཚན་གང་སར་ཁལ་མ་གླ་བར་ཕྱིན་ཡང་མ་རྙེད། སྐལ་བཟང་གྲགས་པས་ཀློང་མདའི་གཞིས་གཉེར་ཆོས་དབང་བསྟན་འཛིན་ལ་རོགས་སྐྱོར་ཞུབ་པར། ཁོང་ནས་ང་ལ་མཛོ༨མ་གཏོགས་མེད་པས་ཚང་མ་ལྕོགས་ཐབས་བྲལ། སྐྱིད་གྲོང་སྦུགས་ལ་ལམ་ཡང་མི་ཐར་བས། ཁྱོད་རང་ཡིད་ཆེས་ན་ངས་དོས་རྒྱབ༨རྗེས་སུ་བལ་ཡུལ་དུ་ཁྱེར་ཡོང་། གླ་ཆ་ཡང་དེ་དུས་སྐད་ཆ་བྱེད་གསུངས་པར་ཁོང་ནས་ཡིད་ཆེས་གཙང་མ་ཡོད་པས་དེ་ག་རང་གནང་རོགས་ཞུས་ཏེ་དཔེ་ཆ་རྒྱབ་བཞི་དང་། སྐུ་འདྲ་སོགས་རྒྱབ་བཞི་བསྡོམས་རྒྱབ་བརྒྱད་བཏང་བ་དེ་ཚང་འགྲིག་བལ་ཡུལ་དུ་འབྱོར་ཞིང་གླ་ཆ་ཡང་མ་བཞེས་པར་གྲགས། དེ་སྐབས་དབུ་མ་ལུ་གུས་སྐལ་བཟང་གྲགས་པ་ལ་ང་ཚོ་མ་སླེབས་བར་ངང་སྒུག་ཙམ་མ་བྱས་པར་ཆོས་སྡིངས་དགོན་པའི་ཡོད་ན་མེད་ན་དེ་ཁྱོད་ཀྱིས་བརྒྱ་ཁ་གཅིག་ཆོད་བྱས་ནས་བཏང་བ་དེ་འོས་སུ་མ་མཆིས་ཞེས་གཤེ་གཤེ་མང་པོ་བཏང་འདུག དབུ་མ་ལུ་གུ་སོགས་ཁོ་ཚོའི་ལག་ཏུ་ཡོད་པའི་གསུང་འབུམ་དོས་རྒྱབ་བཞི་དང་ཅ་དངོས་གཞན་པ་རྣམས་
ཚང་མ་སྐྱིད་གྲོང་རྒྱུད་ནས་རླག་གཏོར་ཤོར་འདུག་ཅེས་ཐོས། ད་ལྟ་རྒྱ་གར་ནས་པར་བའི་མ་དཔེ་དེ་སྔར་སྤོང་རོང་པདྨ་ཆོས་སྡིངས་ནས་སྐལ་བཟང་གྲགས་པས་ཕྱི་ཕྱོགས་སུ་དབོར་བའི་དོས་རྒྱབ་བཞི་པོ་དེ་ཡིན་འདུག
ད་ཆ་གསུང་འབུམ་རྩད་འཚོལ་ཞུ་བཞིན་པའི་སྐོར།
སྤྱི་ལོ༡༩༩༤ལོར་ནས་བཟུང་ད་ལྟ་སྤྱི་ལོ༢༠༠༥ལོའི་བར་ང་ཚོའི་ཞིབ་འཇུག་ཁང་གི་རྒན་ཟླ་བ་ལགས་ནས་འབད་བརྩོན་བྱས་པར། སྔར་
བོ་དོང་པདྨ་ཆོས་སྡིངས་དགོན་དུ་བཞུགས་པའི་གསུང་འབུམ་དབུ་ཅན་དང་དབུ་མེད་བྲིས་
མ་གཉིས་ཁྱོན་བསྡོམས་པོ་ཏི་ཉིས་བརྒྱ་བཅུ་དྲུག་ཙམ་ཡོད་པ་དུས་ཟིང་སྐབས་ཁ་འཐོར་
དུ་གྱུར་པའི་ལྷག་འཕྲོ་པོ་ཏི་ཆུང་ཆུང་བརྒྱ་སོ་བདུན་ཙམ་རྒྱ་གར་ནས་པར་སྐྲུན་
བྱས་པ་དེ་ཡང་འགའ་ཞིག་ཉི་ཟློས་དང་། འགའ་ཤས་མགོ་མཇུག་མ་ཚང་བ་ཡང་མང་། བླ་བྲང་བཀྲིས་འཁྱིལ་དུ་པོད༡༠༨ཙམ་དང་། སེ་ར་དགོན་དུ་པོད༡༡ཙམ། འབྲས་སྤུངས་དགོན་དུ་པོད༢༠། རྩེ་ཕོ་བྲང་དུ་པོད༣༠ལྷག་ཙམ། ས་སྐྱ་དགོན་དུ་པོད༧ཙམ། བོད་ལྗོངས་དཔེ་མཛོད་ཁང་དུ་པོད༦། རྒྱལ་རྩེར་པོད༥། ཞྭ་ལུ་དགོན་དུ་པོད༡༠། བོ་དོང་ཨེ་རུ་པོད༣། སྙེ་
མོ་བྱེ་མཁར་དགོན་དུ་པོད༣བཅས་ཡོད་པ་ཤེས་རྟོགས་བྱུང་སྟེ་ད་ཆ་དེ་དག་ལས་རྒྱ་གར་
དེབ་ཆེན་མར་དཔེ་བསྡུར་དང་འབྲེལ་བའི་ཞིབ་འཇུག་བྱེད་བཞིན་པ་དང་། གཞན་རྣམས་འཚོལ་སྡུད་ཀྱི་ཐབས་བཟོ་མུས་ཡིན།
༼ས་མཐོའི་བུ་མོ༽སྤྱིའི་དེབ་གྲངས་དང་པོ་ལས་བཤུས།
གནད་བསྡུས།
བདག་ཉིད་ཆེན་པོ་འདི་ལ་བོ་དོང་པཎ་ཆེན་དང་། འཇིགས་མེད་གྲགས་པ། ཆོས་ཀྱི་རྒྱལ་མཚན་སོགས་མཚན་གྱི་རྣམ་གྲངས་འགའ་ཞིག་མཆིས་ཤིང་བོད་ཀྱི་མཁས་དབང་རིམ་བྱོན་ལས་གསུང་རྩོམ་ཆེས་མང་པོ་མཛད་པ་ཁོང་ཡིན་པར་བཞེད། རབ་བྱུང་དྲུག་པའི་ཤིང་ཡོས(༡༣༧༥)ལོར་ཡབ་སྟོན་པ་ཆོས་ དབྱིངས་རྒྱལ་མཚན་དང་། ཡུམ་བྱང་ཆུབ་སྒྲོན་གཉིས་ཀྱི་སྲས་སུ་སྐུ་འཁྲུངས། མཚན་ལ་གཡུང་དྲུང་སངས་རྒྱས་སྐྱིད་ཅེས་གསོལ། དགུང་ལོ་ལྔ་པ་ནས་ཡི་གེ་འབྲི་ཀློག་ལ་གསན་སྦྱོང་གནང་། དགུང་ལོ་བདུན་པར་གྱམ་བསམ་གཏན་གླིང་དུ་པཎ་ཆེན་གྲགས་པ་རྒྱལ་མཚན་གྱི་དྲུང་ནས་རབ་ཏུ་བྱུང་སྟེ་མཚན་ལ་སངས་རྒྱས་རྒྱལ་མཚན་ཞེས་གསོལ། རྗེས་ནས་དགེ་ཚུལ་གྱི་སྡོམ་པ་བཞེས་པས་མཚན་ལ་ཆོས་ཀྱི་རྒྱལ་མཚན་ཞེས་གསོལ། དགུང་ལོ་བཅུ་དྲུག་པར་ས་སྐྱར་རྣམ་འགྲེལ་གྲྭ་སྐོར་ལ་ཕེབས། དེ་དུས་སྙན་ངག་ཆེད་གཉེར་མ་གནང་ཡང་ཤིན་ཏུ་མཁས་པར་གྱུར་ནས་ཐུབ་པའི་དབང་པོ་ལ་མཛད་པ་བཅུ་གཉིས་ཀྱི་སྒོ་ནས་བསྟོད་པ་དང་། འཇམ་དབྱངས་ཀྱི་བསྟོད་པ་བརྒྱ་བ། གཞོན་ནུ་ནོར་བཟང་གི་རྟོགས་བརྗོད་སོགས་བཀའ་རྩོམ་དུ་མ་མཛད། དགུང་ལོ་ཉེར་གསུམ་པའི་སྟེང་དབུས་ཕྱོགས་སུ་གྲྭ་སྐོར་ལ་ཕེབས་པའི་ལམ་བར་ནས་སྙན་ངག་གི་བསྟན་བཅོས་ཡིད་ཀྱི་ཤིང་རྟ་བཀའ་རྩོམ་གནང་། རྩེད་ཐང་གི་ཆོས་སྡེ་ཆེན་པོ་དང་གསང་ཕུ་ནེའུ་ཐོག་ཏུ་ཕེབས་ནས་གྲྭ་སྐོར་གནང་བས་མཁས་པའི་སྙན་གྲགས་འབྲུག་སྒྲ་ལྟར་ཁྱབ། དེ་ནས་དགེ་བའི་བཤེས་གཉེན་མང་བོའི་དྲུང་ནས་ཐོས་བསམ་རྒྱ་ཆེར་གནང་། དགུང་ལོ་སུམ་ཅུ་ཙམ་ནས་དཔལ་དེ་ཉིད་འདུས་པ་བརྩམ་མགོ་ཚུགས། སྐབས་ཤིག་རང་གི་གྲུབ་མཐའ་བཙུགས་པར་བཞེད་དེ་དཔལ་མོ་ཆོས་སྡིངས་སོགས་དགོན་སྡེ་ཁ་ཤས་བཏབ་ནས་དེར་འཆད་ཉན་རྒྱ་ཆེར་སྤེལ་བས་བོ་དོང་པའི་གྲུབ་མཐའ་བྱུང་། དགུང་ལོ་བདུན་ཅུ་དོན་བདུན་པ་སྤྱི་ལོ(༡༤༥༡)ལོར་སྐུ་གཤེགས། གསུང་རྩོམ་པོད་བརྒྱ་དང་སུམ་ཅུ་སོ་བདུན་ཡོད་པར་བཤད།


text:
༡༧༡ ༈ །།སེམས་སྡེ་བཅོ་བརྒྱད་ཀྱི་དགོངས་པ་རིག་འཛིན་རྣམས་ཀྱིས་རྡོ་རྗེའི་གླུར་བཞེངས་པ་བཞུགས་སོ། །ན་མོ་གུ་རུ་བིདྱཱ་དྷཱ་རེ་བྷྱཿ དེ་ལ་ཁྱུང་ཆེན་གྱི་དགོངས་པ། ཆོས་ཉིད་ཀློང་རྡོལ་གླུ་ཡི་བསམ་གཏན། ཙནྡན་གྱི་ནགས་ཚལ་དུ་ནམ་གྱི་གུང་ལ། རྒྱལ་པོ་དྷ་ཧེ་ན་ཏེ་ལོ་འདི་སྐད་ལོ། །ཧཱུྃ། འགྱུར་བ་མེད་པའི་ཆོས་ཉིད་ནི། །ཀུན་གཞི་མ་བཅོས་བྱང་ཆུབ་སེམས། །གཟུང་འཛིན་རྣམ་རྟོག་ཡུལ་ལས་འདས། །སྣང་བའི་གཟུགས་མེད་བྱང་ཆུབ་སེམས། །ཅི་ལའང་མི་སྤྱད་རྟོག་པས་མི་བཟུང་ཞིང་། །སེམས་ཉིད་རང་བཞིན་བསམ་མེད་མཁའ་འདྲ་ལ། །མ་ཡེངས་མ་བསླད་བཅོས་པ་མེད་པར་བཞག །སྒོམ་དུ་མེད་པའི་ཆོས་དབྱིངས་ཆེན་པོ་ལ། །བསམ་དུ་མེད་པའི་རིག་པ་མ་ཡེངས་ཞོག །དེ་ལ་སྒོམ་རྒྱུ་རྡུལ་ཙམ་མེད་པར་འཁུམས། །སྐྱེ་བ་བརྒྱུད་ནས་རྒྱལ་པོར་བདག་སྐྱེས་ཏེ། །དོ་ཧ་དེ་བླངས་ང་རྒྱལ་བཅག་པ་ལས། །སྔོན་ཆད་བྱང་ཆུབ་མཆོག་ཏུ་སེམས་བསྐྱེད་ཅིང་། །སེམས་དང་ཆོས་སུ་འདྲེས་པའི་འཕྲོ་བླངས་ཞིང་། །སྒྱུ་མའི་ཕུང་པོ་ད་ལྟ་བསྙིལ་བའི་ཕྱིར། །ཀུན་བཟང་ཐུགས་ཀྱི་འོད་ཟེར་བདག་ལ་ཤར། །གྷི་ཏ་མ་ཀོ་ས་ལ་ཨ་ཧོཿ ཞེས་སོ། །དེ་སྐད་དུ་ཡང་དྲང་སྲོང་བྷ་ཤིས། །སེམས་ནི་ཅི་ལ་ཡང་མི་རྟོག་པ། །མ་བཅོས་པ་དེ་རྣལ་མར་ཞོག །ཅེས་སོ། །ཁྱུང་ཆེན་གྱི་དགོངས་པ་དེ་དང་པོའོ། །། ༈ །རིག་པའི་ཁུ་བྱུག་གི་དགོངས་པ། རིག་པ་ཀློང་རྡོལ་གླུའི་བསམ་གཏན། ཙནྡན་གོི་ཤའི་ཚལ་དུ་ནམ་གྱི་ཆ་སྟོད་ལ། སྲས་ཐུ་པོ་རཱ་ཛ་ཧ་སྟི་འདི་སྐད་ལོ། །ཧཱུྃ། ཀུན་གཞི་ཡེ་ནས་མ་བཅོས་དེ་བཞིན་ཆོས་ཀྱི་དབྱིངས། །རང་བྱུང་ཡེ་ཤེས་མཁའ་འདྲ་མཉམ་པ་ཆེན་པོའི་
༡༧༢དང་། །ཚིག་དང་ཡི་གེའི་སྒྲ་ལས་འདས་པ་ཀུན་ཏུ་བཟང་། །སེམས་དང་ཆོས་ཉིད་མཉམ་ཞིང་དབྱེར་མེད་ན། །ལུས་ངག་ཡིད་གསུམ་མཚན་མ་ཅིས་སླད་ཀྱང་། །ཆོས་ཉིད་བྱང་ཆུབ་སེམས་ལ་འགྱུར་མེད་དེ། །རྣམ་རྟོག་སྐྱོན་སྤངས་ཀུན་གཞི་བྱང་ཆུབ་སེམས། །མ་བཅོས་ངང་དུ་བཞག་པ་ལས། །སྒོམ་ཞེས་གུད་ན་མེད་པར་འཁུམས། །སྒྱུ་མའི་ཕུང་པོ་ད་ལྟ་བསྙིལ་བའི་ཕྱིར། །ཀུན་བཟང་ཐུགས་ཀྱི་འོད་ཟེར་ང་ལ་ཤར། །གྷི་ཏ་མ་ཀོ་ལ་ས་མ་ཧོཿ ཞེས་གསུང་། གཞན་ཡང་ཤྲཱི་སེང་ཧས། ཡེ་ཤེས་སྣ་ཚོགས་རང་གསལ་ལ། །མི་གཡོ་དེ་བཞིན་ཉིད་དུ་ཞོག །ཅེས་སོ། །རིག་པའི་ཁུ་བྱུག་གི་དགོངས་པ་སྟེ་གཉིས་པའོ། །།། ༈ །ནམ་མཁའ་ཆེའི་དགོངས་པ། ཡེ་ཤེས་ཀློང་རྡོལ་གླུའི་བསམ་གཏན། མེ་ཏོག་ཨུ་དུམྦཱ་རའི་ཚལ་དུ་ནམ་སྨད་ཀྱི་ཆ་ལ། སྲས་མོ་སཱ་ར་ནིས་འདི་སྐད་ལོ། །ཀུན་གཞི་མ་བཅོས་ཡེ་ནས་ཆོས་ཀྱི་དབྱིངས། །རྒྱུ་དང་རྐྱེན་གྱིས་མ་བསྐྱེད་འཇིག་བྲལ་མེད། །རང་བྱུང་ལྷུན་གྱིས་གྲུབ་པ་བཅོམ་ལྡན་འདས། །རང་བྱུང་ཡུལ་ལས་འདས་པ་རྡོ་རྗེ་སེམས་དཔའི་ཐུགས། །བདག་གི་དགོངས་པ་འདི་ལས་མེད་པར་འཁུམས། །སྒྱུ་མའི་ཕུང་པོ་ད་ལྟ་བསྙིལ་བའི་ཕྱིར། །ཀུན་བཟང་ཐུགས་ཀྱི་གཏེར་ཆེན་བདག་ལ་བབས། །གྷི་ཏ་མ་ཀོ་ལ་ཧོཿ ཞེས་གསུངས། གཞན་ཡང་། འཕགས་པ་ལྷས། རིག་པ་དེ་ཉིད་དངོས་གཞན་མེད། །ངེས་ན་རྟོག་མེད་གསལ་བར་བཞག །ཅེས་སོ། །ནམ་མཁའ་ཆེའི་དགོངས་བཅུད་དེ་གསུམ་པའོ། །། ༈ ཐིག་ལེ་དྲུག་པའི་དགོངས་པ། ནམ་མཁའ་ཀློང་རྡོལ་གླུའི་བསམ་གཏན། སྐྱ་རེངས་དང་པོ་ཤར་ཙམ་ན་རྒྱ་མཚོའི་གཏིང་རུམ་དུ་ཀླུའི་རྒྱལ་པོས་འདི་སྐད་དོ། །མཐའ་དང་དབུས་མེད་ནམ་མཁའ་ལྟ་བུ་ལ། །སྨ་བསམ་ཡུལ་ལས་འདས་པ་
༡༧༣ཆོས་ཀྱི་སྐུ། །སྲིད་འབྱུང་སྐྱེ་འགྲོ་རྣམ་པར་དག་བྱས་ནས། །མ་བཅོས་རྣམ་པར་དག་པས་ཀུན་གཞི་བྱང་ཆུབ་སེམས། །མ་བཙལ་མཉམ་པར་གཞག་ན་བསྒོམ་པའི་མཆོག །རིག་པ་ཆོས་ཀྱི་དབྱིངས་སུ་མ་བཅོས་ལ། །རྣམ་པར་གྲོལ་བའི་ལམ་མཆོག་གཞན་མེད་དེ། །དུས་གསུམ་བདེ་བར་གཤེགས་པའི་དགོངས་པ་ཉིད། །དཔག་ཅིང་གཞལ་ཡང་འདི་ལས་མེད་པར་མཇལ། །བདག་གི་ཕུང་པོ་གདོས་བཅས་འདི་བསྙིལ་ནས། །ཀུན་བཟང་དབྱེ་བ་མེད་པའི་ས་ལ་མཆི། །གྷི་ཏ་མ་ཀོ་ལ་ས་ཨ་ཧོཿ ཞེས་གསུངས་སོ། །གཞན་ཡང་མ་ཁོལ་ལུང་བསྟན་ལས། །ཆོས་རྣམས་ཡེ་ནས་སངས་རྒྱས་པས། །གཞན་ལ་རེ་བཙལ་གཉིས་དང་འབྲལ། །ཞེས་སོ། །ཐིག་ལེ་དྲུག་པའི་དགོངས་བཅུད་དེ་བཞི་པའོ། །། ༈ །རྩལ་ཆེན་གྱི་དགོངས་པ། བྱང་སེམས་ཀློང་རྡོལ་གླུའི་བསམ་གཏན། སྐྱ་རེངས་གཉིས་པ་ཤར་ཙམ་ན། རྒྱ་མཚོའི་གླིང་དུ་ཁྱིའི་རྒྱལ་པོ་ཀུ་ཀུ་རཱ་ཛས་འདི་སྐད་ལོ། །ཡེ་ནས་ལྷུན་གྲུབ་ཀུན་ཏུ་བཟང་པོ་དང་། །གསལ་ལ་མི་རྟོག་སྤྲོས་བྲལ་བྱང་ཆུབ་སེམས། །མི་འགྱུར་མི་དམིགས་ཆོས་ཀྱི་དབྱིངས་ཉིད་ལས། །རིག་པ་མི་འགྱུར་མ་བསླད་མཉམ་བཞག་ན། །རྩི་ལའང་མི་རྟོག་གང་ལའང་མི་བསམས་ཏེ། །མཆོག་ཏུ་གསང་བའི་རྨད་བྱུང་སེམས་ཉིད་འདི། །རྣ་བས་ཉན་པ་ལ་སོགས་སྤྱོད་ཡུལ་ཡོད་མ་ཡིན། །ཀུན་གཞི་མི་འགྱུར་དབྱིངས་ཆེན་ལ། །རིག་པ་མི་འགྱུར་མ་ཡེངས་བཞག །སྒོམ་པ་འདི་ལས་མེད་པར་འཁུམས། །ཁམས་གསུམ་རང་སར་གྲོལ་བས་བཙལ་ཞིང་སྒྲུབ་མི་དགོས། །རེ་ཞིང་དོགས་པ་མེད་པས་བདག་ཉིད་སངས་རྒྱས་ཡིན། །གྷི་ཏི་མ་ཀོ་ལ་ཧོཿ ཞེས་གསུངས་སོ། །གཞན་ཡང་། ཨཱ་དེ་བས། བཟང་ངན་བླང་དོར་མེད་པས་ཡེ་ཤེས་ཟང་ཐལ་ཏེ། །ཡེ་ཤེས་ཉིད་ལ་ཉིད་སྤྱོད་གསེར་གླིང་འདྲ།
༡༧༤ཞེས་སོ། །རྩལ་ཆེན་གྱི་དགོངས་བཅུད་དེ་ལྔ་པའོ། །། ༈ །སེམས་སྒོམ་གྱི་དགོངས་པ། དབྱིངས་ཀློང་རྡོལ་གླུའི་བསམ་གཏན། རྒྱན་ཆགས་དཔལ་གྱི་རིའི་ནགས་སུ་སྐྱ་རེངས་གསུམ་པ་ཤར་ཙམ་ན། ནཱ་གརྫུ་ནས་འདི་སྐད་དོ། །སྣང་བ་ཐམས་ཅད་ཡེ་ནས་དབྱིངས་ཆེན་ལ། །རིག་པ་འཕོ་འགྱུར་མེད་པའི་དུར་བཏབ་ནས། །དབྱིངས་ཉིད་མི་འགྱུར་རིག་པ་མི་བསླད་དེ། །མ་ཡེངས་མི་འགྱུར་མཁའ་ལྟར་དག་པ་ལ། །མ་ཡེངས་མ་བཅོས་ཡོངས་ཀྱི་འོད་གསལ་ལས། །སྒོམ་པ་མིང་དུ་བཏགས་པ་གུད་ན་མེད་པར་འཁུམས། །བདག་གི་ཕུང་པོ་གདོས་བཅས་འདིས། །དབྱེ་བ་མེད་པའི་ས་ལ་མཆི། །གྷི་ཏ་མ་ཀོ་ལ་ས་ཧོཿ ཞེས་གསུངས། གཞན་ཡང་ཤེལ་ཕྲེང་དཀར་པོ་ཞེས་བྱ་བའི་མན་ངག་ལས། སྣང་སྲིད་ཐམས་ཅད་ཆོས་ཉིད་ཡེ་ནས་ཡིན། །དེས་ན་ཆོས་ཉིད་དེ་ཉིད་དེ་ལ་སྤྱོད། །ཅེས་སོ། །སེམས་སྒོམ་གྱི་དགོངས་བཅུད་དེ་དྲུག་པའོ། །། ༈ །རྨད་བྱུང་གི་དགོངས་པ། འབྱུང་ལྔ་ཡེ་ཤེས་ཀློང་རྡོལ་གླུའི་བསམ་གཏན། དམར་རེངས་དང་པོ་ཤར་ཙམ་ན་རྒྱ་མཚོའི་འགྲམ་དུ་ཁྱིའི་རྒྱལ་པོ་ཕྱི་མས་འདི་སྐད་ལོ། །ཆོས་ཉིད་བྱང་ཆུབ་སེམས་ནི་འབྱུང་བ་ལྔ་ཡིན་ཏེ། །མ་བཅོས་རང་བཞིན་གསལ་བས་མཁའ་ལྟར་གནས། འགྲོ་བའི་གཟུགས་འཛིན་སྲེགས་པས་མེ་ལྟར་གནས། །དམིགས་མེད་གདོད་ནས་དག་པས་རླུང་ལྟར་གནས། །གཟུང་འཛིན་སྐྱོན་དང་བྲལ་བས་ཆུ་ལྟར་གནས། །ཅིས་ཀྱང་སྐྱོན་མེད་སྲ་བས་ས་ལྟར་གནས། །འབྱུང་བ་ལྔ་ཉིད་ཡེ་ནས་ཆོས་ཉིད་བྱང་ཆུབ་སེམས། །གདོད་ནས་དག་པས་ནམ་མཁའ་འདྲ་བ་ལ། །དམིགས་པ་མེད་པར་མ་ཡེངས་གནས་པ་ལས། །སྒོམ་པ་འདི་ལྟར་མེད་པར་རྟོགས། །བདག་གི་ཕུང་པོ་གདོས་བཅས་འདི། །དབྱེ་བ་མེད་པའི་ས་ལ་མཆི། །གྷི་ཏ་མ་ཀོ་ལ་ས་ཨ་ཧོཿ ཞེས་གསུངས་སོ། །
༡༧༥གཞན་ཡང་རྡོ་རྗེ་བརྩེགས་པ་ལས། །རྣམ་རྟོག་ཡེ་ཤེས་ངང་དུ་གསལ། །དེས་ན་མ་སྤངས་རང་ཞིར་ཞོག །ཅེས་སོ། །རྨད་བྱུང་རྒྱལ་པོའི་དགོངས་བཅུད་དེ་བདུན་པའོ། །། ༈ །ཡིད་བཞིན་ནོར་བུའི་དགོངས་པ། དངོས་གྲུབ་ཀློང་རྡོལ་གླུའི་བསམ་གཏན། །དམར་རེངས་གཉིས་པ་ཤར་ཙམ་ན་གནོད་སྦྱིན་མོ་བྱང་ཆུབ་འདི་སྐད་ལོ། །ཆོས་ཉིད་བྱང་ཆུབ་སེམས་ལ་བླང་ཞིང་བལྟ་མེད་དོ། །ལྟ་བའི་གཟུགས་སུ་ཡོངས་ལ་སྣང་། །ཅིས་ཀྱང་བཅོས་སུ་མེད་ལ་བཅད་དུ་མེད། །སེམས་ཀྱི་རང་བཞིན་ཅི་ཡང་མི་གནས་ཏེ། །རིག་པ་བྱང་ཆུབ་སེམས་ཀྱི་རང་བཞིན་ཡིན། །ཇི་ལྟར་ལྷད་ཀྱང་དབྱིངས་ལ་འགྱུར་བ་མེད། །དབྱིངས་ཉིད་རིག་པས་མི་བཙལ་ཏེ། །སེམས་ཉིད་མཁའ་ལྟར་དག་པའི་དངོས། །མ་བཅོས་རང་བཞིན་མེད་པ་ལས། །སྒོམ་པ་འདི་ལས་མེད་པར་བདག་གིས་རྟོགས། །བདག་གི་ཕུང་པོ་གདོས་བཅས་འདི་བསྙིལ་ནས། །ཀུན་བཟང་ཐུགས་ཀྱི་འོད་ཟེར་བདག་ལ་ཤར། །གྷི་ཏ་མ་ཀོ་ལ་ས་ཨ་ཧོཿ ཞེས་གསུངས་སོ། །གཞན་ཡང་རཱ་ཧུ་ལ་ཆེན་པོས། འཁོར་བ་མ་སྤངས་ངང་གིས་གསལ་བ་ལ། །ཡེ་ཤེས་ཉི་མ་དེ་ཡི་ཚུལ་དུ་འཆར། །ཞེས་སོ། །ཡིད་བཞིན་ནོར་བུའི་དགོངས་བཅུད་དེ་བརྒྱད་པའོ། །། ༈ །རྩེ་མོ་བྱུང་རྒྱལ་གྱི་དགོངས་པ། རྩོལ་མེད་ཀློང་རྡོལ་གླུའི་བསམ་གཏན། ཤིང་ནལ་བྱིས་ལའི་རྩར། དམར་རེངས་གསུམ་པ་ཤར་ཙམ་ན་སྨད་འཚོང་མ་བུདྡྷ་མ་ཏི་འདི་སྐད་ལོ། །ཨེ་མ་ཧོ་ཆོས་ཉིད་བྱང་ཆུབ་སེམས། །བརྟག་ཏུ་མེད་དེ་དཔྱད་དུ་མེད། །བཙལ་ཞིང་གཉེན་པོས་བཅོས་སུ་མེད། །སེམས་ལས་སངས་རྒྱས་ལོགས་ན་མེད། །བཙལ་བས་མི་རྙེད་སེམས་ལས་སངས་རྒྱས་མེད། །སེམས་ཀྱི་རང་བཞིན་མ་བཅོས་སངས་རྒྱས་ཡིན། །གདོད་ནས་མ་བཙལ་བྱང་ཆུབ་སྙིང་པོ་ལ། །ཏིང་འཛིན་
༡༧༦མ་ལྷད་ངང་གིས་གསལ་བ་ལས། །སངས་རྒྱས་དགོངས་པ་འདི་ལས་མེད་པར་འཁུམས། །བདག་གི་ཕུང་པོ་གདོས་བཅས་འདི་བསྙིལ་ནས། །ཀུན་བཟང་ཐུགས་ཀྱི་འོད་ཟེར་བདག་ལ་ཤར། །གྷི་ཏ་ཀོ་ལས་ཨ་ཧོཿ ཞེས་གསུངས་སོ། །གཞན་ཡང་གུ་རུ་ཆེན་པོས། ཐམས་ཅད་ཡེ་ཤེས་གསལ་བའི་རྐྱན། །དེ་ལྟར་རྟོགས་པས་དག་པ་ཡིན། །ཅེས་སོ། །རྩེ་མོ་བྱུང་རྒྱལ་གྱི་དགོངས་བཅུད་དེ་དགུ་པའོ། །། ༈ སྤྱི་གཅོད་ཀྱི་དགོངས་པ། གསང་བ་ཀློང་རྡོལ་གླུའི་བསམ་གཏན། ཤིང་ནྱ་གྲོ་དྷཱའི་རྩ་བར་སྲོད་ཐུན་ལ་འཇམ་དཔལ་བཤེས་གཉེན་ཕྱི་མ་འདི་སྐད་ལོ། །ཀུན་གཞི་ཡངས་པའི་དབྱེ་ཐང་ལ། །དག་པའི་ཀློང་ནས་ཉི་མ་ཤར། །ཤར་བའི་དུས་ན་ནུབ་པ་མེད། །ཤར་ནས་མ་བཅོས་གསལ་པ་ལས། །སངས་རྒྱས་ཆོས་ཉིད་སྔ་ཕྱི་གསུམ། །གང་དུ་བཙལ་ཡང་རྙེད་ཐབས་མེད། །ཀུན་གཞི་ཡངས་བའི་ཆོས་ཉིད་ལ། །རིག་པ་ཡེ་ཤེས་ཅི་ཤར་བ། །མ་བཅོས་ནུབ་པ་མེད་པ་ལས། །སྒོམ་དུ་འདི་ལས་མེད་པར་འཁུམས། །མྱོང་ན་སེམས་ཀྱི་བདུད་རྩི་མྱོང་། །བལྟ་ན་རིག་པའི་ཡེ་ཤེས་ལྟོས། །པདྨ་ཀོ་ལ་ཤ་ཨ་ཧོཿ ཞེས་གསུངས་སོ། །གཞན་ཡང་། ལུང་ཕྱི་མ་ལས། ཉམས་སུ་མྱོང་བའི་བདེ་ཆེན་ནི། །ཐམས་ཅད་གསལ་བ་ཞེ་ཕུག་ཡིན། །ཅེས་སོ། །རྫོགས་པ་སྤྱི་གཅོད་ཀྱི་དགོངས་བཅུད་དེ་བཅུ་པའོ། །། ༈ །སྤྱི་ཆིངས་ཀྱི་དགོངས་པ། ནམ་མཁའ་ཀློང་རྡོལ་གླུའི་བསམ་གཏན། དཔག་བསམ་ཤིང་གི་གྲིབ་མ་ལ། ཐོ་རེངས་ཁར་ཨཱརྻ་པ་ལོ་འདི་སྐད་ལོ། །བྱང་ཆུབ་སེམས་ནི་ནམ་མཁའ་ལྟ་བུའི་ཀློང་། །གསལ་ལ་རྟོག་པ་མེད་པའི་ཡེ་ཤེས་ནི། །ཕྱི་དང་ནང་མེད་ཀུན་ལ་གསལ་བར་སྣང་། །གདོད་ནས་དག་པ་ནམ་མཁའི་ཀློང་འདྲ་ལ། །རྣམ་རྟོག་བསྲེག་པའི་ཡེ་ཤེས་མངོན་ཤར་བས། །སྐྱེ་འགག་ཡངས་དོགས་རང་གཞན་མེད་པ་
༡༧༧ལས། །སངས་རྒྱས་དགོངས་པ་འདི་ལས་མེད་པར་མཇལ། །ཟ་ན་སེམས་ཉིད་བདུད་རྩི་ཟོ། །གོན་ན་ཆོས་ཉིད་གོས་སུ་གྱོན། །ཨེ་མ་ཀོ་ལ་ཤ་ཨ་ཧོཿ ཞེས་གསུངས་སོ། །གཞན་ཡང་། ལུང་གི་རྒྱལ་པོ་ལས། སེམས་ཀྱི་དེ་ཉིད་མ་བཅོས་གསལ། །དེ་ལྟར་ཡིན་པས་རྟོག་པ་མེད། །ཅེས་སོ། །སྤྱི་ཆིངས་ཀྱི་དགོངས་བཅུད་དེ་བཅུ་གཅིག་པའོ། །། ༈ །བདེ་བ་འཕྲ་བཀོད་ཀྱི་དགོངས་པ། ཕྲིན་ལས་ཀློང་རྡོལ་གླུའི་བསམ་གཏན། །རིན་པོ་ཆེའི་གླིང་དུ་ནམ་གུང་ཡོལ་ལ། ཨོ་རྒྱན་གྱི་མཁན་པོ་དྷ་ཧེ་འདི་སྐད་ལོ། སེམས་ཉིད་སངས་རྒྱས་ཡིན་པ་ལས། །སེམས་ལས་སངས་རྒྱས་ལོགས་ན་མེད། །སེམས་ཉིད་ཡེ་ནས་སངས་རྒྱས་ཡིན་པ་ལས། །རིག་པ་མི་འགྱུར་རང་བཞིན་མེད་པ་འདི། །ཟབ་མོའི་ཆོས་དབྱིངས་མི་བརྗོད་དོན་དམ་གསལ། །རྒྱ་མཚོ་ཆེ་ལྟར་ཆོས་དབྱིངས་ཟབ་མོ་ལས། །རིག་པ་མི་འགྱུར་བཟོད་ཅིང་ནང་ནས་འཆར། །ཀུན་གཞི་གཏན་ནས་སྦྱོང་བའི་ཉི་ཆེན་པོ། །མཁའ་ལྟར་དག་པས་ཡོངས་ལ་ཁྱབ་པར་བརྡལ། །ཆོས་ཉིད་ཡེ་ནས་དག་པས་སྤྱད་དུ་མེད་པ་ལ། །རིག་པ་མི་འགྱུར་གདོད་ནས་གསལ་བར་གནས། །ཕྱིན་ཅི་ལོག་གིས་མ་ལྷད་གསལ་བར་གནས། །བདེ་བར་གཤེགས་པའི་དགོངས་པ་འདི་ལས་མེད་པར་མཇལ། །ཆོས་ཉིད་ནམ་མཁའ་ཆེན་པོ་ལ། །རྣལ་འབྱོར་ཁྱུང་ཆེན་གཤོག་པ་ལྡིང་། །ཀརྨ་ཀོ་ལ་ཤ་ཨ་ཧོ༔་ཞེས་གསུངས་སོ། །གཞན་ཡང་། རྒྱ་ལུང་ཆེན་མོ་ལས། །སེམས་ཉིད་མི་རྟོག་ནམ་མཁའི་ངང་དུ་གནས། །དེས་ན་མ་བཅོས་རྟོག་མེད་ངང་དུ་ཤར། །ཞེས་སོ། །བདེ་བ་འཕྲ་བཀོད་ཀྱི་དགོངས་བཅུད་དེ་བཅུ་གཉིས་པའོ། །། ༈ །སྲོག་གི་འཁོར་ལོའི་དགོངས་པ། རང་བྱུང་ཀློང་རྡོལ་གླུའི་བསམ་གཏན། ནྱ་གྲོ་དྷའི་དགོན་པར་སྲོད་ཡོལ་གྱི་
༡༧༨དུས་སུ། །དྲང་སྲོང་བྷི་ཤ་ཏི་འདི་སྐད་ལོ། །མ་བཅོས་མཁའ་ལ་གཟའ་སྐར་ཀུན་འཕྱོ་བས། །གདོད་ནས་དག་པས་མཁའ་ནི་མི་བརྗོད་དེ། །བྱང་ཆུབ་སེམས་ནི་མཁའ་ལྟར་དག་པ་ལ། །མཚན་མའི་རྣམ་རྟོག་སྒྱུ་མས་ཅི་བསླད་ཀྱང་། །རྣལ་འབྱོར་སེམས་ཉིད་དབྱིངས་ལ་འཕོ་འགྱུར་མེད། །ཆོས་དབྱིངས་བརྡལ་བ་ཆེན་པོའི་དཀྱིལ་འཁོར་ལ། །རིག་པ་ཡེ་ཤེས་དུ་མས་བཏབ་པ་ནི། །གསང་པའི་འོད་ཀྱི་དཀྱིལ་འཁོར་གསལ་བར་འཆར། །ཤར་བ་ཉིད་ཀྱི་དོན་དེ་མ་ཡེངས་ལས། །སངས་རྒྱས་རྣམས་ལ་དགོངས་པ་འདི་ལས་མེད། །རིག་པ་ཡེ་ཤེས་རླུང་ཆེན་གྱིས། །རྣམ་པར་རྟོག་པའི་མུན་པ་གཡེངས། །ཨ་ཀ་ཤ་ཀོ་ལ་མ་དྷ་ཨ་ཧོཿ ཞེས་གསུངས་སོ། །གཞན་ཡང་། ཀློང་ཆེན་འཁྱིལ་བ་ཞེས་བྱ་བའི་མན་ངག་ལས། སེམས་ལ་ཐམས་ཅད་རྫོགས་པ་ལྷུན་གྲུབ་སྟེ། །བཅོས་སླད་དགག་སྒྲུབ་མེད་པ་ཡེ་ཤེས་གསལ། །ཅེས་སོ། །སྲོག་གི་འཁོར་ལོའི་དགོངས་བཅུད་དེ་བཅུ་གསུམ་པའོ། །། ༈ །རིན་ཆེན་ཀུན་འདུས་ཀྱི་དགོངས་པ། སྐྱེ་མེད་ཀློང་རྡོལ་གླུའི་བསམ་གཏན། རྒྱས་པའི་དགོན་གནས་སུ་ནམ་སྨད་ལ་སྲས་མོ་གོ་མ་དེ་བཱི་འདི་སྐད་ལོ། །སངས་རྒྱས་ཀུན་གྱི་ཐུགས་ཉིད་ཡི་གེ་ཨ་ཡིན་ཏེ། །ཨ་ཡི་རང་བཞིན་ཡེ་ནས་དངོས་པོ་མེད། །བདེ་གཤེགས་ཀུན་གྱི་འབྱུང་གནས་ཨ་ཡིན་ཏེ། །བདེན་གཉིས་ལ་སོགས་སྣང་སྲིད་ཅིར་ཡང་སྣང་། །ཨ་ཡི་དངོས་གཞི་ཡེ་ནས་བྱང་ཆུབ་སེམས། །འཕོ་འགྱུར་འདུ་འབྲལ་བརྟགས་ནས་སངས་རྒྱས་ཏེ། །སྨྲ་བསམ་ཡུལ་ལས་འདས་པའི་བྱང་ཆུབ་དབྱིངས་ཉིད་ལ། །ཨ་ལྟར་སྐྱེ་བ་མེད་པའི་བྱང་ཆུབ་སེམས། །མ་བཅོས་མ་ཡེངས་མཉམ་པར་གཞག་པ་ལས། །བདག་གི་དགོངས་པ་འདི་ལས་མེད་པར་མཇལ། །ཆོས་ཉིད་དབྱེ་ཐང་ཆེན་པོ་ལ། །རིག་པའི་ཡེ་ཤེས་རྟ་ཕོ་རྒྱུག །ཀ་པ་ལ་ཀ་མ་པ་ཤ་ཨ་ཧོཿ ཞེས་གསུངས་སོ། །གཞན་ཡང་། བདུད་རྩི་
༡༧༩འཁྱིལ་པ་ལས། །ཐམས་ཅད་ཉིད་དུ་མེད་པའི་བྱང་ཆུབ་སེམས། །ཡིན་པར་བདག་ཅག་རྣམས་ཀྱིས་རྟོགས། །ཞེས་སོ། །རིན་ཆེན་ཀུན་འདུས་ཀྱི་དགོངས་བཅུད་དེ་བཅུ་བཞི་པའོ། །། ༈ །སྐྱེ་མེད་རང་རིག་གི་དགོངས་པ། །ཆོས་སྐུ་ཀློང་རྡོལ་གླུའི་བསམ་གཏན། །ཙནྡན་སྡོང་པོའི་རྩར་གུང་ཐུན་ལ། །ཁ་ཆེའི་རྒྱལ་པོ་རབ་སྣང་འདི་སྐད་ལོ། །བྱང་ཆུབ་སེམས་ནི་ཡེ་ནས་ཆོས་ཀྱི་སྐུ། །མཁའ་དང་འདྲ་བར་ཀུན་ལ་ཁྱབ་པར་སྣང་། །སྣང་བ་ཉིད་ཀྱང་སྟོང་པ་སྟེ། །སྟོང་པའི་ཆོ་འཕྲུལ་ཅི་སྣང་བ། །བསམ་དུ་རྡུལ་ཙམ་མེད་པ་ལ། །བརྗོད་བྲལ་མེད་པར་མ་ཡེངས་ཞོག །ཆོས་ཉིད་སེམས་ཀྱི་བདུད་རྩི་ཡིས། །ཁམས་གསུམ་འགྲོ་བའི་ནད་པ་གསོས། །ཀ་ལ་པ་ཀོ་ཤ་ཨ་ཧོཿ ཞེས་གསུངས། གཞན་ཡང་། གླང་པོ་རབ་འབོགས་ལས། གཉིས་མེད་བདེ་ཆེན་ངང་གིས་གསལ། །དེ་བཞིན་མ་བཅོས་རྣལ་མར་ཞོག །ཅེས་སོ། །སྐྱེ་མེད་རང་རིག་གི་དགོངས་བཅུད་དེ་བཅོ་ལྔ་པའོ། ། ༈ བདེ་བ་རབ་འབྱམས་ཀྱི་དགོངས་པ། སྐུ་གསུམ་ཀློང་རྡོལ་གླུའི་བསམ་གཏན། གྲོང་ཁྱེར་དཔལ་ཡོན་དུ་སྲོད་ཀྱི་དུས་སུ་རྒྱལ་པོ་དེ་བ་རཱ་ཛ་འདི་སྐད་ལོ། སྣང་སྲིད་ཆོས་རྣམས་མངོན་དུ་ལྟོས་པ་རྣམས། །ཡང་དག་ཉིད་དུ་བཅོམ་པར་བྱ། །སྣང་སྲིད་ཐམས་ཅད་ཡེ་ནས་ཀུན་ཏུ་བཟང་པོའི་དང་། །འདི་ལས་གཞན་མེད་མ་ཡེངས་མཉམ་བཞག་པས། །བསྒོམ་པར་བྱ་བ་འདི་ལས་མེད་པར་རྟོགས། །ལུས་ནི་སྒྱུ་མའི་ཕུང་པོ་མིང་ཙམ་སྟེ། །སེམས་ནི་ཡེ་ཤེས་ཆེན་པོར་སོན། །ཙནྡྲ་དེ་བ་ཀོ་ས་ལ་ཨ་ཧོཿ ཞེས་གསུངས་སོ། །གཞན་ཡང་། དྲི་མེད་བཤེས་གཉེན་གྱི་མན་ངག་ལས། དུག་ལྔ་ཡེ་ཤེས་ལྔ་རུ་གསལ། །དེ་ལྟར་རྟོགས་ན་རིག་མཆོག་ཡིན། །ཞེས་སོ། །བདེ་བ་རབ་འབྱམས་ཀྱི་དགོངས་བཅུད་དེ་བཅུ་དྲུག་པའོ། །
༡༨༠། ༈ །ནམ་མཁའ་རྒྱལ་པོའི་དགོངས་པ། གྲོལ་བ་ཀློང་རྡོལ་གླུའི་བསམ་གཏན། མེ་ཏོག་གི་ཚལ་དུ་ནམ་གྱི་ཆ་སྟོད་ལ། དྷརྨ་རཱ་ཛ་འདི་སྐད་དོ། །སེམས་ཀྱི་རང་བཞིན་ཡེ་ནས་མཛོད་ཆེན་ལས། །གང་ལྟར་རྟོགས་ཤིང་ཇི་ལྟར་སྣང་བ་ཀུན། །འབྱུང་འཇུག་འབྱུང་བ་མེད་ན་ཀུན་ཏུ་བཟང་། །གཉིས་སུ་མེད་པའི་རིག་པ་དེ། །ཀུན་ཏུ་བཟང་པོའི་སེམས་ལ་གནས། །རིག་པའི་དབྱིངས་ལས་མ་བསླད་པས། །སྒོམ་ཞིང་གནས་པ་འདི་ལ་མེད། །ཀྱེ་མ་མ་རྟོགས་སྙིང་རེ་རྗེ། །བདག་ཉིད་རང་སར་གྲོལ་བ་ཨ་ལ་ལ། །དྷོ་ཧ་ཀོ་པ་ཤ་ཨ་ཧོཿ ཞེས་གསུངས་སོ། །གཞན་ཡང་། འཕགས་པ་དྲང་སྲོང་མིག་གི་མན་ངག་ལས། མ་ཡེངས་རྩེ་གཅིག་བསམ་དང་བྲལ། །དེས་ན་ཡེ་ཤེས་ཟང་ཐལ་ཡིན། །ཅེས་སོ། །ནམ་མཁའ་རྒྱལ་པོའི་དགོངས་བཅུད་དེ་བཅུ་བདུན་པའོ། །། ༈ །རྗེ་བཙུན་དམ་པའི་དགོངས་པ། ཤེས་རབ་ཀློང་རྡོལ་གླུའི་བསམ་གཏན། དབེན་པ་ཆེན་པོའི་གནས་སུ་བུདྡྷ་གུཔྟ་འདི་སྐད་ལོ། །ཆོས་རྣམས་ཐམས་ཅད་མ་བཅོས་ཀུན་ཏུ་བཟང་པོ་ལ། །གསལ་ལ་འགྱུར་པ་མེད་པ་བྱང་སེམས་ངང་དེ་ལ། །མཚན་མའི་རྣམ་པར་རྟོག་པས་མ་བསླད་དེ། །རྣམ་རྟོག་རང་བྱུང་རང་ཞིར་གནས་པ་ལས། །སྒོམ་པ་འདི་ལས་གུད་ན་མེད་པར་འཁུམས། །སེམས་ཀྱི་མེ་ལོང་མ་བལྟས་ན། །རྣམ་རྟོག་དྲི་མས་གོས་ཏ་རེ། །པྲཛྙཱ་ཀོ་ས་ལ་ཨ་ཧོཿ ཞེས་གསུངས་སོ། །གཞན་ཡང་། །སྒོམ་ལུང་ཆེན་མོ་ལས། བཅོས་བསླད་མེད་པར་ཀ་ནས་དག་པ་ལ། །གཉིས་སུ་འཛིན་པ་ཡང་ཡེ་ངང་གིས་མེད། །ཅེས་སོ། །རྗེ་བཙན་དམ་པའི་དགོངས་བཅུད་དེ་བཅོ་བརྒྱད་པའོ། །། ༈ །སེམས་སྡེ་སྤྱིའི་དགོངས་པ། རིན་པོ་ཆེ་ཀློང་རྡོལ་གླུའི་བསམ་གཏན། ཤྲཱི་སིདྷས་བསམ་གཏན་གྱི་ཁང་པར་ཚོགས་ཀྱི་མཆོད་པའི་དུས་སུ་བླངས་པ་འདི་སྐད་ལོ།
༡༨༡ཇི་ལྟར་བསམ་ཀྱང་སྒོམ་དུ་མེད། །ཇི་ལྟར་སྨྲས་ཀྱང་དཔྱད་དུ་མེད། །ཡེ་ཤེས་ཆེན་པོའི་དབྱིངས་ཉིད་ལས། །བཙལ་བ་མེད་པར་འོད་ཤར་ཏེ། །བསམ་དུ་མེད་པའི་ཆོས་ཉིད་ལ། །ཡེངས་པ་མེད་པར་མཉམ་པར་གཞག །སྒོམ་པ་འདི་ལས་མེད་པར་འཁུམས། །རིག་པ་ཡེ་ཤེས་མདུང་རྩེ་ཡིས། །རྣམ་རྟོག་དགྲ་བོ་རྡུལ་དུ་རློག །རཏྣ་ཀོ་ས་ལ་ཨ་ཧོཿ ཞེས་གསུངས་སོ། །སེམས་སྡེ་སྤྱིའི་དགོངས་བཅུད་དེ་བཅུ་དགུ་པའོ། །། ༈ །རྫོགས་པ་ཆེན་པོ་སེམས་སྡེ་བཅོ་བརྒྱད་ཀྱི་དགོངས་བཅུད་རིག་འཛིན་གྲུབ་ཐོབ་རྣམས་ཀྱིས་རྡོ་རྗེའི་གླུར་བཞེངས་པ་རྫོགས་སོ། ཤུ་བྷཾ།